
CAPITOLUL I 


Aeroportul din Zurich m-a enervat întotdeauna prin 
curăţenia lui excesiv de pedantă. După ce că totul în jur e 
elegant şi strălucitor, tot găseşti mereu pe cineva în 
uniformă care se află în treabă, făcînd curăţenie fără 
încetare prin toate colţurile, inclusiv la WC unde totul 
străluceşte. După ce vii din America Latină, n-ai cum să nu 
te miri de ce vezi aici. Sau, cum îmi spunea un agent 
secret albanez, aeroportul din Zurich pare un decor dintr- 
un film science-fiction a cărui acţiune se petrece în secolul 
XXII, văzut de un papuaş care aterizează prima dată la 
Paris. Deştept albanezul! Nu mai vorbesc de faptul 
enervant că poţi pune cea mai trăznită întrebare şi 
funcţionara de la ghişeu îţi răspunde calm, cu exactitate 
matematică, de parcă aştepta de o viaţă întrebarea ta. Ba 
îţi şi zimbeşte siciitor, cu aerul că ar vrea să-ţi spună: „Mai 
aveţi vreo întrebare, poate una ceva mai dificilă?”. 
Insuportabil! Ţi se face dor de un tip bădăran de pe un 
aeroport din Europa de Est, care cînd stă de vorbă cu tine 
parcă nici nu te vede sau îţi lasă impresia că îl deranjezi de 
la ora de siestă. 

Dar am uitat să mă prezint. Numele pe care îl port acum 
este John Barker. Altul mai banal n-au găsit cei care mi-au 
eliberat ultimul paşaport. Sunt inginer chimist, specialist 
în vopsele. Bineînţeles că nu aceasta este meseria mea 
reală, dar provizoriu, acceptaţi-o. Pentru toţi cei din jur eu 
trebuie să dau impresia că am venit în Elveţia ca să-mi 
petrec concediul în splendidul ei decor alpin. Aceste 
informaţii vă sînt suficiente deocamdată. Sper că şi 
autorităţilor elveţiene. Deşi, dacă stau să mă gîndesc bine, 
indiscreţi şi afurisiţi cum îi ştiu, ar fi în stare să dea un 
telefon la Washington şi aşa ar putea să afle că în Statele 
Unite ale Americii trăiesc poate cîteva sute de John Barker, 
în afară de unul care e inginer chimist, specialist în 
vopsele, adică tocmai eu. Şi n-ar fi prea amuzant pentru 
mine, deoarece în doi timpi şi trei mişcări mi-ar face vînt 


din Elveţia. Unde să mă trimită însă din moment ce SUA 
nu mă are ca cetăţean, cel puţin cu acest nume. Dar cred 
că deja ştiţi prea multe despre mine. 

Acum îmi aştept bagajele la capătul benzii rulante. Sînt 
foarte atent la ce se petrece în jurul meu. Trag nădejde că 
nu sînt urmărit de nimeni. Mi-am luat toate precauţiunile 
încă de la Washington, cînd în ultima clipă mi-am schimbat 
paşaportul din ultimele luni cu cel pe care îl am acum la 
mine. Cu schimbarea la faţă necesară. Nu mai am nici 
mustață a la Clark Gabie. | 

Totul pare să fie O.K. Imi iau geamantanele şi mă 
îndrept spre ieşire. Ajuns afară, arunc o privire în jur. 
Rămîn pe loc şi aştept, conform instrucţiunilor primite. Imi 
aprind o ţigară. Lîngă mine un ins rotofei între două virste, 
cu o chelie strălucitoare, mă priveşte insistent. Nu-mi 
place deloc figura tipului. Are ceva de libidinos. Dar, mă 
rog, treaba lui. Deodată tipul grăsuliu se precipită spre 
mine. Însă în acelaşi timp un ins subţirel şi deşirat îi taie 
calea, dorind parcă să meargă în sens invers. Se ciocnesc, 
apoi încep să-şi ceară scuze reciproc. Scena ar avea ceva 
comic, dacă nu m-ar pune pe ginduri. Am mai văzut eu 
asemenea ciocniri întimplătoare de pe urma cărora din cei 
doi doar unul rămîne în viaţă. Nici nu apuc să-mi termin 
gîndul şi individul grăsuliu care se precipitase spre mine 
cade ca secerat pe trotuar. Mă întorc repede spre tipul 
înalt cu care se ciocnise. Dar e prea tîrziu. Insul este deja 
într-un Mercedes roşu care demarează în trombă şi 
dispare după primul colţ. Lumea se adună în jurul celui 
căzut la pămînt. Apare un poliţist, iar eu trebuie să dispar 
cît mai urgent. Nu vreau să am de-a face cu poliţia 
elveţiană, nici ca martor. 

Deci prima variantă de întîlnire a eşuat. Trebuie să o 
încerc pe a doua. Lucrurile s-au încurcat încă de la 
început. Văd că se lucrează tare aici. E necesară o maximă 
prudenţă în tot ce voi întreprinde de acum încolo. Îmi aleg 
un taxi. În nici un caz primul care este oprit în faţa mea. 
Mai ştii... Fac cîţiva paşi şi ochesc unul de pe partea 
cealaltă a străzii. Îi spun adresa în limba germană. E mai 


bine aşa. Şoferul, un bătrînel simpatic, îmi spune că a 
înţeles şi porneşte motorul. Am o stare de nesiguranţă, 
chiar de nelinişte. Scena de adineauri m-a pus pe gînduri. 
Grăsuliul care se precipitase spre mine trebuie să fi fost 
omul cu care urma să iau legătura. L-o fi ucis lunganul? 
Dacă da, lucrurile stau prost de tot. Înseamnă că se ştie de 
venirea mea aici. Deci cineva a ciripit. Şi atunci eu sînt în 
pericol. Trebuie prudenţă, multă prudenţă, altfel o încurc. 
Merg pe varianta a doua. Să vedem cum iese. Dacă 
eşuează şi asta, va trebui să mă întorc, ceea ce înseamnă 
că acţiunea a fost ratată din plecare. 

Ajung la hotelul pe care îl aveam în program în 
eventualitatea unui eşec la aeroport. Plătesc şi cobor. Mă 
uit cu mare atenţie în jur, apoi intru în hol. Mă duc la 
recepţie şi cer o cameră. În sfîrşit, îmi iau cheia şi urc la 
etajul patru. Introduc cheia în broască, deschid, intru în 
cameră şi rămîn pe loc, uluit de ceea ce văd: în faţa mea, 
aşezat comod pe un fotoliu, stă tipul grăsuliu de la 
aeroport care tocmai rămăsese întins la pămînt, lovit din 
întîmplare de un ins înalt, slab, etc. Stau şi mă minunez. 
Îmi revin şi întreb stupid: 

— Parcă vă odihneaţi pe trotuarul din faţa aeroportului... 

Insul ride subţirel, parcă satisfăcut de o gluma reuşită. 

— Bine zis. Mă odihneam. Aşteptam să plecaţi cît mai 
repede de acolo. 

— De fapt ce s-a întîmplat? 

— Ehe, nimic deosebit. Tipul a încercat să mă lovească 
cu un mic şiş. M-am ferit repede, dar am căzut puţin. 
Oricum, nu mai avea importanţă. Insul se urcase deja intr- 
un Mercedes roşu. 

— Am văzut şi eu asta. 

— Bineînţeles că va fi însotit peste tot de oamenii noştri. 

— Şi... 

— Să lăsăm asta. Sînt Francis Cooper, dacă numele ăsta 
vă spune ceva.. 

— Îmi spune. lar numele meu vă este cunoscut desigur. 
John Barker. 


— Da, desigur. Îmi pare rău de incidentul de la aeroport. 
Se pare că a existat o scurgere de informaţii cu toate 
măsurile de precauţie luate. 

— Mie îmi pare şi mai rău. Vă daţi seama că în 
asemenea condiţii, misiunea mea devine foarte dificilă, ca 
să nu spun periculoasă. 

— Aveţi dreptate. Vom lua toate precauţiunile care se 
impun în asemenea situaţii. Chiar din acest moment 
schimbăm planul iniţial. 

— Adică? 

— Plecăm imediat din acest hotei. 

— Bine, dar am lăsat la recepţie... 

— Nu vă faceţi griji. Rezolvăm noi. 

— E chiar atît de urgent să plec de aici? 

— Da. Priviţi vă rog pe geam. În stînga, peste drum, 
staţionează un Mercedes albastru. 

— Îl văd. 

— Eu ştiu cine e tipul de la volan. Aşa că... 

— Văd că toată acţiunea noastră este cunoscută. Mai 
trebuie doar s-o daţi publicităţii... 

— Nu  rideţi. Ştiu că este cineva care trădează. 
Deocamdată n-am depistat persoana. Dar o găsim noi. 
Tocmai de aceea trebuie să plecaţi imediat. Vom aranja noi 
cu cel de la recepţie. E omul nostru. El v-a dat această 
cameră, stabilită dinainte. Aşa am putut să vă aştept aici. 

— Şi pe unde ieşim? 

— Este o uşă prin spate. Am eu cheia. 

Imi iau bagajele şi ieşim. Dau să mă îndrept spre lift. 
Francis Cooper mă opreşte. 

— Nu. Precis că vom fi aşteptaţi jos. Liftul dă în hol. E o 
scară de serviciu care duce la uşa din spate. 

Coborîm şi, ajunşi jos, Cooper o ia înainte pe un culoar 
întunecos la capătul căruia este o uşă metalică. O deschide 
cu o cheie şi ieşim pe o străduţă liniştită. Un automobil alb 
e parcat chiar în dreptul uşii. La volan un ins blond, foarte 
tînăr. 

— Repede, Michel, îi spune Cooper precipitat. 

Urcăm şi maşina porneşte imediat. 


— Fă citeva ture, ordonă Francis Cooper şoferului. 
Vreau să mă conving că totul este în regulă, că nu sîntem 
urmăriţi. Apoi se întoarce spre mine: 

— Aţi spus cuiva la Washington că veniţi la Ziirich? 

Îmi vine să râd. 

— Vreţi să insinuaţi că scurgerea de informaţii ar fi la 
mine şi nu la dumneavoastră? 

— Eu nu insinuez nimic. Doar întreb. Ştim şi noi că 
cineva trădează aici. Dar cum putea el să afle ziua, ora 
zborului avionului cu care urma să veniţi? 

Rămîn pe ginduri. 

— Vedeţi? Trecînd peste faptul că era gata să fiu omorît. 
Aş insista să-mi răspundeţi la întrebare. 

Recapitulez tot ce am făcut după ce am fost solicitat şă 
vin în Elveţia. Cu cine m-am întîlnit, cu cine şi ce am vorbit 
înainte de plecare. N-am spus nimănui nimic despre 
viitoarea mea călătorie. De Marianne m-am despărţit 
normal în seara de dinaintea plecării ca şi cum urma să ne 
vedem a doua zi. Chiar i-am spus că îi voi telefona pe la 
ora nouă dimineaţa. E drept că i-am trimis de pe 
aeroportul din Washington o scrisoare scurtă în care îi 
explicam că a intervenit ceva urgent şi trebuie să trag o 
fugă pînă la Los Angeles pentru o chestiune de afaceri. Cu 
altcineva nu m-am văzut. Nu i-am spus nici măcar 
menajerei că plec, aşa cum o fac de obicei. Ciudat! Şi 
totuşi... 

— Nu cred că de la mine a pornit... indiscreţia. 

— Mă rog, e posibil să aveţi dreptate. 

— Poate dumneavoastră aţi fost urmărit tot timpul şi aşa 
au ajuns ei la aeroport. Văzînd că vă îndreptaţi spre mine, 
au bănuit ceva şi... 

— Şi ce? Putea fi o întîlnire oarecare. 

— Chiar pe aeroport? 

Cooper privi din nou prin parbrizul din spate, apoi îi 
spuse şoferului. 

— Nu cred că ne urmăreşte nimeni. Putem ieşi din oraş. 

— Şi unde mergem? am întrebat eu. 


— La Neuchâtel, deocamdată. Acolo vom face o mică 
oprire. 

Automobilul gonea cu peste o sută treizeci la oră. Nu 
mai aveam chef de conversaţie. Treaba nu-mi plăcea deloc. 
Îmi era clar că fusesem reperat, ceea ce însemna că era 
foarte periculoasă misiunea mea. Drumul decurgea liniştit. 
Nici Cooper nu mai avea chef de vorbă. Era şi el 
îngîndurat. După ce am trecut de Bielle, îmi spuse scurt: 

— Nu veţi sta la hotel. 

— Atunci unde? 

— La o cunoştinţă de a mea. E mai prudent. 

Observîndu-mi zimbetul, Francis Cooper ripostă prompt: 

— Probabil vă gîndiţi că iau prea tirziu măsuri de 
precauţie. 

— Nu. Cred însă că măcar la Neuchâtel nu mă cunoaşte 
nimeni. 

— Nu se ştie niciodată... 

În stînga se vedea deja lacul Neuchâtel cu apele sale 
curate şi limpezi. Decorul era atît de frumos, încît pentru 
moment am uitat de griji. Elveţia nu înceta să mă 
surprindă. Straturile de pămînt perfect desenate, bine 
îngrijite, satele, de fapt nişte mici oraşe, extrem de curate, 
totul impresiona. Ajunşi în oraş, Cooper îi spuse şoferului 
pe unde s-o ia. Maşina pătrunse pe una dintre străduţele 
care urcau în dreapta şoselei spre dealul înalt ce 
străjuieşte oraşul. În treacăt fie zis, Neuchâtel este o mică 
bijuterie sau o mostră de ingeniozitate elveţiană. Fiind 
aşezat la poalele unui deal abrupt şi din cauza crizei de 
suprafeţe pentru construcţii, au terasat dealul şi au clădit 
locuinţe cochete şi elegante. Totul este astfel tăcut încît, 
privit de jos, ai impresia că vilele stau una deasupra alteia, 
toate înecate în verdeaţa copacilor dintre ele. Fascinantă 
privelişte! Cînd am ajuns în dreptul unei biserici 
protestante, Cooper îi spuse şoferului să oprească. 

— Aici, la numărul nouă, vom locui, arătă el spre o vilă 
cochetă, acoperită aproape toată de verdeață. 

Coborîm. Şoferul îmi ia bagajele, iar Cooper apasă pe 
butonul soneriei de la intrare. Peste cîteva clipe îşi face 


apariţia o femeie elegantă, distinsă, să fi avut vreo 
patruzeci de ani, care văzîndu-l pe Cooper, exclamă: 

— A, ce surpriză, Francis! 

— Îmi pare rău că nu am apucat să te anunţ că vin. Ştii... 
totul s-a precipitat. 

Inţelesei. Cooper nu voise s-o anunţe că vine. Cu mine, 
adică. 

Se făcură prezentările. Am aflat că o cheamă Franşoise. 
Frumoasă femeie! Ne invită în casă. Pătrunserăm într-o 
sufragerie mobilată foarte modem, cu piese foarte uşoare 
care să facă încăperea mai spațioasă. 

— Serviţi ceva? întrebă ea, apoi fără să aştepte 
răspunsul nostru aduse o măsuţă pe rotile, plină cu tot 
felul de băuturi. 

— Vă rog să luaţi ce vă place. 

Ceea ce am şi făcut. După ce am băut cîte un whisky, 
conversaţia se închegă pe cele mai banale teme cu putinţă, 
ca şi cum fiecare se străduia din răsputeri să nu spună 
nimic interesant. Şi chiar reuşeam să ne livrăm unul altuia 
banalităţi. Am avut la un moment dat impresia că asta se şi 
dorea. Cel puţin din partea lui Cooper. Gazda se scuză că 
are puţină treabă şi se retrase. Rămaşi numai noi doi, nu 
mă putui abţine să nu-l întreb pe Francis: 

— Rămînem aici? 

— Da. Noaptea asta. Franşoise este un om de încredere. 
Nu vă va întreba nimic, deci nu veţi fi nevoit să inventaţi 
nu ştiu ce fel de istorii despre dumneavostră. 

— Bun, şi acum ce facem? 

— Deocamdată trebuie să vă spun cum stau lucrurile şi 
abia apoi o să vă explic ce aveţi de făcut. Deci să încep. 
Cum dumneavoastră v-aţi retras din activitate în ultimii 
ani, este necesar să vă prezint situaţia actuală. La prima 
vedere nu s-a schimbat nimic. Drogurile circulă la fel ca 
înainte. Reţele ştiute. Poate au mai apărut oameni noi în 
locul celor dispăruţi. Sigur, Elveţia nu este un traseu de 
rutină. Dar aici sînt băncile unde nu întotdeauna se depun 
bani curaţi. Nu asta ar fi însă problema. Sîntem informaţi 
că Mafia are necazuri. Unul din capii ei, ajuns la 


strimtoare - există dovezi certe împotriva lui - este dispus 
să colaboreze cu autorităţile italiene în shimbul plecării 
sale din Italia liber, bineînţeles. Se pare că tipul vrea să 
iasă din joc curat şi viu, desigur, dacă aşa ceva este 
posibil. El va furniza informaţii, iar autorităţiile italiene îl 
fac scăpat. Simplu nu? Numai că lucrurile sunt cu mult mai 
complicate. Şeful, șefilor Mafiei a aflat și vrea să-l lichideze 
înainte de a apuca să spună ceva compromiţător. 
Deocamdată tipul stă bine ascuns undeva. Autorităţile 
italiene ne-au rugat pe noi, Interpolul, să-i ajutăm, că ei i- 
au pierdut urma. Noi trebuie să-l găsim cît mai repede. 
Viu, mă înţelegeţi. Dacă întirziem... 

Il întrerup. Nu mai am răbdare. 

— Şi pentru o treabă ca asta mă scoateţi pe mine din 
bîrlog după atîția ani? 

Rotofeiul din faţa mea zimbeşte ca un bătrînel 
cumsecade. 

— Nu vă pripiţi, domnule Barker. Încă nu ştiţi totul. Abia 
acum urmează poanta cea mare. Omul de care vă vorbeam 
poartă un nume: Orlando Fanciotti. 

— Normal. 

— Ei bine, acest nume nu figurează în evidenţele noastre 
pe lista mafioţilor. Pur şi simplu, acest nume e o ficţiune. 

— Nu înţeleg. 

— Vedeţi că e mai complicat decît credeaţi. Să vă explic. 
El a luat legătura cu autorităţile italiene - printr-un 
intermediar, bineînţeles - pentru a-şi anunţa intenţiile de 
„colaborare”. Adică tirgul. Numai că peste cîteva zile 
intermediarul a fost găsit împuşcat în propriul său 
apartament. 

— Repede lucrat. Şi eficient. 

— Merci de apreciere. Urmarea e însă că nu mai avem 
cum să luăm legătura cu Fanciotti. Ştim totuşi nişte lucruri 
despre ei. Că are o veche prietenă în Elveţia, un fel de 
iubită de suflet, la care trage din cînd în cînd, în 
momentele grele. Are mulţi duşmani în Italia, iar aici se 
simte în siguranţă. Bineînţeles că vine sub un alt nume. 

— Cum aţi aflat asta dacă nu ştiţi cine e tipul? 


— Of, domnule Barker! Căile Domnului sînt nenumărate, 
iar una dintre ele se numeşte femeia. 

— Adică? Mai exact, vă rog. 

— Un om al nostru, strecurat printre ei, a cunoscut-o pe 
amanta „oficială”, ca să zic aşa, a lui Fanciotti. O superbă 
brunetă siciliană, care a aflat - tot Dumnezeu ştie cum - că 
Orlando are o veche iubire în Elveţia. Se pare că a 
interceptat şi o scrisoare de-a ei. Pătimaşă, ca orice 
siciliană, s-a hotărit s-o elimine pe vechea concurentă. Şi 
pentru asta a făcut nişte investigaţii metodice. I-a fost de 
mare ajutor ştampila de pe plic şi o plecare cam 
intempensivă a lui Fanciotti în Elveţia. A pus pe cineva să-l 
urmărească. Şi... a găsit-o! Lucru pe care, într-un moment 
de euforie, l-a comunicat omului nostru, care ne-a informat 
urgent. 

— Păi atunci e simplu. 

— S-o credeţi dumneavoastră! Pîndim de luni de zile vila 
acestei doamne şi nimic. Nici picior de Fanciotti pe acolo. 
S-ar părea că ceva, ceva se mişcă. În ultimele zile distinsa 
doamnă a făcut o grămadă de cumpărături, mai ales 
mîncare şi băutură. E clar că aşteaptă oaspeţi. Chiar ieri 
am primit telefon că se face curat prin vilă. Înseamnă că 
trebuie să fim prezenţi acolo. 

— Adică eu. 

— Exact. 

— Deci asta era problema... Şi nu puteaţi găsi pe cineva 
mai din apropiere, din Europa, de pildă? Să vin eu tocmai 
din America? 

— Iar vă pripiţi, domnule Barker. Ne trebuia un om cu 
experienţă, total necunoscut mafioţilor de acum, care s-o 
abordeze pe doamna cu pricina şi să încerce să se 
insinueze pe lîngă ea. Îi plac şi alţi bărbaţi... iar domnia 
voastră, pe lingă altele, aveţi reputaţia şi de mare Don 
Juan. 

— Aveam... mai bine zis. Anii însă... m-au mai potolit. 

— Ei, să nu fim modeşti. Arătaţi încă splendid, 
competitiv şi din acest punct de vedere. 


— Încă... Bine zis. Dar să trecem la fapte. Concret, ce e 
de făcut? 

— Să v-o prezint pe doamna în chestiune. O cheamă 
Nicole Koller şi locuieşte, vara, la Drans, cantonul Văile, 
într-un châlet superb, în Alpii Elveţieni, într-un decor de 
vis... ca în basme, nu altceva. 

— Lăsaţi decorul. 

— E o persoană mai specială, ca să zic aşa. Foarte 
bogată, nu are nevoie să se ocupe de nimic. li plac 
călătoriile, lecturile şi... prietenii de sex opus. Este 
inteligentă, cultivată şi plină de umor, pe scurt o companie 
foarte agreabilă. O să vă convingeţi şi dumneavoastră de 
asta. Totul e să vă insinuaţi în preajma sa. Ceea ce nu este 
chiar atît de dificil, avînd în vedere că doamna este o 
persoană vulnerabilă la farmecele unui bărbat bine, 
inteligent şi spiritual pe deasupra. 

— Merci! 

Cooper încerca să mă flateze şi asta nu-mi plăcea deloc, 
însemna că treaba era mai periculoasă decit părea la 
prima vedere. 

— Veţi închiria o mică vilă chiar lîngă cea a doamnei 
care ne interesează. 

— Totul e să găsim una liberă. 

Cooper zîmbi iar şi îşi deschise geanta din care scoase 
nişte chei. 

— Vila deja vă aşteaptă, iar acestea sînt cheile ei. 

Dădui din cap admirativ. 

— V-aţi gîndit la toate. 

— Aveţi pregătit acolo tot ce vă trebuie. Mincare, 
băutură, etc. Iar acestea sînt cheile maşinii. 

— Care maşină? 

— Cea cu care veţi merge acolo. Se află în garajul de la 
subsol. Şi acum priviţi aceste fotografii. Aceasta este vila 
doamnei Koller, iar aici cea în care veţi locui 
dumneavoastră. Este în spatele primei, puţin la stînga. Nu 
aveţi cum să greşiţi. Uitaţi o hartă a satului. Vedeţi, sînt 
cele două case, şi aici este drumul, singurul care duce spre 


ele. Simplu, nu? Nu aveţi cum să greşiţi. Şi acum priviţi 
această splendidă poză. Este chiar doamna Nicole Koller. 

Era într-adevăr splendidă doamna din poză. O blondă cu 
ochi inteligenţi şi pătrunzători. Trebuie să fi avut vreo 
treizeci de ani. Un zîmbet şiret, abia schiţat îi lumina 
figura. Şi nişte buze admirabil desenate. Cooper îmi arătă 
o altă fotografie a ei, făcută mai de departe. Avea un corp 
teribil această Nicole Koller! 

— Nimic de zis, frumoasă femeie. 

— Vă place, nu? 

— Cred şi eu. Dar asta nu are importanţă. 

— Ba are, pentru că este o femeie extrem de 
primejdioasă. 

— In ce sens? 

— A făcul multe victime la viaţa ei. 

— Mă rog... 

— Apoi este şi foarte inteligentă, vicleană mai bine zis. 
Trebuie să fiţi cît se poate de prudent cu ea, ca nu cumva 
să simtă ceva. 

— Am înţeles. Şi cum procedez mai departe? 

— Deci încercaţi s-o cunoaşteţi cu un prilej oarecare. 
Apoi aşteptaţi pînă apare Fanciotti. 

— Semnalmentele lui nu le aveţi? Precis vine sub alt 
nume. 

— Foarte vag. E un tip brunet de statură potrivită. Păr 
şaten. 

— Ce să zic... 

— Da, ştiu. E foarte puţin. Din păcate nici unul dintre cei 
cu care colaborăm nu l-a văzut vreodată. Doar au auzit 
despre el. Se pare că cineva i-a zărit odată silueta seara. 
Dar aproape se întunecase, aşa că n-a văzut mare lucru. Să 
revenim la ce ne interesează acum. Traseul e uşor. O să vi- 
l arătăm noi. De fapt o să vă şi conduc o bucată de drum. 
Eu însă nu trebuie să fiu văzut pe acolo. Se perindă multă 
lume prin zonă şi nu aş vrea să fiu recunoscut. Şi nici nu 
trebuie să fim văzuţi împreună. Legătura cu mine o veţi 
tine prin persoanele de pe această listă. Aveţi şi 
telefoanele lor. Una dintre ele se va afla chiar în sat, în 


Drans. Ca turist, desigur. O alta într-o localitate din 
apropiere, la Martigny. Mai aveţi aici şi alte telefoane. In 
momentul în care intervine ceva, mă sunaţi şi pe mine. 
Aveţi telefon la vilă. Ţinem foarte mult să-l avem pe 
Fanciotti viu, Treaba italienilor ce tîrg au ei cu el. Noi îi 
avem pe al nostru, mai special. Practic, dumneavoastră 
trebuie să-l apăraţi, să-l protejaţi, pînă venim noi. 

— Întâi trebuie să-l găsesc, să-l identific. După datele pe 
care le aveţi va fi greu. 

— Şi o recomandare: numai în caz de forţă majoră 
apelaţi la autorităţile elveţiene. Deci dacă intervine ceva 
grav, o crimă, de exemplu. În rest luaţi legătura numai cu 
noi sau cu unul din oamenii noştri aflaţi prin apropiere. 

— Pot să vă întreb ceva? 

— Vă rog. 

— Ce planuri aveţi cu Fanciotti? Italienii vor informaţii 
de la el. Dumneavoastră doriţi ceva mai mult? 

Cooper ezită cîteva clipe. Mi-am dat imediat seama că n- 
o să-mi răspundă Ia întrebare. 

— Deocamdată vrem să-l găsim. Apoi o să vedem ce e de 
făcut mai departe. 

— Şi după ce-l identific, vă anunţ pe dumneavoastră. 

— Şi-l păziţi cu străşnicie pînă venim noi. Să nu i se 


întîmple nimic. În momentul acela misiunea 
dumneavoastră s-a terminat. 
— OK. 


— Miine dimineaţă plecăm. Acum propun - să mîncăm 
ceva. Distinsa noastră gazdă ne invită la masă. 

Abia atunci am observat că Francoise intrase în încăpere 
şi ne privea insistent, mai bine zis mă privea. Avui pe 
moment o senzaţie ciudată. Sau poate îi plăceam? 


CAPITOLUL II 

A doua zi dimineaţă m-am sculat indispus. Nici eu nu 
ştiam de ce. De fapt ştiam. Cooper nu-mi spusese tot. 
Simţeam asta. Era clar că ceea ce trebuia să fac eu nu era 
aşa de simplu pe cît părea. Altfel nici nu se explica de ce 


apelaseră la mine. Experienţa mea în afacerile cu droguri 
ale Mafiei ar fi fost desigur un argument, precum şi faptul 
că eram puţin cunoscut de traficanţii de acum. Eu mă 
retrăsesem din activitate cu destui ani în urmă. Mă cam 
săturasem şi apoi voiam să mă bucur liniştit de viaţă. 
Agonisisem destul pentru a fi ferit de griji. 

Acceptasem oferta doar la insistenţele unui vechi 
prieten, coleg cu Cooper. Şi, ca să fiu sincer, mă cam 
plictiseam în ultima vreme. Însă povestea asta nu-mi 
plăcea, tocmai pentru că mi se ascundeau anumite lucruri. 
Mi se prezentase numai ce se vede din aisberg. Partea de 
sub apă cred că era murdară rău de tot. 

Cooper se prezentă la micul dejun cu o mină ce se voia 
veselă, dar se vedea de la o poştă că era încordat, deci că 
juca teatru. Asta nu-mi plăcea deloc, însă m-am prefăcut că 
nu observ nimic. Am mîncat în tăcere toţi trei. Gazda a 
încercat să facă puţină conversaţie, dar n-a prea reuşit. 
Din cînd în cînd mă privea pe furiş, parcă ar fi vrut să-şi 
întipărească bine în memorie figura mea. Asta nu mi-a 
plăcut nici atit. 

Ne-am luat la revedere şi după ce mi-a mai dat nişte 
sfaturi, m-am urcat în maşina care mi se rezervase, un 
Nissan albastru. Cooper porni primul, urmat de mine la 
mică distanţă. Drumul a decurs normal. Elveţia mi se 
înfăţişă în toată splendoarea ei. Un decor de vis, cu tot ce- 
ţi puteai dori. Munţi acoperiţi la virf de zăpadă, păduri de 
brad, păşuni verzi, mici porţiuni de şes cultivate cu grijă, 
fabrici cochete, vile elegante, restaurante mici extrem de 
curate. Aveai sentimentul că dacă ceva trebuia realizat 
bine şi serios în lumea asta, atunci nu aveai altceva de 
făcut decît să-i imiţi pe aceşti elveţieni în hărnicia şi 
seriozitatea lor. In spatele tuturor acestor splendori se 
ascundea însă munca, foarte multă muncă. 

Numai că mie nu-mi ardea de frumuseţile elveţiene. 
Simţeam că am intrat într-un joc foarte periculos. La 
Martigny am oprit conform înţelegerii stabilite. 


— Ei, de aici ne despărţim, dragă domnule Barker. 
Drumul ţi l-am arătat pe hartă. Iţi urez succes. Aştept veşti 
de la dumneata cît mai repede cu putinţă. 

Ne strînserăm mîinile şi nu ştiu de ce am avut impresia 
că omul din faţa mea îşi ascunde privirea. Poate fusese 
doar o părere. 

M-am urcat din nou la volan şi am pornit mai departe. 
Nu mai era mult de mers. În curînd am intrat în munţi. 
Decorul era magnific. Mi-am aprins o ţigară. Am traversat 
un sat compus doar din cîteva case. Am privit placa 
indicatoare. Nu eram departe de Drans. Într-adevăr, după 
încă vreo zece minute am ajuns. Ştiam că trebuie s-o iau 
imediat la dreapta, să trec peste un pod şi să urc pe un 
drum îngust, abrupt, cu serpentine foarte strînse. Ceea ce 
am şi făcut. Nu peste mult timp am văzut sus, deasupra 
mea, un grup de case, majoritatea tip châlet, foarte 
elegante. Am mers cîteva sute de metri şi la prima 
intersecţie am luat-o la dreapta. Nu mi-a fost deloc greu să 
recunosc vila care îmi fusese rezervată. Ştiam de la Cooper 
că nu trebuie să-mi fac probleme. Era o vilă de închiriat în 
care era mereu multă lume. Aşa că nu avea de ce să fie 
suspectă venirea mea. Am oprit maşina şi am pătruns în 
curte. Am deschis uşa şi am intrat. După o sumară 
examinare a interiorului, mi-am dat seama că era destul de 
modestă: două camere, o sufragerie şi o bucătărie, toate, e 
drept, destul de mari şi mobilate cu gust. Am deschis 
frigiderul. Da! Aveam tot ce-mi trebuia ca să mă simt bine. 
Mi-am luat o bere pe care am băut-o pe nerăsuflate, după 
care m-am aşezat într-un fotoliu şi mi-am aprins o ţigară. 
Am rămas aşa cîteva minute gindindu-mă la ce aveam de 
făcut, după care mi-am aranjat lucrurile în una din cele 
două camere. Am privit pe geam. În faţă se deschidea o 
vale largă, iar undeva jos se zărea micul sat prin care 
trecusem, de un pitoresc greu de imaginat pentru cine nu 
a vizitat Elveţia. În sus, spre dreapta, pe versantul 
muntelui era o pajişte pe care păşteau renumitele vaci 
elveţiene. Mai sus, pe creasta unui alt munte strălucea 
orbitor zăpada. Contrastul dintre verdele crud de la 


poalele munţilor şi albul ce bătea în albastru de la virf era 
fascinant. Decorul era de carte poştală ilustrată. Da, într- 
un asemenea decor merita să-ţi petreci vacanţa. Nici că se 
putea imagina ceva mai frumos şi mai plăcut. Numai că eu 
nu pentru aşa ceva venisem în acest loc de vis. Nu trebuia 
să mă las furat de peisajul mirific din jurul meu. Am căutat 
binoclul printre lucrurile din sacoşă. L-am găsit şi am 
privit împrejurimile de la fiecare fereastră în parte. 

În jur mai erau vreo cinci-şase vile. Le-am examinat pe 
rînd, cu atenţie. Nu mi-a fost greu să reperez casa care mă 
interesa. Aşa cum îmi spusese Cooper, ea se găsea la vreo 
cincizeci de metri distanţă, puţin mai jos de panta 
muntelui, lîngă un fânar vechi, după cum arăta lemnul din 
care era făcut. Era o vilă mare, cu etaj, construită din 
bîrne negre, afumate, aşezată pe o fundaţie înaltă din 
beton. În curte se aflau sauna şi o masă lungă cu cîte o 
bancă de fiecare parte. La etaj vila avea un balcon care se 
termina cu o terasă largă unde era aşezată o masă cu 
scaune de plastic în jur. In faţă erau parcate două maşini. 
Aceasta trebuia să fie vila. Nu aveam cum să mă înşel. De 
la geamul la care mă aflam aveam posibilitatea să văd tot 
ce se întîmplă acolo, ceea ce îmi convenea foarte tare. 

Am făcut la repezeală un duş, am înfulecat cîte ceva din 
bunătăţile din frigider, apoi mi-am tras un fotoliu la 
fereastră şi am luat binoclul. Dincolo era linişte, nu se 
vedea nimeni. Am stat aşa vreun sfert de oră, cînd pe 
terasă şi-a făcut apariţia un ins, apoi altul. Fiecare avea în 
mînă un pahar. Curînd apăru şi o femeie. Am examinat-o 
cu atenţie. M-am convins în cîteva secunde, privind 
fotografia pe care o aveam, că este într-adevăr Nicole 
Koller. Da, era o femeie foarte frumoasă. Între timp pe 
terasă au mai apărut cîţiva bărbaţi. Nu se putea să nu fiu 
intrigat. Era cam multă lume. Nu mi se spusese că doamna 
are atiţia invitaţi. Apăru şi o femeie. Se pregăteau, 
probabil, să ia masa. Erau în total opt persoane. Asta îmi 
complica misiunea. Şase bărbaţi! Oricare dintre ei putea fi 
Fanciotti. Trebuia neapărat să fac cunoştinţă cu Nicole 
Koller, ca, prin ea, să încerc să-l identific pe cel pe care îl 


căutam. De văzut cum voi proceda ca să nu-i trezesc vreo 
bănuială. Se aşezaseră cam de mult la masă, aşa că am dat 
şi eu o raită pe la frigider. 

Mi-am luat ceva să mănînc, bineînţeles în fotoliu, la 
geam. Am luat binoclul să-i pot vedea mai bine. Se părea 
că se va încinge un chef, judecînd după multele sticle de 
vin apărute pe masă. Le urmai pilda şi îmi adusei şi eu 
una. Scena era într-un fel nostimă. Ei beau acolo cu toţii, 
eu aici singur. Mi-am făcut şi o cafea, am tras o măsuţă la 
geam şi mi-am căutat o poziţie cît mai comodă. 
Următoarea mişcare aveam s-o fac în funcţie de ce se va 
întîmpla dincolo. Cheful se încinsese şi părea că o să se 
prelungească. Trebuia să am răbdare. Nicole Koller, sigur 
ea era, fiind gazdă, îi servea pe ceilalţi. Mîncase puţin, iar 
de băut nu băuse nimic. Probabil că avea de gînd să plece 
undeva, cu maşina desigur. Era doar o presupunere, care 
însă se adeveri după o jumătate de oră. S-a ridicat de la 
masă, a urmat un schimb de replici cu ceilalţi, apoi a ieşit. 
N-am mai aşteptat şi m-am repezit afară, la maşină. l-am 
ieşit în cale, ca din întîmplare, exact cînd o luase pe 
dramul îngust ce ducea în sat. Acum e acum, mi-am zis. 
Am făcut o manevră neîndemînatică şi era cît pe-aci să-i 
ciocnesc Peugeot-ul. Am frinat brusc şi am coborit. Oprise 
şi ea, uşor speriată. 

— Bună ziua, doamnă, vă cer scuze, ştiţi, încă nu sînt 
obişnuit cu locurile... cu drumul acesta îngust. 

Mă privi cu reproş cîteva secunde, apoi îmi răspunse 
uşor iritată: 

— Aţi putea să fiţi mai atent. Oricum, bine că nu s-a 
întîmplat nimic. 

Acum urma să atac. 

— Permiteţi-mi să mă prezint, John Barker. Locuiesc în 
vila de colo, arătai eu. 

— Nicole Koller. 

Mă fixă cîteva clipe, apoi mă întrebă puţin intrigată: 

— Dar cînd aţi venit? 

— Astăzi pe la prînz. 


— Cum de n-am observat? se miră ea contrariată. Ştiam 
că vila e goală de cîteva zile. 

— Probabil nu eraţi pe afară cînd am sosit... 

Simţeam cum mă cîntăreşte. Mai plusai: 

— Nici nu mi-am imaginat că voi avea o vecină atît de 
atrăgătoare, îi spusei, afişind un zîmbet cît mai fermecător 
cu putinţă. 

Avu pentru moment o expresie ironică pe care şi-o 
reprimă prompt. 

— Mulţumesc. Sînteţi prea amabil. Staţi mult pe aici? 

— Am venit să-mi fac cîteva săptămîni de concediu în 
Elveţia. Sînt american, aşa că vă rog să-mi scuzaţi franceza 
cam deficitară. 

E drept, vorbisem cam stricat, cu accent englezo- 
american. 

— Nu-i nici o problemă, putem vorbi şi în engleză. 

Ceea ce şi făcuse spunîndu-mi asta. 

— Mulţumesc. Îmi va fi mai uşor. 

Şi i-am zîmbit din nou. 

— Cu plăcere. 

— Plecaţi cumva în sat, dacă nu sînt indiscret? 

— Da, pînă la poştă. 

— Ce coincidenţă! Şi eu tot acolo mă duceam ca să 
trimit o ilustrată verişoarei mele din America. Să o 
liniştesc că am ajuns cu bine şi s-o informez că e minunat 
aici. Ştiţi, e singura rudă pe care o mai am. 

Trebuia să fiu cît mai stupid şi convenţional cu putinţă şi 
îmi reuşea bine treaba asta. În general, tipii stupizi nu 
trezesc nici o bănuială. 

— Poate îmi arătaţi şi mie unde este poşta. 

— Dacă mă urmaţi, o veţi găsi, îmi răspunse ea cu aer 
condescendent şi se urcă în maşină. 

Am urmat-o supus, la mică distanţă. De fapt ştiam unde 
este, pentru că trecusem pe lîngă ea la sosire. Cînd am 
ajuns, coborise deja şi mă aştepta. Am intrat împreună. A 
cerut un formular de telegramă pe care l-a completat. Eu 
mă aşezasem la masă la o distanţă convenabilă ca să fiu 
discret, dar să pot trage totuşi cu ochiul. În timp ce scriam 


o ilustrată verişoarei mele imaginare din America, o 
urmăream cu coada ochiului. Mare lucru n-am putut 
vedea. Parcă am putut citi pe furiş numele oraşului Milano. 
Oare Fanciotti nu venise încă? Il anunţa ea că nu poate 
veni pentru că are prea mulţi invitaţi? Erau doar nişte 
presupuneri. 

Am examinat-o din nou pe furiş. Fotografia era nimic pe 
lîngă cum arăta în realitate. O frumuseţe bizară, stranie, 
de un farmec cu totul aparte. Mişcările aparent foarte 
studiate îi exprimau de fapt tocmai felul ei de a fi. În fond 
asta era ea, un amalgam ciudat de artificialitate și firesc. O 
graţie naturală trecută printr-un filtru de “usage du 
monde”. Iar privirea care se îndrepta acum spre mine te 
dărîma, pur şi simplu, era irezistibilă. Ochii ei negri, 
pătrunzători, mă sfredeleau, fixîndu-mă insistent. 

Continuai să fiu stupid. 

— Nu mă priviţi aşa, că mă terminaţi repede. 

Rise uşor. 

— Îmi spuneţi prea multe amabilităţi, domnule. 

Bravai puţin: 

— Dar e puţin spus din ceea ce simt eu acum. 

— Hai să lăsăm drăgălăşeniile. Sper că nu mă 
consideraţi o gisculiţă prostuţă care să vă înghită toate 
frivolităţile astea. 

— Promit să nu mai continui. Am spus doar ce gîndesc. 

— Deci să fim serioşi, nu? Cu ce vă ocupați? 

— Sînt inginer specialist în chimia vopselelor. Am o mică 
firmă la Los Angeles. Celibatar convins. Pînă acum vreo 
jumătate de oră. 

Am venit în Europa ca să mă distrez. Am ales Elveţia din 
motive binecunoscute. Vreau să mă simt bine. La banii 
mei, pot să-mi permit. 

Am ezitat apoi cîteva clipe. 

— Aveţi ceva împotrivă dacă vă invit la o cafea pe terasa 
asta frumoasă din faţa poştei? 

Am văzut-o cum ezită. Pînă la urmă se hotărî. 

— Deşi am băut o cafea acum o jumătate de oră, putem 
lua loc la o masă. 


— Nu e obligatoriu să luăm cafea, replicai eu. 

leşirăm şi, după ce am traversat strada, ne-am aşezat la 
o masă. 

— Ce aţi dori? am întrebat eu. 

— Poate o Coca Cola. 

Am făcut comanda. O examinam cu atenţie. Într-adevăr, 
era ceea ce se poate numi o femeie periculoasă... pentru 
bărbaţi, desigur, dar şi aşa, în general. 

Am încercat să reînfirip conversaţia. Mergea greu. Pînă 
la urmă am izbutit. La un moment dat mă întrebă prin 
surprindere. 

— Sînteţi singur? 

— Da. V-am spus că sînt celibatar. 

— Ei, asta! Puteaţi totuşi veni cu cineva, o prietenă... 

— Nu. Prefer singurătatea în concediu. De altfel sînt un 
solitar de felul meu. A, cînd eram mai tînăr, era altceva. 
Ehe... 

— Acum vă alintaţi. Sînteţi un bărbat încă tînăr. 

— Încă. 

— Scuzaţi-mă. N-am vrut să spun că... 

— Acum sînteţi dumneavoastră amabilă. Eu ştiu exact 
cîţi ani am şi cum arăt. 

— Bine, să lăsăm asta. 

— Da, să trecem la altceva. E magnific aici. 

— Să ştiţi că oricît de fermecătoare ar fi Elveţia şi 
locurile ei, după un timp o să vă plictisiţi singur. 

— Nu cred. 

— Ascultaţi ce vă spun eu. 

— Posibil. 

— O să vedeţi. Totul e frumos aici, dar nu poate fi gustat 
la nesfirşit în singurătate. Eu am trăit deja experienţa asta. 
Tocmai de aceea am invitat mai multe cunoştinţe, ca să nu 
mă plictisesc. 

— Deocamdată nu pot să vă contrazic. 

Nici nu aveţi cum. O să simţiţi nevoia de o companie 
peste cîteva zile. 

Ezită cîteva clipe, apoi se hotărî: 


— Ce aţi zice să-mi faceţi o vizită diseară. O să-i 
cunoaşteţi şi pe prietenii mei. Sper să vă placă. Dacă nu, 
nu mai veniţi. 

— Oricum o să revin, pentru că îmi place gazda. 

— Iar începeţi? 

Am izbucnit amîndoi într-un rîs spontan, sincer. 

— S-a făcut. Vă rog să-mi spuneţi ora cînd să vin. 

— Pe la şapte. 

— E în regulă. 

— Acum vă rog să mă scuzati, mai am puţină treabă. 

Am văzut-o cum urcă în maşină şi pleacă în viteză nu 
înainte de a-mi arunca o privire destul de intrigată. Oare îi 
părusem prea prost sau prost actor? 

Speram că reuşisem s-o conving că sînt un turist 
american tipic, inofensiv, stupid şi fericit că a venit în 
Europa să-şi toace banii, minunîndu-se la nesfirşit ce 
frumos este aici. Dacă izbutisem asta, totul era în regulă. 
Dacă nu... Preferam să nici nu mă gîndesc la această 
variantă. Deoarece seara urma să merg în vizită, m-am dus 
să mă aprovizionez cu două sticle de whisky de cea mai 
bună calitate, ca să fac impresia unui bogătaş stupid, made 
în USA. Am mai făcut şi alte cumpărături. 

După ce m-am întors la vilă, am dat un telefon de 
verificare să văd cum funcţionează „linia”. Totul era în 
regulă. Mi-a răspuns chiar Cooper. l-am relatat oarecum 
codificat că am întîlnit rîindunica, am cunoscut-o şi sper că 
de acum vom zbura împreună, cel puţin o vreme. 

A rîs satisfăcut şi mi-a urat din nou succes. 

Şi, în sfîrşit, a venit seara. 


CAPITOLUL III 


Am luat una din sticlele de whisky şi am plecat. Ajuns în 
curtea vilei, am constatat că masa de prinz nu se 
terminase încă! Altfel spus, cheful continua. E drept, nu 
mai erau toţi, ci doar patru dintre ei. Nicole stătea în capul 
mesei şi părea destul de amuzată de discuţia la care asista. 


La vederea mea s-a ridicat, venindu-mi în întîmpinare. l-am 
sărutat mîna, după care au urmat prezentările. Am căutat 
să le rețin numele şi figurile. 

Gaston Duval, elveţian de origine franceză, bărbat tînăr 
şi arătos, cu figură de amorez, un tip vesel, mare băutor. 
De altfel se vedea cu ochiul liber. Îşi umplea foarte des 
paharul. 

Hans Muller, neamt, şi el elveţian, un tip taciturn, chiar 
morocănos, cu privirea încruntată. Nu mi-a plăcut deloc 
aerul lui suspicios. Se pare că antipatia a fost de la început 
reciprocă. 

Enrico Mancini, italian, brunet, la vreo patruzeci de ani, 
foarte vorbăreţ. Mereu avea de spus cîte ceva, de 
completat, de intervenit. 

Michel Duvidier, în ciuda numelui, vorbea o franceză de 
manual, ceea ce m-a făcut să cred că se numea, de fapt, 
altfel, fiind de altă naţionalitate. Avea un aer ciudat, 
tenebros, de om care parcă mereu ascunde ceva. 

Mai tirziu a apărat şi femeia pe care o văzusem prin 
binoclu pe terasă. Era elveţiancă şi se numea Helene 
Berger. Bătea cam la patruzeci de ani, dar era bine 
conservată. Oricum voia să pară mai tînără, însă nu 
totdeauna reuşea. Se alinta ca o pisică uriaşă. Era, e drept, 
destul de plinuţă. 

În cursul serii i-am cunoscut şi pe ceilalţi care veniseră 
între timp. Erau destul de neinteresanţi. Mi-a reţinut 
atenţia un irlandez roşcovan, mare consumator de whisky. 
Sticla adusă de mine a golit-o aproape în întregime. Il 
chema Steve McGoven. Părea absent la tot ce se întîmplă 
în jur. Probabil vedea lumea prin aburii de alcool. Părea că 
nu-l interesează nimic. 

Am încercat să mă adaptez cît mai repede situaţiei. Se 
vorbea numai în franceză. Toată lumea părea bine dispusă. 
Pînă şi Hans Muller îşi ieşise la un moment dat din 
încruntata sa muţenie. 

Se tăcuse o nouă serie de fripturi la grătar şi toată 
lumea ieşise afară la masa din curtea vilei. Cheful se 
încinsese şi, probabil, eram singurul om treaz. Ceea ce îmi 


convenea de minune. Mi-am propus să-i cunosc mai bine 
pe invitaţi, aşa că, profitind de buna lor dispoziţie, am 
încercat să înjgheb cu fiecare cîte o mică discuţie. N-a fost 
prea dificil. 

Cu Gaston Duval, francezul elveţian, a mers uşor. Era 
deja ameţit bine. De la primele replici am înţeles că 
singurele lucruri care îl interesau erau femeile şi vinurile 
bune. Pentru tinereţea lui, jovială şi superficială, mi se 
păreau explicabile aceste preferinţe. Am aflat că este 
avocat şi că afacerile îi merg foarte bine. Făcea parte din 
cercul permanent de prieteni ai gazdei şi fusese invitat 
pentru week-end. Locuia şi profesa la Geneva. Ne-am 
împrietenit foarte repede. Tipul nu-mi spunea mare lucru 
şi nici nu cred că avea de ce să mă intereseze, în orice caz, 
nu mi se părea a fi omul pe care îl căutam. 

Cu Hans Muller, elveţian şi el, lucrurile au mers mai 
greu. Fiind un tip tăcut, era mai greu de legat o 
conversaţie. Profitînd de berile pe care le îngurgitase, am 
încercat totuşi să mă apropii de el. Am izbutit să aflu că 
este inginer metalurgist şi dîndu-mă şi eu inginer, în 
vopsele, e drept, am abordat subiecte mai industriale. Am 
aflat că locuia la Lucerna şi că era un prieten mai recent al 
lui Nicole Koller. Nu se număra printre invitaţi. Venise 
neanunţat, împreună cu un prieten al său, nimeni altul 
decît italianul Enrico Mancini, personaj necunoscut gazdei. 
Ei bine, acest italian zurbagiu m-a pus pe ginduri. Nu 
faptul că vorbea tot timpul şi se băga în discuţiile altora 
mă intriga, ci altceva. Deşi băuse cam mult, căuta să fie 
atent la tot ce se întîmplă în jur, mai exact spus, la ce se 
vorbea. Poate că era doar o impresie a mea. Era foarte 
politicos, foarte prevenitor. Am înţeles că avea o firmă de 
comerţ care vindea de toate. Oricum, avea o situaţie 
materială foarte bună. Mi-am propus să-l studiez mai 
îndeaproape. Să fie el, oare, Fanciotti? 

Semnalmentele acestuia, oarecum vagi, corespundeau. 
Statură potrivită, păr, vîrstă, ten. Dar toate acestea nu 
spuneau mare lucru. 


Cît despre Michel Duvidier, nu puteam să-mi reprim 
senzaţia că franceza pe care o vorbea nu era limba lui 
maternă. Parcă o cînta, ca un italian. Orice încercare de a 
mă apropia de el a dat greş. Ori nu-mi răspundea decit 
prin da sau nu, ori pur şi simplu tăcea şi apoi îmi întorcea 
spatele, prefacîndu-se că ar căuta o sticlă să-şi umple 
paharul veşnic gol. 

Cu Steve McGoven a mers mai uşor, ca să zic aşa. Era 
atit de beat, încît nu mai putea scoate nici un cuvînt. Din 
cînd în cînd, mormăia cîteva vorbe imperceptibile. Privea 
fix înainte, nevăzînd, de fapt, nimic. În seara aceea nu se 
putea vorbi cu el, aşa că am renunţat la orice tentativă de 
a-l aborda. Urma să încerc a doua zi. 

Interesantă mi s-a părut Helene Berger. Era tipul de 
femeie posesivă, care nici după patruzeci de ani nu 
renunţă la convingerea că poate domina orice bărbat. 
Înaltă, masivă, degaja o forţă nemaipomenită. Încă foarte 
frumoasă, cu ochi verzi sfredelitori, avea un aer foarte 
autoritar, în acelaşi timp fascinant. Se alinta tot timpul, 
dar îşi controla perfect fiecare gest. La un moment dat mi 
s-a părut că o interesez. M-a privit insistent de cîteva ori, 
apoi a trecut la atac. Era încă sigură pe farmecele sale. Am 
acceptat jocul. După un timp, conversaţia a devenit mai 
interesantă decît mi-aş fi închipuit. Fiind catolică, şi aflînd 
că eu sînt protestant, a abordat cu competenţă chestiunea 
reformei, cu referiri directe la Martin Luther. Stăpînea 
bine subiectul şi venea cu argumente care dovedeau o 
bună documentare. Trebuie să recunosc că discuţia mi-a 
făcut o mare plăcere şi m-a solicitat destul de mult pentru 
a putea găsi contraargumente. Lucru ce n-a împiedicat-o la 
un moment dat să-mi propună să ne vedem a doua zi să 
„aprofundam subiectul”. După aerul ei galeş şi privirea 
înfiptă agresiv în ochii mei mi-am cam dat seama despre ce 
aprofundare era vorba, dar m-am prefăcut că nu înţeleg, 
sau, mă rog, că iau de bună ideea de a discuta în 
continuare despre Reformă şi Martin Luther. Din cîte am 
priceput, era veche prietenă cu Nicole Koller şi locuiau de 


mai multă vreme împreună la vilă. La despărţire mi-a 
aruncat o privire plină de promisiuni. 

În timp ce discutam, frumoasa noastră gazdă îmi arunca 
pe furiş cîte o privire amuzată. Ştia ea ce ştia despre 
vechea ei prietenă! Am simţit însă că o supraveghează tot 
timpul pe Helene. Să fi fost doar pentru că prietena băuse 
prea mult? Nu ştiu de ce, dar aveam senzaţia că mai este 
ceva. 

Celelalte persoane plecaseră între timp, aşa că n-am 
apucat să le cunosc. Am înţeles că locuiau prin 
împrejurimi. Deocamdată nu mă interesau. Din discuţia 
avută cu Nicole înainte de spargerea petrecerii am dedus 
că cei care rămăseseră locuiau la ea. O parte erau invitaţi, 
o parte veniseră neanunţaţi (Hans Muller şi Enrico 
Mancini). Bineînţeles, Helene Berger era invitata ei. 

La plecare, Nicole a fost foarte curtenitoare, poate uşor 
ironică dar cu mult farmec. Pentru moment am avut 
impresia că i-a făcut plăcere vizita mea. Pe de altă parte 
însă, ceva mă avertiza că mă priveşte cu prea multă 
curiozitate. În orice caz, aveam de-a face cu o femeie 
extrem de inteligentă, care cu greu putea fi păcălită. De 
reţinut! Altfel, ratam totul, dacă nu cumva îmi putea fi 
fatală orice neglijenţă. 


CAPITOLUL IV 


Ajuns la vila mea, mi-am făcut o cafea mai slabă, mi-am 
pus un whisky cu gheaţă şi, după ce am stins lumina, mi- 
am reluat locul de observaţie la geam. Nu băusem aproape 
nimic şi abia acum simţeam nevoia s-o fac. Trebuia să 
analizez tot ce văzusem. Deocamdată nu aflasem mare 
lucru. Nu era exclus ca Enrico Mancini să fie Orlando 
Fanciotti. Ar fi fost însă prea simplu. Deşi, după privirile 
dulci aruncate lui Nicole, se putea deduce că o place. Şi ea 
fusese foarte atentă, chiar tandră, cu italianul. De urmărit 
în continuare relaţia dintre cei doi! Despre ceilalţi nu 
puteam să mă pronunţ. Poate doar Michel Duvidier, cu 


franceza lui cîntată „a la italienne”, putea să mă pună pe 
gînduri. Aerul lui sumbru îmi atrăsese de la început 
atenţia. Plus că mă ocolise toată seara. Subţiri constatări, 
mi-am zis. Oricum, trebuia să-l sun pe Cooper, deşi nu 
aveam mari noutăţi să-i dau. 

N-am apucat însă să-mi termin bine gîndul că, privind pe 
fereastră, am văzut că toţi cei pe care îi lăsasem în vila lui 
Nicole se adunaseră din nou în jurul mesei din curtea 
puternic luminată. Am luat binoclul. Doamne, m-am gîndit, 
n-or începe iarăşi cheful? Am examinat cu atenţie masa. 
Nu erau sticle pe ea. Stăteau în jurul ei şi vorbeau. Păreau 
foarte agitaţi. Parcă s-ar fi certat. Am încercat să-i 
identific: Nicole, Hans Muller, Enrico Mancini, Michel 
Duvidier, Helene Berger şi Gaston Duval. Deci lipsea Steve 
McGoven. Interesant! Discuţia a durat mult timp. La un 
moment dat Nicole s-a ridicat şi a intrat în vilă, supărată 
parcă pe ceilalţi. După o vreme s-au retras şi bărbaţii, pe 
rînd. Rămăsese doar Helene Berger. Îşi adusese între timp 
o sticlă şi îşi turnase într-un pahar. 

Scena nu mă mai interesa. M-am dus la telefon şi am 
format numărul omului de legătură de la Martigny. N-avea 
rost să-l deranjez, deocamdată, pe Cooper. De fapt, nici n- 
aveam mare lucru să-i spun. Mi s-a răspuns prompt la 
telefon. L-am informat că totul este în regulă şi i-am relatat 
ce ştiam, comunicîndu-i şi numele oamenilor pe care îi 
cunoscusem. Eram însă aproape sigur că, cel puţin unii 
dintre ei, aveau nume de împrumut care nu spuneau nimic. 
Am închis şi m-am întors la geam. În curtea vilei nu mai 
era nimeni. Puteam deci să mă culc. Eram îngrozitor de 
obosit după o asemenea zi. M-am dus mai întîi să fac un 
duş. Cînd m-am întors, am aruncat într-o doară o privire pe 
geam. Am văzut o siluetă strecurîndu-se în spatele vilei. M- 
am repezit la binoclu, dar era prea tîrziu. Omul dispăruse. 
Tocmai mă pregăteam să renunţ, cînd apăru o nouă siluetă 
care dispăru şi ea după colţ. Părea să fie o femeie. O bună 
bucată de vreme nu s-a mai întîmplat nimic. Nu ştiam ce să 
fac. Pînă la urmă m-am hotărit să ies în balcon. Am luat şi 
binoclul. Am stins lumina din faţa vilei mele. Am stat aşa în 


întuneric vreo jumătate de oră. Presupuneam că cei doi se 
vor întoarce. Nu se auzise nici un zgomot de maşină, deci 
nu plecaseră. Nu mă înşelasem. l-am văzut reapărind de 
după colţul vilei. Am pus binoclul la ochi. Femeia, ghicisem 
deci, părea a fi Nicole, dar pe bărbat n-am mai apucat să-l 
văd. Era deja cu spatele şi intrase în vilă. Putea fi oricare 
dintre cei pe care îi cunoscusem. Am mai rămas o vreme la 
pîndă, apoi m-am întors în cameră. Înainte de a mă culca, 
am mai aruncat o privire spre vilă. O nouă siluetă se 
strecura după colţul casei. Ce Dumnezeu se întîmplă 
acolo? Deşi eram frînt de oboseală, m-am îmbrăcat la 
repezeală, am luat lanterna şi pistolul şi am ieşit. M-am 
strecurat pe lingă gard şi m-am apropiat de vila lui Nicole, 
adăpostindu-mă după colţul fanarului din faţa ei. Aşteptam 
să se întoarcă cel care ieşise. Nu avea cum să intre decit 
prin uşa din faţă. Timpul trecea greu şi omul meu nu mai 
apărea. Începusem să-mi pierd răbdarea şi îmi era şi foarte 
somn. Pe deasupra trebuia să îndur cu stoicism şi frigul 
nopţii. Deodată s-a auzit un zgomot ciudat, ca un scîrţiit de 
balamale neunse. Apoi un sunet sec, de parcă un obiect 
greu s-ar fi izbit de o suprafaţă tare. În mometul acela am 
realizat că undeva, probabil în spatele vilei, mai era o 
intrare de care nu ştiam. Deci omul meu intrase şi nu mai 
avea rost să stau degeaba în frigul nopţii din Alpii 
elveţieni. Totuşi ceva aflasem. Vila din faţa mea avea viaţa 
ei nocturnă, mult mai interesantă decît cea diurnă. Ceva se 
întîmpla acolo, ce nu trebuia neapărat văzut de alţii. Am 
pornit liniştit spre casa în care locuiam şi tocmai cînd mă 
pregăteam să intru, la unul din geamurile de la parter s-a 
aprins lumina. Ciudat însă, geamul era foarte mic, or, eu 
tineam minte că ferestrele erau mult mai mari. Fusese 
probabil doar o impresie. In sfîrşit, asta nu avea 
importantă. Am intrat, m-am băgat în pat şi am adormit 
aproape instantaneu. Chiar cînd mă prăbuşeam în somn, 
mi s-a părut că aud un zgomot de motor. N-am mai avut 
însă puterea să mă scol. 


CAPITOLUL V 


M-am trezit foarte agitat. Somnul nu-mi priise deloc. 
Visasem urit. Buimac, m-am îndreptat spre baie. După ce 
mi-am făcut duş, mi-am pregătit o omletă cu şuncă şi am 
băut o bere Heineken. Mi-am aprins o ţigară şi m-am dus 
la postul meu de observaţie, adică la geam. 

Nici o mişcare. Toată lumea dormea. Mi se părea normal 
să nu se fi trezit nici unul la ora aceea, după un asemenea 
chef. Eu eram însă îngrijorat de zgomotul de motor pe care 
îl auzisem înainte de a adormi. Cele două maşini erau 
parcate la locul lor. Trebuia să fac ceva foarte repede, dar 
nu ştiam ce. M-am hotărît să ies. Era cam răcoare, însă 
foarte plăcut. Virful înzăpezit al muntelui strălucea în 
soare. Am decis să mă plimb puţin prin împrejurimi. Am 
urcat pe coama dealului care ducea spre pădurea de brazi 
din spatele vilei. Mă simţeam bine. Am intrat în pădure, m- 
am aşezat pe ciotul unui copac tăiat şi mi-am aprins o 
țigară. M-am străduit să-mi fac un plan, dar n-am izbutit. 
Dacă Fanciotti era unul dintre cei aflaţi în vila lui Nicole, el 
trebuia neapărat reperat şi apoi protejat, apărat. Pentru că 
nu era exclus ca printre cei de acolo să fie un ucigaş plătit 
să-l lichideze. Sau poate nu în vilă, ci prin împrejurimi. 
Mafia lucrează totdeauna eficient şi necruţător. 

Deodată aud în spatele meu un zgomot de creangă 
strivită. 'Ţişnesc în picioare şi mă întorc. În faţa mea stătea 
un individ înalt, într-un costum de blugi, cu mîinile înfipte 
în buzunare. Avea o figură prelungă, uscată, arsă de soare, 
de om care locuieşte la munte. Să fi avut vreo patruzeci şi 
cinci de ani. Mă privea zîmbind. Nu mi se părea deloc 
antipatic insul. 

Îmi cer scuze că v-am luat prin surprindere. Nu 
intenţionam. 

— Nu face nimic, replicai eu. 

— Îmi daţi voie să mă prezint? Mă numesc Jean Meunier. 
Locuiesc puţin mai sus de vila pe care aţi închiriat-o 
dumneavoastră, într-o micuță cabană. 


Eram puţin surprins, dar n-am lăsat să se vadă. 

— Îmi pare bine. John Barker. 

— Să nu vă mire că ştiu unde staţi. V-am văzut ieri, cînd 
aţi sosit. Tocmai tundeam iarba din faţa casei. Nu mi-a fost 
prea greu să înţeleg că sînteţi noul chiriaş. 

— Aha! E clar. 

— E un loc minunat aici. Vine multă lume. lar vila în 
care locuiţi dumneavoastră este foarte solicitată. 

— Da. Trebuie reţinută din timp. 

— Aşa e. După accent s-ar zice că nu sînteţi francez, deşi 
vorbiţi foarte bine. 

Eram din nou surprins. De unde ştia el că vorbesc 
franceza bine, dar cu accent, cînd eu scosesem doar cîteva 
cuvinte? Voia, probabil, să fie amabil. 

— Da, sînt american, dar am trăit multă vreme în 
Europa, la Paris. Accentul însă... ştiţi cum e... 

— A, sigur, oricît de bine am vorbi o limbă, tot se simte 
că nu este cea a noastră, de acasă... 

— Aşa e... 

Conversaţia lîncezea. 

— Mi-am făcut şi eu o căsuţă aici. Eu sînt francez, dar 
am rude în Elveţia. Din banii moşteniţi de la o mătuşă 
elveţiancă. 

Treaba nu mă interesa deloc. Şi nu înţelegeam de ce era 
necesar să se justifice, să-mi explice cu ce bani îşi făcuse el 
„căsuţa”. 

— Da, aţi făcut o treabă bună construind-o aici. E un loc 
chiar minunat. 

— Aşa e? mă întrebă de parcă mi-ar fi cerut părerea. 

Discuţia începea să mă calce pe nervi. Tipul zîmbea într- 
una, străduindu-se să pară cît mai amabil. Cunoşteam 
genul: era omul singuratic, retras, care atunci cînd întîlnea 
pe cineva se bucura că are cu cine să mai schimbe o vorbă. 
Stătea în continuare proptit în faţa mea şi îşi mişca 
neîndemînatic mîinile, parcă neştiind ce să facă cu ele. Ar 
mai fi vrut să spună ceva şi nu ştia ce. Am încercat să-l 
scot eu din încurcătură. 

— Şi de cînd aveţi căsuţa? 


— Ei, numai de vreo doi ani. Vin doar vara pe aici. Din 
păcate nu pot sta cît aş vrea. Ehe, ce păcat... 

— Dar de ce? 

— Ştiţi, ocupaţia mea nu-mi permite... 

Aştepta probabil să-l întreb ce ocupaţie are. l-am făcut 
plăcerea. 

— Şi ce profesiune aveţi? 

— Am o mică firmă de design, cu cîţiva angajaţi. 

— Aha! 

— Sigur, eu pot lipsi din cînd în cînd. Treaba merge şi 
fără mine. Ei, ştiţi cum e... patronul trebuie totuşi să... 
înţelegeţi... să fie şi el acolo... cît de cît... 

Bilbiiala lui începuse să mă amuze. Cum tot îmi 
propusesem să mă destind puţin pînă se sculau cei de la 
vila lui Nicole, îmi mai puteam pierde timpul cu el. Plus că 
nu era exclus să ştie cîte ceva despre ea. Nici nu stătea 
prea departe de Nicole. Aşa că am trecut la atac: 

— Nu vreţi să-mi faceţi o vizită? Să bem o cafea. 

— Cu plăcere. Dar aş îndrăzni să vă rog să fiţi întîi 
dumneavoastră invitatul meu. Pentru că sînt, într-un fel, 
din partea locului, nu? 

— Accept cu plăcere. 

Am coborit din pădure, am luat-o pe un drumeag la 
dreapta şi după nici o sută de metri am ajuns la ceea ce el 
numea „căsuţa” lui. Era un châlet, mic, e adevărat, dar 
foarte elegant. Înăuntru, am fost surprins de bunul gust al 
mobilierului, curăţenia desăvirşită şi de barul bine garnisit 
cu tot ce-i trebuie omului ca să se simtă bine. M-am aşezat 
într-un fotoliu extrem de confortabil. 

— Ce aţi dori? 

Am privit colecţia de sticle şi am ales un Kirsch. Mi-a 
turnat într-un pahar înalt, apoi s-a aşezat şi el în celălalt 
fotoliu. Era foarte plăcut interiorul. Barul era făcut dintr-o 
rădăcină de copac lăcuită. 

— Sper să vă simţiţi bine aici. 

Ce înţelegea el prin aici? Adică la el în „căsuţă” sau la 
Drans, în general? 

Ghicindu-mi întrebarea, adăugă: 


— Mă refeream la acest ţinut de vis. E unul dintre cele 
mai frumoase cantoane ale Elveţiei. E magnific. Să vedeţi 
iarna cum este! Puțin mai sus este o staţiune turistică, cu 
pîrtie de schi. Vicher, dacă aţi auzit cumva. 

Auzisem. Dar nu asta mă interesa. M-am ridicat şi m-am 
îndreptat spre geam. Am rămas uluit. În faţa mea era vila 
lui Nicole Koller. E drept, din spate, puţin lateral. Am 
privit cu atenţie. Undeva jos, la fundaţie, se vedea ceva, 
parcă un dreptunghi întunecat. Păcat că nu aveam binoclul 
la mine. Bănuiam despre ce e vorba. L-am simţit în spatele 
meu pe Jean Meunier. 

— La ce vă uitaţi? 

Am ezitat o clipă, apoi m-am decis: 

— La vila doamnei Nicole Koller. 

— A, aţi cunoscut-o deja? 

— Da. Întîmplător. Era gata-gata să ne ciocnim maşinile. 
Din cauza unei manevre greşite făcută de mine. 

— Aha! 

— Iar aseară m-a invitat la ea, la vilă. 

— O, drăguţ din partea ei! 

— O cunoaşteţi, desigur? am marşat eu dezinvolt. 

— Cum să nu. E o persoană mai mult decît agreabilă. 

— Aş zice chiar fermecătoare. O femeie rasată. Ferice de 
cel care... înţelegeţi, nu? 

Acum, dacă voiam să aflu ceva despre Nicole, trebuia s-o 
fac pe frivolul. 

Jean Meunier muşcă din nadă şi după ce sorbi cu poftă 
din paharul de whisky, îmi răspunse cu un zîmbet de 
mascul pofticios: 

— Oho! Ce femeie! Da... 

— Probabil aţi fost şi dumneavoastră invitat, nu? am 
încercat eu. 

— Da, sigur! Merg destul de des pe acolo. E drept că eu, 
fiind un om mai retras... Ştiţi... Mie îmi place singurătatea. 

— Doamna Koller are acum mulţi invitaţi, persoane 
foarte simpatice. 

— Da, am văzut multă lume aseară. Dar să ştiţi că asta 
se întîmplă mai rar. De obicei, musafirii ei obişnuiţi sînt 


Helene şi încă una sau două persoane. Domnul Duvidier, 
un ins mai tăcut, însă foarte interesant, şi, desigur, domnul 
acela simpatic, Gaston Duval. 

Am tresărit la acel „desigur”. Deci Duval era unul dintre 
obişnuiţii casei. Trebuia să rețin asta. Aş fi vrut să-l întreb 
cîteva lucruri care mă interesau foarte tare, dar, pentru a 
nu-i trezi vreo bănuială, am preferat să amîn. 

— Ge-aţi zice să-mi faceţi şi dumneavoastră o vizită? 

— Cu mare plăcere, îmi răspunse el. N-aş vrea să vă 
deranjez... 

— Nici nu se pune problema. N-aţi vrea să veniţi acum? 

— Aş prefera s-o lăsăm pe miine. Azi trebuie să cobor 
pînă la Martigny. Nu vă supăraţi, nu? 

— Nu-i nici o problemă. Rămîne pe mîine. Vin să vă iau. 

Ne-am luat la revedere, livrîndu-ne unul altuia tot felul 
de amabilităţi. Cînd am ajuns în faţa vilei mele, mă aştepta 
o surpriză. Pe bancheta din curte stătea, fumînd o ţigară, 
Nicole Koller. Probabil figura mea era atit de surprinsă, 
încît ea a început să rîdă. 

— Nu vă aşteptaţi la aşa ceva? 

— Ca să fiu sincer, nu. 

— Pe unde aţi hoinărit? 

— Am fost prin pădure şi am avut plăcerea să-l cunosc 
pe domnul Jean Meunier. 

— Nu mai spuneţi? L-aţi cunoscut pe ciudatul nostru 
vecin? 

— De ce ciudat? E un tip foarte la locul lui. 

— Ei, să zicem că este aşa. Oricum, eu îl cunosc mai 
bine. E un tip mai special. Politicos, timid, singuratic, dar... 
mai e un dar... Sub masca lui sfioasă parcă... în fine, nu 
ştiu cum să vă zic. 

Eram puţin descumpănit. Ce voia să spună? Am preferat 
să tac. Aşteptam continuarea, însă ea întirzia să vină. 

— Mie mi-a plăcut omul. 

— Mie nu cine ştie ce. 

Am dat din umeri. Nu ştiam ce să-i răspund. Era clar că 
Meunier nu-i era din cale afară de simpatic. Am preferat să 
schimb subiectul şi să trec la ce mă interesa pe mine. 


— Nici nu vă daţi seama cît de tare m-am bucurat 
văzîndu-vă aici, am încercat eu să intru în rol. 

Mă privi zîmbind într-un anume fel. Cu o ironie vizibilă, 
nedisimulată. 

— Domnule, făcu o pauză. Sînteţi foarte amabil, chiar 
prea amabil. 

— Nu, pur şi simplu spun adevărul, nimic mai mult. 
Sînteţi o persoană deosebită şi îmi face plăcere să vă 
revăd. Vă spun cu sinceritate... 

— Dragă domnule, dacă o să continuaţi aşa, conversaţia 
noastră riscă să devină extrem de convenţională şi 
ucigător de plicticoasă. Mai bine mi-aţi vorbi despre 
dumneavoastră. Cu ce vă ocupați, ştiu. Aş vrea însă să aflu 
mai mult decît atât. Nu vă ascund că mă interesaţi... 

Nu ştiu de ce, dar în momentul acela am simţit pericolul. 
Mi-am dat seama că dacă fac un pas greşit, dacă scap o 
vorbă care nu trebuie spusă, sînt pierdut. Acum sau 
niciodată, mi-am zis. Am decis să-mi joc, fără ezitări, 
cartea. In jocul care mi se propunea am optat pentru o 
variantă clară, voit naivă. 

— Ei bine, stimată doamnă, cred că deja mă puteţi 
considera o victimă a frumuseţii dumneavoastră. 

Puţină bufonadă nu strica. A izbucnit într-un ris sonor, 
zgomotos. Am aşteptat să termine, privind-o drept în ochi. 
S-a oprit contrariată, observîndu-mi privirea insistentă. A 
tăcut puţin, apoi m-a întrebat: 

— Totdeauna procedaţi la fel cînd vreţi să cuceriţi o 
femeie? 

— Nu. De fiecare dată altfel. Dar ştiţi ce? Haideţi în 
casă, să bem o cafea. 

S-a ridicat fără nici un cuvînt şi a intrat în vilă. Am 
urmat-o în tăcere. De cum a ajuns, s-a aşezat într-un 
fotoliu. A rămas tăcută, cu privirea aţintită în duşumea. Am 
tăcut la repezeală cafeaua şi am pus în două pahare 
whisky. Am băut în tăcere, am sorbit din ceştile de cafea, 
apoi i-am oferit o ţigară. Tot în tăcere am şi fumat. 

Cînd m-am ridicat din fotoliul meu, ca la o comandă 
nerostită, a ţişnit şi ea în picioare. M-am apropiat de ea şi 


am îmbrăţişat-o. Instantaneu, buzele ni s-au întâlnit. l-am 
simţit strînsoarea braţelor. Mă săruta pătimaş. Apoi, fără 
nici un cuvînt, s-a desprins din braţele mele şi cu mişcări 
foarte fireşti a început să se dezbrace. Peste cîteva clipe 
era goală. Eu nu apucasem să schiţez nici un gest, parcă 
mă blocasem, şi mă simţeam puţin jenat. Deşi eram 
îmbrăcat, parcă eu eram gol şi ea îmbrăcată. 

— Nu te precipita, dragul meu. Dezbracă-te încet. Asta 
mă excită. Mi-ai plăcut din prima clipă. Cred că o să facem 
un amor nebun. Te-am simţit eu. Eşti un mare iubitor de 
femei. i se citeşte în priviri. 

Nu mi-aduc aminte cum m-am dezbrăcat. Ştiu doar că 
m-am trezit deodată în încleştarea de fier a coapselor ei şi 
apoi iar nu mai ţin minte nimic. Poate doar scurtele ei 
tipete ascuţite de plăcere. Apoi iar nimic. Cînd mi-am 
revenit, ea nu mai era acolo. Stăteam întins în pat, 
buimăcit de ce mi se întimplase. Parcă visasem. Totul se 
petrecuse prea repede, pe neaşteptate. Fusesem luat prin 
surprindere, ceea ce este destul de greu la un om cu 
experienţa mea în materie de femei. Eram nevoit să 
recunosc că ea avusese iniţiativa. Mie nu-mi rămînea 
altceva de făcut decît să analizez situaţia la rece, lăsînd la 
o parte satisfacția de bărbat învingător. Dar eram eu oare 
învingător? Nu cumva eram un cucerit? 

Se punea întîi întrebarea de ce o făcuse. Şi încă atît de 
repede, de hotărît. Nu era cazul să mă autoflatez că sînt 
bărbat irezistibil. Nici măcar nu mai eram chiar aşa de 
tînăr. Fusese un capriciu din partea ei? Greu de crezut la o 
femeie atit de versată şi de inteligentă ca Nicole. Atunci, 
concluzia care se impunea era că o făcuse dintr-un anume 
calcul. Dacă da, care era acesta? Ce urmărea ea, de fapt? 
Tocmai în asta consta pericolul pe care, acum, îl simţeam 
din ce în ce mai tare, mai acut. Intrasem în joc şi se 
impunea cu necesitate să nu fac nici o mişcare greşită. 
Faptul că Nicole făcuse dragoste cu mine putea fi un atu în 
ceea ce urma să întreprind, dar, în acelaşi timp, se putea 
întoarce împotriva mea ca un bumerang. 


CAPITOLUL VI 


Am făcut la repezeală o baie, m-am îmbrăcat şi am 
pornit decis spre Nicole. Situaţia trebuia totuşi exploatată. 
Voi vedea cum. Cînd am intrat în curte, am văzut la masă 
cîteva dintre cunoştinţele mele. l-am salutat pe toţi, 
punîndu-mi  zîmbetul meu de sărbătoare, cel mai 
fermecător cu putinţă. Fiecare mi-a răspuns după cum îi 
era felul. Se vedea însă că toţi erau marcați de cheful din 
ajun. Acum se dregeau cu cîte o bere. Gaston Duval a venit 
surizind spre mine. M-a îmbrăţişat tandru, de parcă ne 
cunoşteam de o viaţă, şi mi-a şoptit conspirativ ia ureche: 

— Eşti mare, bătrîne! 

Am îngheţat. Ce dracu’ voia să spună individul? 

— De ce sînt aşa de mare? 

— Ei lasă, nu te da modest. 

Tot nu înţelegeam nimic. 

— Modest n-am fost niciodată. Numai complexaţii sînt 
modeşti. Poate îmi explici totuşi de ce sînt aşa de mare. 

— Ai dat gata toată lumea de aici. Ai ceva, dom'le, 
cuceritor. Ce mai, asta e! Te invidiez. 

De ce mă invidia, habar nu aveam. L-am privit drept în 
ochi. Am prins pentru o fracțiune de secundă, o licărire de 
ironie. Oare ştia de vizita lui Nicoie şi de ce urmase? Era 
posibil. M-am hotărît pe loc să mă dau mare. 

— Păi, aşa sînt eu, irezistibil. Ce mai! Tinere, la 
experienţa mea, nimic nu este imposibil. Dar să ştii că îmi 
placi foarte tare. Eşti un tip simpatic şi de viaţă. 

M-a bătut prieteneşte pe umăr şi mi-a făcut cu ochiul: 

— Hoţule! 

Dracul să înţeleagă ceva! Am căutat să scap de el. Mă 
interesa foarte tare neamţul. De cîteva minute bune era cu 
ochii pe mine. Aşa că l-am atacat fără menajamente. 

— Ce mai faceţi, domnule Muller? 

M-a privit cu un aer de conte german căruia i se 
adresează obraznic unul dintre supuşii săi. 

Într-un tîrziu s-a învrednicit să-mi răspundă: 


— Bine, domnule, bine. 

Şi mi-a întors spatele. Se vedea clar că nu eu eram omul 
pe care i-ar fi făcut plăcere să-l vadă în clipa aia. Nu mai 
era o surpriza faptul că îi eram antipatic. Se văzuse clar de 
la prima noastră întâlnire. 

Surpriza cea mare a venit însă din partea lui Enrico 
Mancini. Cînd m-am îndreptat spre el şi l-am salutat 
amical, m-a privit scurt, cu duşmănie, şi mi-a şoptit printre 
dinţi: 

— O să mi-o plăteşti! 

Apoi a plecat lăsîndu-mă interzis. Aş fi vrut să aflu 
pentru ce să-i plătesc, dar n-am avut cum. Intrase deja în 
casă. Unde era băiatul vorbăreţ şi simpatic de aseară? 

Surprizele pentru mine nu se terminaseră însă. Cea mai 
mare abia acum urma. În curte a apărut superba Nicole, 
într-o elegantă rochie lungă. Era dumnezeiesc de 
frumoasă. Numai că nici nu mă băga în seamă. A trecut cu 
privirea peste mine, de parcă aş fi fost invizibil, şi a 
început să discute ceva cu Duval. Am încercat să mă 
insinuez în preajma ei, însă fără nici un succes. Mi-a 
aruncat o singură privire, cu ochi de gheaţă. Eram total 
descumpănit. De la nemaipomenita noastră întîlnire, cînd 
fusese de o neînchipuită tandreţe, la această glacialitate 
era o distanţă pe care nu mi-o puteam explica în nici un 
fel. Pur şi simplu nu mă mai recunoştea! Eram uluit. Ce se 
întîimplase?  Simţeam că situaţia este extrem de 
primejdioasă, că îmi alunecă pămîntul de sub picioare. Am 
mai făcut o tentativă de a mă apropia de Nicole. Eşec 
total! Nu mă vedea. Parcă eram transparent. M-am retras 
la un capăt al mesei. Nu ştiam ce să fac. In timp ce-mi 
aprindeam o ţigară, am simţit că cineva mă priveşte 
insistent. M-am întors cu grijă, aparent degajat şi 
indiferent. Dintr-un colţ îndepărtat al curţii mă sfredelea 
cu privirea lui întunecată Michel Duvidier. Am citit în ea 
multă ură. Mă simţeam foarte stingherit. Nu mai eram 
agreat aici. Cu excepţia lui Gaston Duval - care şi el se 
comportase ciudat cu mine - ceilalţi îmi deveniseră evident 
ostili. De ce oare? Ce trebuia să fac acum? Primul gînd a 


fost să plec. Am stat însă puţin în cumpănă. Dacă plecam, 
nu rezolvam nimic. Orgoliul meu rănit trebuia lăsat la o 
parte. In fond, eu aveam de făcut o treabă pentru care 
eram bine plătit şi treaba asta începea să mă pasioneze. 
Mă redescopeream pe mine însumi, cel de altă dată, veşnic 
dornic de aventură şi de neprevăzut. Trebuia să merg mai 
departe. Jocul era tare şi miza foarte mare. 

În curte a apărut la un moment dat roşcovanul irlandez, 
Steve McGoven. Culmea, era foarte treaz. A trecut pe lingă 
mine, fără a mă băga în seamă, şi s-a îndreptat spre masa 
unde erau sticlele. Şi-a turnat un imens pahar de... sifon. 
Să vezi şi să nu crezi! După ce l-a băut ca un om însetat, s- 
a întors spre noi şi a spus cu o voce hotărită: 

— Azi fără alcool! 

Suna ca o sentinţă irevocabilă. Nu putea fi adevărat! Dar 
în casa asta totul părea posibil. 

Ce a urmat, a fost lipsit de importanţă. S-a mîncat, s-a 
băut, s-a discutat despre războiul din Golf. Lucrurile 
păreau a reveni la normal. Care normal? m-am întrebat eu, 
ştiind de ce mă aflu aici. 

Cînd în curte şi-a făcut apariţia Jean Meunier, lumea 
părea ceva mai bine dispusă. Reacţiile la sosirea sa au fost 
diferite. Nicole l-a primit amabil, ca o gazdă ce era, poate 
puţin prea convenţional, ceea ce nu spunea nimic. 

Interesantă a fost atitudinea vădit ostilă a lui Mancini, 
care a refuzat să vorbească cu el. Curios! El nu avea cum 
să-l cunoască, deoarece nu făcea parte dintre invitaţii 
obişnuiţi. Că Hans Muller şi Michel Duvidier nu l-au 
întîmpinat cu entuziasm, era de înţeles, dar de ce o 
asemenea reacţie din partea lui Mancini? în cele din urmă 
Meunier s-a oprit în faţa mea şi mi-a spus încet, aproape 
şoptit: 

— Am impresia că nu vă simţiţi prea bine aici. 

Ar fi trebuit să recunosc sincer că aşa era. Am preferat 
însă să-i răspund mai diplomatic: 

— Ei, nu mă simt cine ştie ce, dar e, totuşi, plăcut. 

Ne-am retras pe rînd, aproape nesalutîndu-ne. Ceva nu 
era în regulă. 


La ieşirea din curte, Jean Meunier mi-a şoptit discret: 

— Vă invit la o cafea. 

I-am răspuns scurt: 

— E. rindul dumneavoastră să-mi faceţi o vizită. Dau eu 
cafeaua. 

— De acord, încuviinţă el. 

Eram foarte indispus. Simţeam că ceva se întîmplase, 
dar nu ştiam ce anume. Asta mă enerva teribil. 

Am ajuns la mine. Am făcut două cafele şi l-am întrebat 
ce vrea să bea. A preferat un coniac. Ne-am aşezat în 
fotolii şi ne-am privit o vreme. Fiecare aştepta ca celălalt 
să înceapă conversaţia. Nici unul nu avea însă chef de 
vorbă. Fiind gazdă, am încercat eu să spun ceva. 

— Ei bine, domnule Meunier... 

M-a privit zimbind sfios. 

— Ei bine, domnule Barker? 

Am izbucnit amîndoi în ris. Parcă la comandă. Apoi i-am 
auzit vocea, o altă voce, mult diferită de cea pe care i-o 
ştiam. Parcă îmi vorbea altcineva, nu Meunier. 

— Deci, cum stăm, domnule... — numele dumneavoastră 
adevărat nu-l cunosc - cu misiunea pe care o aveţi aici? 

Am rămas perplex. Sfiosul Meunier - aşa îl ştiam - 
devenise acum altul, cu totul altul. Expresia feţei i se 
schimbase în întregime. În locul umilinţei afişate pînă 
adineaori, pe chip îi apăruse o expresie ironică, poate chiar 
puţin sfidătoare. Nu-mi venea să cred. Se petrecuse o 
metamorfoză extraordinară. În faţa mea stătea acum un 
om sigur pe el, dezinvolt, care mă privea cu un zîmbet 
condescendent. 

— Se pare că v-am surprins puţin, nu? 

— Putin? Foarte tare, domnule Meunier, dacă aşa vă 
numiţi cu adevărat... 

— Numele meu n-are importanţă. Important este ce 
avem de făcut fiecare din noi. 

Am ciulit urechile. Omul ăsta ştia multe şi avea şi el o 
treabă aici, care probabil nu era prea diferită de ce aveam 
eu însumi de făcut. M-am decis şi am luat iniţiativa: 


— Deci, să discutăm deschis, pe faţă. Sper eă nu ne aude 
nimeni aici, „în modesta mea căsuţă”. 

Meunier izbucni în ris. Continuam „să mă minunez de 
metamorfoza omului din faţa mea. 

— De acord, domnule... 

— Să lăsăm numele de împrumut. 

— Bine, deci să fim sinceri. În măsura în care putem... în 
care ne este permis. 

— Să lăsăm şi vorbele de prisos. 

— O.K, Este de datoria mea să-ţi spun că ştiu ce cauţi, 
sau, mai bine zis, pe cine cauţi dumneata aici. 

Înainte de a-i răspunde am cumpănit bine. Ştia, oare, cu 
adevărat? 

— Tot ce e posibil. 

— Eşti prudent. 

— N-am ce face. 

— Bine. Îţi înţeleg discreţia. 

— Totuşi, aş vrea să ştiu cine eşti dumneata şi pe cine 
reprezinţi. 

— Daci admitem că şi Elveţia are poliţia ei, ai putea să 
accepţi şi ideea că ea nu este compusă în totalitate din 
timpiţi. 

— După cîte observ eu, nu. 

Ceea ce nu era prea departe de adevăr. 

— Vrei să-ţi arăt o legitimaţie? 

— Vreau. 

Deşi nu ştiu la ce-mi folosea treaba asta. Nu era mare 
scofală de făcut una feisă. 

Mi-a întins-o. Am citit cu atenţie. Legitimaţia părea 
autentică. 

— Şi acum? am întrebat eu. 

— Ştiu că îl cauţi pe Fanciotti. 

— Să zicem că da. 

— De ce vă feriţi de noi? Poate v-am putea ajuta cu ceva. 

— Dar eu nu mă feresc deloc. Aşa am primit instrucţiuni. 
Să nu amestec poliţia voastră în chestia asta. Misiunea 
trebuie să mi-o îndeplinesc singur. 

— Cooper ţi-a cerut chestia asta? 


— Mă rog, n-are importanţă cine. Eu sînt plătit să fac ce 
mi spune. 

Meunier dădu din cap intrigat. 

— Deci Cooper. Hm, ciudat! Nu înţeleg de ce ţi-a cerut 
asta. Dar, în sfîrşit, treaba lui. Sau, mă rog, a Interpolului. 
Altceva vreau să-ţi spun. Ştii în ce cuib de viespi ai intrat? 

— Bănuiesc. 

— Să nu te amăgeşti că dacă te-ai culcat cu Nicole o 
dată, eşti în afara oricărui pericol. 

L-am privit surprins. 

— Nu te mira că ştiu. Am văzut-o cînd a intrat la 
dumneata în casă. Şi cînd a ieşit. Era cam... răvăşită. Dar 
ea îşi revine repede, chiar nedorit de repede. În asemenea 
situaţii e şi mai primejdioasă ca de obicei. Apoi mai e încă 
o problemă. Şi ceilalţi s-au prins că voi v-aţi cuplat. Şi ştiu 
eu unul acolo, căruia nu-i face deloc plăcere chestia asta. 

— Mancini? 

— Exact. Înseamnă că ţi-a şi dat să înţelegi. 

— O fi chiar Fanciotti? 

— Nu ştiu nici eu. Ar fi posibil. Şi eu îl urmăresc. De 
fapt, îl caut. 

— Voi n-aveţi semnalmente mai precise? 

— Din păcate, nu. 

— Deci, nici măcar nu ştim dacă este unul. dintre cei 
aflaţi la Nicole. 

— Nu. 

— Şi atunci ce este de făcut? 

— Un om cu experienţa dumitale o să se descurce. 

— Mă flatezi? 

— Deloc. Vreau totuşi să-ţi atrag atenţia că eşti în mare 
pericol. 

— Crezi? 

— Sînt aproape sigur. Am observat astăzi, cînd am fost şi 
eu acolo, că nu eşti privit cu prea multă simpatie. Toţi 
indivizii ăia sînt cam dubioşi. Cel puţin Gaston Duval... 

— El pare cel mai inofensiv. 

— S-o crezi dumneata. Ev’ ştiu cîte ceva despre el. A fost 
amestecat în toi felul de treburi murdare. Isteţ cum e, ne-a 


scăpat pînă acum. lar celalţi, deşi nu le cunosc numele 
reale, îmi par foarte primejdioşi. 

— S-ar putea deci ca şi ei, sau unii din ei, să-l aştepte pe 
Fanciotti, am marşat eu. 

Jean Meunier dădu afirmativ din cap. 

— Iar unul să fie pe post de ucigaş plătit. 

— Şi eu m-am gîndit la asta. 

— Nu ştiu cum ai să-l poţi apăra pe Fanciotti cînd nici 
măcar nu ştii cine e şi dacă a sosit sau nu în Elveţia. 

— Asta-i problema. M-ai putea ajuta intr-un fel? 

— Să vedem cum. Noi am încercat să-l reperăm, dar 
pînă acum n-am izbutit. Deşi a mai fost în Elveţia, nu l-am 
putut identifica, pentru că de fiecare dată a intrat în ţară 
sub alt nume şi a stat în locuri diferite. Şi te rog să mă 
crezi că avem suficiente motive să-l căutăm şi noi. A făcut 
destule pe aici, ca să ia o condamnare serioasă, conform 
legilor noastre. 

— Aici în Dram n-a mai fost? 

— De cînd îl căutăm noi, nu. 

— Şi de cînd îl căutaţi? 

— De vreo trei luni. 

Am izbucnit în rîs. El m-a privit intrigat. 

— Păi vine de ani de zile în Elveţia, la marea lui 
dragoste. 

— Eşti sigur? 

— Avem informaţii certe. 

— În cazul ăsta înseamnă că trebuie să fi fost văzut pe 
aici de cineva. 

— Aşa mi-am zis şi eu. E vreo familie care să aibă casă 
prin apropiere? 

— Este una de imigranţi thailandezi, puţin mai la vale. În 
rest, prin preajmă sînt numai vile de închiriat. 

— 'Thailandezi? Curios. Poate stai puţin de vorbă cu ei. 

— Am să încerc, dar mare lucru nu cred să ştie. Şi acum 
- un sfat. Trebuie să fim văzuţi cît mai puţin împreună. 
Nicole nu mă prea agreează. 

— Ştiu. 

— Ţi-a spus-o? 


— N-are importanţă. 

— Discret eşti, domnule! îţi propun să colaborăm. Dacă 
aflu ceva, îţi spun şi invers. 

— O.K. 

Thailandezii, ca thailandezii, numai că eu mai văzusem 
nişte inşi, o familie, care locuia într-o vilă alăturată. 
Vorbeau o limbă pe care nu o cunoşteam, însă, paradoxal, 
eu care trăisem o vreme în Italia, înțelegeam cîte ceva din 
ce vorbeau ei. Familia era compusă din trei persoane. El, 
destul de scund, grăsuţ, cu o barbă bogată, era foarte 
simpatic, iar cînd zîmbea - şi asta o făcea des - părea o 
sosie a lui Luciano Pavarotti, celebrul tenor, curtat de 
toate marile opere ale lumii. Doamna, soţia lui, o femeie de 
un farmec special, îmi aducea aminte prin figura ei 
expresivă, alungită şi bărbia puternică, de o pictură 
cunoscută a lui Goya. „Maja îmbrăcată” sau, mai curînd de 
„Maja nudă”. Desigur o preferam pe a doua. Oricum, cu 
sensibilitatea mea la farmecul feminin, o reţinusem de la 
prima întîlnire. Fiica lor, o fetiţă precoce, care preluase 
deja ceva din şarmul mamei sale, plus aerul degajat şi 
dezinvolt al acesteia, îmi răspundea întotdeauna la salutul 
meu. Insă limba pe care o vorbeau mă intriga în 
continuare. Parcă o ştiam de undeva. Amintea de 
retroromana pe care o vorbesc în Elveţia cîteva zeci de mii 
de persoane. Fiind nevoit să suspectez pe toţi cei din 
preajmă, mi-am notat numele lor, aflat de la vecini: Bratan, 
Braten, sau aşa ceva. Erau ai naibii de simpatici, însă n- 
aveam ce face. Trebuiau urmăriţi şi ei. In jocul încurcat în 
care intrasem pericolul putea veni de la cine te aşteptai 
mai puţin. 


CAPITOLUL VII 


Se întunecase de-a binelea cînd a plecat Jean Meunier. 
L-am condus şi la întoarcere am făcut un ocol pe poteca ce 
ducea spre marginea pădurii şi abia apoi am coborit spre 
vila mea. Pe drum nu-mi ieşea din minte un gind: cum 


Dumnezeu aflase poliţia elveţiană de sosirea mea din 
moment ce, după cum îmi spusese Cooper, ea nu fusese 
înştiinţată despe. asta, ba chiar se dorise să nu fie 
informată? Iarăşi simţeam că ceva nu este în regulă. Mi-am 
adus aminte de incidentul de pe aeroportul din Ziirich. 
Chiar de atunci realizasem că există o scurgere de 
informaţii, dar nu dădusem prea mare importanţă faptului. 
Asta ar putea să mă coste scump. Trebuia neapărat să-i 
telefonez lui Cooper ca să-l informez despre convorbirea 
avută cu Jean Meunier. Datele problemei se schimbaseră. 
Dacă poliţia elveţiană ştia toată povestea, o colaborare cu 
ea nu avea ce să strice. Ba dimpotrivă. 

Ajuns în faţa vilei, m-am aşezat pe bancheta de lingă 
scară şi mi-am aprins o ţigară. Am privit cerul. Era senin, 
degajat. Luna părea foarte aproape. Era o noapte caldă, 
foarte plăcută. Dacă n-aş fi avut grijile mele, ar fi trebuit să 
mă simt foarte bine într-un loc atît de frumos. Deodată am 
auzit un zgomot uşor care venea de după colţul vilei. Am 
dat să mă ridic, dar n-am mai avut timp. Am simţit o 
lovitură puternică în umăr. Cînd am vrut să mă ridic, 
apucasem totuşi să mă mişc puţin. Asta m-a şi salvat. 
Altfel, lovitura îmi venea exact în moalele capului. M-am 
rostogolit la pămînt ca să dau agresorului impresia că m-a 
lovit din plin. Am făcut în aşa fel încît să rămîn cu faţa în 
sus. Numai astfel am văzut cum agresorul se aruncă cu 
toată puterea asupra mea. Dar acum îmi venea din faţă, 
aşa că am reacţionat cum trebuie. Cu o lovitură puternică 
de genunchi l-am izbit exact acolo unde îl doare cel mai 
tare pe un bărbat. Am auzit un geamăt surd şi l-am văzut 
cum se prăbuşeşte la pămînt. M-am aruncat asupra lui. 
Insă nici el nu era ageamiu. M-a lovit din plin cu ceva 
foarte tare. M-am ferit cît am putut, dar obiectul tot mi-a 
şters fruntea. Din păcate, durerea din umăr mă stingherea 
foarte tare şi-mi făcea reacţiile mai lente. În mometul acela 
am auzit nişte paşi. Individul s-a ridicat şi a dispărut la 
repezeală, luînd-o pe poteca ce cobora spre riul din vale. 
M-am ridicat cu greu. Eram buimăcit de lovitura primită în 
cap. Nu mai aveam puterea să-l urmăresc pe agresor. Cînd 


am ridicat privirea, în faţa mea se afla Steve McGoven. 
Oricît eram eu de buimăcit, mi-am dat seama că, în 
schimb, el era beat. Se clătina foarte tare sau mie mi se 
învîrtea totul în faţa ochilor? Nu-mi puteam da seama cum 
stau lucrurile de fapt. L-am auzit întrebîndu-mă în engleză: 

— Ce-aţi păţit, domnule? 

Am bolborosit cîteva vorbe şi m-am prăbuşit din nou. 
Cînd mi-am revenit, eram întins pe canapeaua dm 
sufragerie. Nicole îmi tampona timplele cu ceva umed. În 
jurul meu erau aproape toţi invitaţii ei. Pentru moment nu 
mi-am dat seama dacă lipseşte careva. Abia cînd am putut 
să mă ridic puţin, am constatat că nu lipsea nimeni. 
Ciudat, mi-am zis. 

— Cum vă simţiţi, domnule Barker? m-a întrebat Nicole 
îngrijorată. 

— Ei, nu cine ştie ce... 

— Domnul McGoven ne-a spus că a-ţi fost agresat de 
cineva. L-a văzut dispărînd. A venit repede şi ne-a anunţat. 
Am alergat cu toţii 'aici. 

Cu toţii... mă gindeam eu. Probabil unul dintre ei mă 
atacase. Dar în momentul acela nu aveam cum să ştiu cine. 
Am cerut un whisky. Cel care mi l-a adus a fost antipaticul 
de Michel Duvidier. Părea foarte speriat. Insă cel mai 
grijuliu cu mine, care m-a şi ajutat să mă ridic, nu era altul 
decît Enrico Mancini. Tocmai el care mă ameninţase că 
„mi-o plăteşte”. Ciudaţi mai erau aceşti invitaţi ai 
frumoasei Nicole! Treptat, treptat mi-am revenit. Le-am 
mulţumit pentru grija faţă de mine. 

— Cred că ar trebui să vă culcaţi, domnule Barker, mă 
sfătui Hans Muller. 

Auzi cine-mi purta mie de grijă! Pînă la urmă Nicole i-a 
gonit pe toţi. Au rămas doar ea şi cu Gaston Duval, care a 
insistat să rămînă. 

— Ar trebui să stea cineva cu dumneavoastră noaptea 
asta. Dacă se întoarce agresorul? spuse el. 

— Nu cred, i-am răspuns. 

— Mă ofer să stau eu cu dumneavoastră, a insistat 
Duval. 


Aş fi preferat-o pe Nicole, din motive lesne de înţeles, 
însă nu puteam s-o spun. Eu doar am privit-o şi ea a 
înţeles. Pînă la urmă a găsit soluţia: 

— Rămînem amîndoi. 

Nu mai era nimic de făcut. Trebuia să mă împac cu 
situaţia. Aveam însă ceva s-o întreb între patru ochi pe 
Nicole, drept pentru care l-am rugat pe Gaston Duval să-mi 
aducă nişte apă cu cuburi de gheaţă. Asta, ca să mai 
întîrzie puţin. După ce el s-a îndepărtat, am întrebat-o 
scurt pe Nicole: 

— Cînd a venit McGoven să vă anunţe ce am păţit, erau 
toţi cu tine? 

Ea stătu o clipă pe gînduri. 

— Da. Eram chiar la masă. În afară de McGoven care 
ieşise să ia aer, că se ameţise. 

— Ciudat! Atunci cine Dumnezeu putea să mă atace? 

Nicole ridică din umeri. Se vedea că o preocupă şi pe ea 
treaba asta. 

— John, vreau să vorbim ceva. Numai noi doi. 

N-a mai apucat să continue, pentru că deja Gaston se 
apropia. Am băut cu sete apa rece, apoi mi-am aprins o 
țigară. 

— Vă mai pot fi de folos cu ceva, domnule? mă întrebă 
Duval 

— Nu, mulţumesc. Mă simt mai bine. Mergeţi să vă 
culcaţi. 

— Nu, cred că e mai bine să rămîn aici cu 
dumenavoastră. 

— Bine, atunci puteţi să vă întindeţi în dormitorul de 
alături. 

— Deocamdată nu mi-e somn. Ştiţi, mă întreb cine putea 
să vă agreseze? 

— Asta mă întreb şi eu. 

— Eu îi cunosc pe toţi cei din vilele apropiate şi nu văd 
cine ar putea fi, spuse Nicole. 

Mi-a venit să zimbesc. Oare chiar pe toţi îi cunoştea? 

S-a auzit o bătaie în uşă şi în încăpere a pătruns 
precipitat Jean Meunier. Era agitat. 


— M-am întîlnit cu domnul Duvidier şi mi-a povestit ce s- 
a întîmplat. Cum vă simţiţi, domnule Barker? 

— Aşa, ca după o lovitură cu parul în cap. 

— Totuşi, aţi văzut cu ce v-a lovit? 

— Cred că era o rangă sau aşa ceva. Dacă mă nimerea 
din plin... În cap vreau să spun. 

— Aţi apucat să-l vedeţi? 

— Foarte puţin. Era semiîntuneric. Becul e după colţ, în 
spatele vilei. Şi apoi totul s-a petrecut fulgerător. 

Meunier era foarte îngrijorat. Se vedea clar că îl 
preocupă mult de tot ce mi se întîmplase. 

Mie însă nu-mi ieşea din cap un singur lucru: din 
moment ce nu fusese nici unul dintre cei pe care îi 
cunoşteam, însemna clar că mai exista cineva pe care eu 
încă nu-l văzusem şi care nu mă voia viu. Ei bine, acest 
cineva locuia, stătea undeva prin preajmă, chiar foarte 
aproape din moment ce apăruse şi dispăruse atit de 
repede. Aici, aproape în virf de munte, nu se poate ajunge 
aşa de uşor. Poate doar cu maşina. Dar nu se auzise 
zgomot de motor. 


CAPITOLUL VIII 


Dimineaţa m-am trezit cu o cumplită durere de cap. 
Lovitura nu fusese deci chiar atît de uşoară. În plus, mă 
mai durea şi umărul. Privii înjur şi în dreptul uşii îl zării pe 
Gaston Duval. 

— Bună dimineaţa. Cum vă simţiţi, domnule Barker? mă 
întrebă el grijuliu. 

— Nu prea grozav. 

— Aş zice să luaţi un calmant. 

— Am să iau. Dar dumneavoastră aţi dormit? 

— Am dormit, şi încă foarte bine. 

După figura lui obosită se vedea însă foarte clar că 
minte. Cred că mă păzise toată noaptea. Oare de ce o 
făcuse? Grija asta a tuturor mă punea pe gînduri. 

— Doamna Nicole cînd a plecat? 


— Imediat după ce aţi adormit. 

— Şi cînd a fost asta? 

— Pe la douăsprezece... cred. 

— Aha! 

Ce drăguţ din partea ei! Aş fi preferat însă să nu fi 
dormit şi nici Gaston să nu fi fost pe-aici. Dacă îmi treceau 
prin minte astfel de gînduri plăcute, înseamnă că nu mă 
simţeam prea rău. 

— Cred că totul este în regulă, domnule Duval. Vă 
mulţumesc foarte mult pentru tot ce aţi făcut pentru mine. 

Voiam să rămîn singur ca să-i pot telefona lui Cooper. 
Neapărat trebuia şă afle ce mi se întimplase. Lucrurile 
luaseră o întorsătură primejdioasă. Plus povestea cu Jean 
Meunier, ceea ce dovedea că poliţia elveţiană este la 
curent cu venirea mea aici. 

În cele din urmă Duval a consimţit să plece, nu înainte 
însă de a se asigura că nu mai am nevoie de nimic. 

Am pus mîna pe telefon, am format numărul şi am 
aşteptat. Nu răspundea nimeni. Abia într-un tîrziu i-am 
auzit vocea. l-am povestit tot ce mi se întîimplase. M-a 
ascultat fără să mă întrerupă. După ce am terminat, mi-a 
spus scurt: 

— Veniţi la Martigny. Pe la ora două. Ne vedem la 
Fundaţia Pierre Gianadda. O s-o găsiţi uşor, pentru că o 
ştie toată lumea. O să vă aştept la intrare. 

M-am dus să fac un duş. Am stat mult timp sub jetul de 
apă caldă. Parcă mă simţeam ceva mai bine. Durerea din 
umăr se mai atenuase. Capul însă mă durea în continuare. 
Mi-am turnat o portie zdravănă de whisky, am mîncat ceva 
şi am luat un calmant. M-am îmbrăcat şi am plecat la 
Meunier. L-am găsit vorbind la telefon. Am aşteptat să 
termine. 

— Ce faci? Cum te simji? 

— Aşa şi aşa. Mă mai doare puţin capul. 

— Ai pe frunte o echimoză destul de nostimă. 

— Putea fi şi mai rău. 

— Sigur, se putea... 


— În sfîrşit, bine că s-a terminat aşa. Am o rugăminte. 
Eu cobor pînă la Martigny şi aş vrea ca dumneata să ai 
grijă de ce se întîmplă pe aici. Am impresia că lucrurile 
sînt mai complicate decît credem noi. Bănuiesc că nu 
cunoaştem încă toate personajele implicate în afacerea 
asta. 

Jean Meunier mă privi oarecum intrigat: 

— Pleci la Martigny? 

— Da. Am o treabă urgentă. Mă întorc după amiază. 

— Şi, de fapt, ce ai vrea să fac eu în absenţa dumitale? 

— Să-i faci o vizită frumoasei Nicole. Dacă nu te 
deranjează prea tare. 

— Dimpotrivă. Chiar îmi face plăcere s-o văd. Nu ştiu de 
ce, dar aseară părea foarte speriată, după toate cele 
întîmplate. 

— Ai observat deci şi dumneata... 

— Nici nu era foarte greu. N-aş vrea să anticipez, cred 
însă că ne aşteaptă alte evenimente. Şi tare mă tem că nu 
vor fi plăcute. Mă simt nevoit să-ţi atrag din nou atenţia că 
ai intrat într-un joc foarte periculos. 

— Mi-am dat seama aseară... 

— Am impresia că nici acum nu iei lucrurile prea în 
serios! Fii foarte atent. Chiar şi acum cînd mergi la 
Martigny. 

Am zimbit: 

— Ce să mi se întîmple pe drum? Poate la noapte să mă 
atace iarăşi careva. 

— Nu ride. Totul este posibil. 

— E drept, cam aşa este. 

— Nu mi-ai spus de ce s-o vizitez pe Nicole. 

— De fapt voiam să te rog să fii prin preajma ei. 

— Aha! Văd că-i porţi de grijă! 

— Nu-i vorba de asta. E bine însă să ştim ce se petrece 
la ea. 

— E în regulă. O să-mi fac de lucru pe acolo. 

Mi-am luat la revedere şi m-am întors la vilă cu gîndul că 
pînă la ora două mai am timp. Mi-am amintit însă că 
citisem undeva că Fundaţia Pierre Gianadda organizează o 


retrospectivă Modigliani. Am decis să plec mai devreme, s- 
o pot vizita. M-am urcat la volan şi am pornit. În timp ce 
coboram serpentinele extrem de periculoase, mă gîndeam 
cît de uşor poţi fi scos de pe drumul acela îngust, dacă 
cineva vrea s-o facă, bineînţeles. Era suficient să-ţi vină 
tare din faţă, tu să te fereşti şi aşa să ajungi direct în 
prăpastie. Am ajuns însă teafăr în vale, am trecut podul şi 
luînd-o la stînga, am intrat în şosea. Am trecut pe lîngă 
terenul de tenis şi mi s-a făcut dor de o partidă. Dar numai 
pentru aşa ceva nu aveam vreme. Am oprit la un mic 
magazin să-mi cumpăr ţigări şi apoi am pornit în viteză 
spre Martigny. Încercam să-mi adun gîndurile şi, vorba lui 
Meunier, după atacul din noaptea trecută trebuia să iau 
lucrurile mai în serios. Mergeam cam cu o sută. douăzeci 
pe oră şi, ajuns la o curbă mai strînsă, am încetinit. Privind 
puţin lateral spre curba pe care tocmai o depăşisem, am 
văzut o maşină care venea în spatele meu. La început nu i- 
am dat importanţă. După vreo zece-cincisprezece minute 
era tot în spatele meu. Am devenit atent, deşi s-ar fi putut 
să aibă acelaşi drum cu mine. De fapt, din Dram spre 
Martigny nici nu era alt drum. Am vrut totuşi să verific şi 
am oprit la prima pompă de benzină. Am aşteptat să văd ce 
se întîmplă. Maşina a trecut pe lîngă mine şi şi-a văzut de 
treabă, dispărînd după prima curbă. Am zîmbit, începusem 
să fiu prea suspicios după cele întîmplate în noaptea 
trecută. Am pornit din nou şi pe la ora douăsprezece eram 
la Fundaţia Pietre Gianadda. Aveam destul timp şi nu 
puteam să ratez această şansă extraordinară de a-mi vedea 
pictorul preferat. După ce am văzut şi expoziţia de maşini 
vechi, am revenit ia intrare. Se făcuse ora două. Cooper 
era acolo. Chipul lui rotofei era transpirat şi nu părea a fi 
în largul său. 

— Îmi pare rău de tot ce s-a întîmplat, îmi zise. 

— Dar mie! Bine că am scăpat! 

— Chiar aşa. Hai să intrăm undeva să mîncăm. 

Am găsit un mic restaurant şi ne-am aşezat la masă. 
Aveam ezitări dacă să-i spun sau nu acestui domn ce 


gîndesc. Dacă se va supăra? La urma urmei puţin îmi păsa. 
M-am decis: 

— Vreau să ştiţi că sînt foarte intrigat de povestea de 
aseară. Eu v-am atras atenţia încă de la Ziirich că lucrurile 
nu par a fi în ordine. Faptul că am fost atacat îmi confirmă 
supoziţia că se ştia de venirea mea în Elveţia. Mai mult 
decît atît, cînd am aflat de la Jean Meunier că şi poliţia 
elveţiană ştie totul, sau aproape totul, despre misiunea 
mea, mi s-a reconfirmat mai vechea părere că sînt 
descoperit. Practic, pentru nimeni nu este un secret de ce 
mă aflu eu aici. Mi se ştie numele, se ştie pe cine caut... 
Or, conform înţelegerii noastre, lucrurile urmau să rămînă 
secrete. Ceea ce nu s-a întîmplat. Nu m-aş mira ca Mafia 
să fie perfect informată în legătură cu tot ce am eu de 
făcut. În acest caz, eu fiind practic, singur la Dram mi se 
poate întîmpla orice. 

— Aveţi dreptate să fiţi supărat. Se ştie că în asemenea 
cazuri poate interveni neprevăzutul. Asta e munca noastră, 
ce să-i faci? Oricum eu am luat măsuri de protecţie. 
Pentru, dumneavoastră. Am plasat în apropiere un om 
care, la nevoie, să vă poată ajuta. 

Eram surprins. Nu mă aşteptam la aşa ceva. 

— Nu ştiu cum ar putea să mă ajute... 

— Aveţi răbdare, n-am terminat. Omul nostru va locui tot 
acolo, într-un châlet din apropiere. 

— Va trebui să-l cunosc şi eu, nu? Ca să vedem cum 
colaborăm. 

— O să vină el la dumneavoastră. 

— Cum îl cheamă? 

— Frederic Schlesinger. 

— Bine. 

— Vă rog să-mi povestiţi mai pe larg cum s-au petrecut 
lucrurile aseară. 

M-am conformat. Mă asculta cu atenţie, dînd din cînd în 
cînd din cap. La sfîrşit mi-a spus: 

— Aţi avut multă prezenţă de spirit. Altfel... 

— ... o mierleam, nu? 


— Da. E adevărat. Ce părere v-a făcut acest Jcan 
Meunier despre care mi-aţi vorbit la telefon? 

— E un tip inteligent. Ştie ce vrea. Şi el doreşte să-l 
găsească pe Fanciotti. 

— Credeţi că v-ar putea ajuta? Adică aţi putea colabora? 

— Pare un om de încredere şi sincer interesat să mă 
ajute. 

— Fiţi totuşi atent. 

— Bineînţeles. 

Apoi Cooper mi-a dat unele instrucţiuni pe care le-am 
găsit utile. L-am urmărit cu atenţie. La despărţire îmi 
spuse: 

— Ciudat este faptul că Fanciotti a dispărut din Italia. 
Nu a mai fost văzut în ultima vreme. Asta mă face să cred 
că este pe aici, prin Elveţia. 

Am reţinut informaţia şi ne-am luat la revedere, urmînd 
să ţinem în continuare legătura prin telefon. 

În drum spre Drans nu-mi puteam reprima o anume 
stare de nervozitate. De ce Dumnezeu mă băgasem în 
treaba asta? Rulam foarte tare cînd am început urcuşul pe 
primele serpentine. Deodată, din spatele maşinii mele a 
ţişnit o camionetă, probabil o Toyota, care mi-a tăiat brusc 
calea. În ultimul moment am apucat să fac un viraj la 
dreapta. Era gata-gata să ies din şosea şi să cad în 
prăpastie. Am reuşit să redresez maşina, şi l-am înjurat în 
gînd pe şoferul camionetei. Am apăsat pe acceleraţie să-l 
ajung din urmă. M-a lăsat să ajung în dreptul lui, apoi pe 
neaşteptate s-a repezit în mine. N-a apucat să mă atingă, 
pentru că am fost mai rapid decit el. Era clar acum că tipul 
voise să mă arunce în prăpastie. Am încetinit ca să pot 
rămîne în urma lui. Să văd ce va face. A încetinit şi el. Mă 
aştepta. Voia probabil să mai încerce odată. Numai că 
acum eram pregătit. L-am pîndit pînă cînd am ajuns în 
dreptul lui. Aproape că îl invitam să mă lovească din nou. 
Insul n-a stat pe gînduri şi a virat brusc spre mine. În 
acelaşi moment am accelerat puternic şi l-am depăşit. 
Camioneta, nemaiîntilnind nici un obstacol, s-a dus în 


virtutea inerţiei spre marginea şoselei şi de acolo s-a 
prăbuşit în prăpastie. 

Am oprit la cîteva zeci de metri distanţă. Am scos 
pistolul şi am coborit să văd ce se întîmplase. Priveliştea ce 
mi se oferea nu era prea plăcută. Camioneta se rostogolea 
la vale. Într-un tîrziu se opri între doi copaci. Am aşteptat 
să văd dacă iese şoferul. Nu ieşea. Am mai stat puţin, apoi 
am urcat. La prima staţie de benzină am dat telefon la 
poliție. I-am informat doar că am văzut o camionetă care 
se rostogoleşte în prăpastie, am indicat aproximativ locul 
şi am închis. 

Cînd am ajuns în Drans, m-am dus direct la Meunier şi i- 
am povestit totul. La sfîrşit i-am cerut: 

— Acum te rog să afli cine este individul şi eventual a cui 
este maşina. E foarte important să aflăm cine îmi poartă 
mie sîmbetele. 

Jean Meunier dădu din cap supărat: 

— Ţi-am spus să iei lucrurile mai în serios. E clar că se 
doreşte... eliminarea dumitale din joc. 

— Oare de ce? Cu ce îi deranjez eu atît de tare? 

— N-ai cum să ştii deocamdată. 

— Oi fi aflat ceva important şi ei şi-au dat seama de 
treaba asta? 

— S-ar putea. Chiar ştii ceva deosebit? 

— Habar n-am ce dracu' oi fi aflat. Deocamdată bîjbîi şi 
eu ca si dumneata. S-ar putea ca lucrurile să stea mult mai 
simplu. 

— Adică? 

— Pur şi simplu s-au prins că îl caut pe Fanciotti, pe 
care îl caută şi ei. Şi ca să nu-i încurc, mă preferă rece. 

Meunier mă privi sceptic: 

— N-aş crede să fie numai atît. Probabil i-ai supărat cu 
ceva. 

— N-am prea avut cu ce. Sînt foarte obosit după ziua de 
azi. Te rog află deci ce e cu camioneta aceea. Eu mă duc să 
mă culc. 

— Hai că te însoțesc pînă la vilă. 

Am izbucnit în rîs: 


— Aşadar mă păzeşti? 

— Degeaba rîzi; şi văd că nici acum nu iei lucrurile în 
serios. 

— Ce vrei să fac? Să plîng, să mă văicăresc ce viaţă plină 
de primejdii duc? 

— Eşti incorigibil. 

— Ei bine, ăsta sînt! Hai pînă la mine să bem ceva. 

Am intrat în vilă şi... am rămas încremenit. Toate 
lucrurile mele erau răvăşite. Cineva făcuse un control 
amănunţit. Căutase probabil ceva. Am verificat să văd ce- 
mi lipseşte. Nu-mi dispăruse nimic. 

— Ei, despre asta ce mai zici, domnule John Barker? 

— Ce să zic? Constat că îi interesez foarte tare. 

— Oare ce căuta cel care ţi-a cotrobăit pe aici? 

— Ştiu eu? Presupun că vreun telefon sau o adresă. A 
celui cu care ţin legătura. Ăştia vor să afle pentru cine 
lucrez. 

— Probabil. 

— Hai să bem ceva. 

Am turnat whisky în două pahare şi am băut în tăcere, 
fiecare cu gîndurile sale. Meunier avea dreptate. Nu mai 
era de glumă. La plecare m-a sfătuit: 

— Închide bine uşa şi ferestrele, să n-ai iarăşi vreo 
surpriză. 

— De acum nimeni şi nimic nu mă mai surprinde. Ăştia 
nu mă cunosc. Ehe! 

— Eşti prea sigur pe dumneata! 

Rămas singur, i-am urmat totuşi sfatul. Nu strica să fiu 
mai precaut. M-am dezbrăcat, am făcut un duş şi am 
mîncat ceva. Tocmai mă pregăteam să mă culc, cînd am 
auzit un ciocănit uşor în uşă. Am întrebat cine este. 

— Eu sînt! Nicole! 

I-am deschis. Avea o faţă îngrijorată. 

— Unde ai fost toată ziua? 

— La Martigny. Am avut puţină treabă. 

— Cum te simţi? 

— Mă mai doare puţin umărul. 

— Dar capul? 


— E puţin julit, precum vezi. Ei, o să-mi treacă. S-a mai 
întîmplat ceva astăzi? 

— Nimic deosebit. Sîntem cu toţi îngrijoraţi din cauza ta. 

— Ei, nu mai spune! Chiar şi drăgălaşul de Mancini? 

— Lasă-l în pace. E un copil prost. 

— Şi gelos pe deasupra. 

Nicole mă privi înciudată. 

— Îţi arde de glume. Mie nu, să ştii. Ce-ar fi să locuieşti 
la mine? O să fii mai în siguranţă cu noi. 

Aveam destule motive să mă îndoiesc, dar n-avea rost să 
i-o spun. Am preferat să mă apropii de ea şi s-o iau în 
braţe. N-a opus nici o rezistenţă. Ba dimpotrivă. M-a 
sărutat şi, fără să spună ceva, s-a dezbrăcat şi s-a strecurat 
în pat. Avea un corp magnific. Am făcut dragoste cu o 
plăcere pe care nu o mai simţisem de mult. Nicole mi se 
dăruia cu o patimă de care nu o crezusem în stare pînă 
atunci. Avea un fel de disperare în a se dărui, de parcă ar 
fi fost mereu pentru ultima oară. 

Într-un tîrziu, epuizați, ne-am întins unul lîngă altul. 
Aproape aţipisem, cînd am auzit un zgomot afară, în 
dreptul uşii. Am sărit imediat din pat şi am stins lumina. 
M-am dus la geam. La lumina becului de afară nu am văzut 
pe nimeni. Am mai stat puţin, apoi m-am îmbrăcat şi am 
vrut să ies. 

Nicole mă opri: 

— Ce faci? Nu ieşi! 

Am ieşit totuşi. Cu pistolul într-o mînă şi cu lanterna în 
cealaltă, am făcut un ocol în jurul vilei. Nu era nimeni. Mă 
pregăteam să intru, dar am auzit o voce în spatele meu. 

— L-am văzut pe individ. 

Era Jean Meunier. M-am întors spre el. 

— Aici erai? 

— Da. Pîndesc de două ore. 

— Bine şi dacă l-ai văzut, de ce n-ai pus mîna pe el? 

Nu ştiu cum, dar m-a simţit şi a dispărut de parcă l-ar fi 
înghiţit pămîntul. M-am dus repede după el. Nu mai era. 
Se volatilizase. Deşi am văzut că o luase după vila lui 
Nicole. 


Cred că ştiam unde dispăruse omul pe care îl căuta 
Meunier. 

— L-ai văzut cum arăta? 

— Puțin. Cît a stat în dreptul becului. 

— Cine era? 

— Habar n-am. În nici un caz vreuna din persoanele 
cunoscute de noi. 

— L-ai putea recunoaşte? 

— Cred că da. 

— Hai, acum du-te şi te culcă. Nu cred că se mai 
întoarce în noaptea asta. 

— Să fii atent cînd te întorci, după ce o conduci pe 
Nicole, mi-a şoptit la plecare, zimbindu-mi complice. 

— Mulţumesc pentru sfat. 

Am intrat în casă. Nicole urmărise probabil toată 
discuţia, minus ultima replică. 

— Ce voia Meunier? 

— Nimic. Văd că mă păzeşte. 

— Ciudat! 

— Nu e singurul lucru ciudat aici la Drans. Hai mai bine 
să ne vedem de-ale noastre, draga mea. 

Am luat-o în braţe şi am dus-o în pat. În fond viaţa era 
frumoasă, cu toate necazurile pe care le aveam. Şi Nicole 
m-a convins, încă o dată, că viaţa merită intr-adevăr trăită, 
mai ales în braţele unei femei frumoase. 


CAPITOLUL IX 


Am condus-o pe Nicole şi m-am întors la mine. Era ora 
două noaptea. M-am culcat şi am adormit imediat. 
Bineînţeles închisesem uşa cu cheia. M-am trezit abia la 
ora nouă. Cînd am văzut cît este ceasul nu-mi venea să 
cred. De obicei mă trezesc pe la şapte. Se vede treaba că 
fusesem frint de oboseală. După tot ce se întîmplase ieri şi 
după clipele - e un fel de-a spune - pe care le petrecusem 
cu Nicole, era şi normal să nu mă pot trezi mai devreme. 


Am făcut duş, am mîncat ceva şi m-am dus la geam, la 
punctul meu de observaţie. 

În curte la Nicole nu era nimeni. Mi-am făcut o cafea şi 
m-am dus din nou la geam. Nu apăruse nimeni în curtea 
vecină. Ceva părea a nu fi în regulă. Unde erau? Am 
început să mă neliniştesc. Chiar nici unul din ei să nu 
apară pînă la ora asta? M-am gîndit pentru moment că 
probabil chefuiseră aseară mai mult ca de obicei. Am mai 
zăbovit puţin şi am ieşit. Am intrat în curte la Nicole. Nu 
era nimeni. M-am hotărît să intru în casă. Am apăsat 
clanţa de la uşă şi am pătruns în sufragerie. Nici aici nu 
era nimeni. Începusem să mă neliniştesc de-a binelea. Nu 
se auzea nici o voce. M-am aşezat într-un fotoliu. Poate 
pînă la urmă o să apară careva. Mi-am aprins o ţigară şi 
am aşteptat. Se făcuse deja ora unsprezece. Pînă la urmă 
m-am hotărît. M-am ridicat şi m-am îndreptat spre primul 
dormitor. Am bătut uşor ia uşă. Nici un răspuns. Am 
deschis şi am intrat. Nu era nimeni. Aceea era camera în 
care dormea Nicole. Ara încercat o altă uşă. La fel. Şi 
camera asta era goală. Am urcat la etaj. Am luat uşile îa 
rind. Camerele erau goale. Mai aveam doar o uşă de 
deschis, cînd am auzit un geamăt uşor. Fără să ezit am 
deschis şi această ultimă uşă. Ce am văzut mi-a tăiat 
respiraţia. În patul larg aflat în faţa mea două corpuri 
goale se zvîrcoleau de parcă ar fi avut groaznice dureri. La 
un moment dat s-au auzit nişte ţipete ascuţite. M-am retras 
discret, nu înainte de a-i recunoaşte pe Helene Berger şi 
Gaston Duvai. Ea era deasupra lui şi îl muncea din greu pe 
tînărul său partener, care părea un răstignit în plină trăire 
a patimilor, Helene străduindu-se să i le amplifice pe cît îi 
era cu putinţă. Şi după cîte se vedea, putea mult. Nu cred 
că mă simţiseră. Erau mult prea absorbiți de plăcuta lor 
caznă ca să mai vadă sau să mai audă ceva în jur. Am 
închis uşa încetişor şi am coborit scările tiptil. Ajuns în 
sufragerie, am zărit pe măsuţa de la bar o sticlă de vodcă 
Smirnoff. Mi-am turnat într-un pahar şi am ieşit cu el în 
curte, să beau liniştit. Mi-am aprins o ţigară şi am analizat 
situaţia. Sigur, şcena pe care o văzusem era amuzantă, dar 


unde erau ceilalţi? Plecaseră aşa deodată toţi? Cele două 
maşini din faţa vilei nu mai erau acolo. Unde s-or fi dus? 
Trebuia să am răbdare. Într-un tîrziu am auzit 
deschizînduse uşa de la intrare. Era Helene. Dădu cu ochii 
de mine şi îmi zîmbi cu toată faţa: 

— O, ce plăcere, domnule Barker! Mă bucur să vă văd. 

Arăta satisfăcută, ca o pisică uriaşă ce tocmai îşi 
devorase şoricelul la micul dejun. Trebuia să recunosc că 
era ispititoare. Purta o rochie moaie, decoltată şi scurtă. 
Avea un aer sănătos, de fiară puternică, aflată în mare 
formă. Se unduia ca o felină, se alinta leneş, amînînd parcă 
puţin fiecare mişcare. 

Era un întreg spectacol femeia asta. Merita privită. Şi ea 
ştia să atragă privirile. Era prefect conştientă de farmecul 
ei ucigător. Drept care îşi juca rolul cu o voluptate aproape 
cinică. Evident, îmi prinsese privirile admirative. Îmi zîmbi 
uşor batjocoritor de parcă m-ar fi întrebat: „Mă vrei, nu-i 
aşa? Se rezolvă treaba asta. Nu-i nici o problemă”. 

— Bună dimineaţa, doamnă, i-am spus, amînînd puţin. 

— Bună! Ce mai faceţi? Ieri nu v-am văzut pe aici. 

— Am făcut un drum pînă la Martigny. Am ajuns tîrziu. 

— Aha! 

Mă privea drept în ochi, ceea ce mă făcea să mă simt 
puţin stingherit. Îmi venea să rîd. Era clar ce voia să 
înţeleg. Trebuia să mă prefac că habar n-am ce intenţii 
are. 

— Unde sînt ceilalţi? 

— A! Au plecat la Mănăstirea Saint Bemard. 

— Cînd? 

— Dimineaţă devreme. 

— Şi dumneavoastră cum de nu v-aţi dus? 

— Am văzut-o de atitea ori, încît am preferat să dorm 
mai mult. 

Da, chiar dormea cînd am intrat eu în cameră! Dacă 
mereu doarme aşa, are toate şansele să ajungă la spital 
epuizată de atîta somn. 

— Sînteţi singură în vilă? 

M-a privit scurt şi mi-a răspuns decis: 


— Mai este şi domnul Gaston Duval. Era prea obosit şi s- 
a hotărît sa meargă altădată la mănăstire. 

Cred şi eu că era obosit. Important era că nu simţiseră 
cînd am intrat în cameră. În fond, era treaba lor ce tăceau. 
Pe mine mă interesa cu totul altceva. Plecarea 
intempensivă a celorlalţi mă punea pe ginduri. 

— Şi cum de s-au hotărît toţi deodată să plece la Saint 
Bemard? 

— Ştiu eu? 

Mă privea în continuare provocator. Se pare că fiecare 
era preocupat de cu totul altceva. 

Îşi tăcu apariţia şi tînărul Gaston Duval. Am constatat 
încă o dată că diferenţa de vîrstă între ei era mare. Dar ce 
mai conta asta? Era cam tras la faţă, ca să nu spun mai 
mult. Judecînd după figura lui satisfăcută, se părea că 
meritase efortul. M-a salutat vesel nevoie mare: 

— Bună dimineaţa, domnule! Mă bucur că vă văd. 

De ce se bucura, habar n-aveam şi nici măcar nu avea 
importanţă. 

— Văd că ceilalţi sînt plecaţi, am încercat eu să aflu cîte 
ceva. 

— Da, s-au hotărît azi dimineaţă. A fost ideea lui 
Mancini. Eram de faţă. I-a venit aşa, pe nepusă masă, şi 
ceilalţi au fost de acord. S-au urcat în maşini şi au plecat. 
Eu n-aveam chef să merg. lar doamna Berger mai fusese la 
Saint Bemard. Aşa că noi am rămas să ne mai odihnim 
puţin, că am cam facut-o lată aseară. 

Şi nici nu aveau ce să regrete. În fine! Eu însă, aparent 
fără nici un motiv, eram foarte îngrijorat. Mi se aprinsese 
un bec de semnalizare, o luminiţă de alarmă. Ceva nu-mi 
plăcea în plecarea asta precipitată la Saint Bemard. Mi-am 
luat la revedere de îa cei doi amorezi şi am plecat. M-am 
dus direct la Jean Meunier. Imediat mi-a spus: 

— Tocmai voiam să te caut. Am vorbit cu poliţia din 
Martigny. Tipul care a vrut să te arunce în prăpastie era 
italian. 

— Cum adică era? 


— A murit la spital. Avea multiple fracturi. Se numea 
Amedeo Donatti. Are cazier. Furturi, atac armat şi altele. 
Se pare că lucra pentru Mafia, dacă nu cumva nu era şi el 
mafiot. Camioneta era a lui. Venise în Elveţia de cîteva 
zile. A locuit într-un hotel la Martigny. 

— Deci Mafia se interesează de persoana mea. Cu ce i-oi 
fi supărat? 

— Nu mai încerca să faci pe spiritualul! Sau eşti atit de 
naiv încît să-ţi închipui că misiunea ta aici le face mare 
plăcere? 

— Nu, n-am asemenea naivităţi. Ştii că Nicole şi invitaţii 
ei au plecat la Mănăstirea Saint Bemard? Au mai rămas 
doar Helene şi Gaston. 

Jean Meunier a rămas surprins. 

— Nu mai spune? 

— Da. Şi nu. ştiu de ce eu sînt foarte îngrijorat. 

— Ai vreun motiv? 

— Asta e că n-am. 

— Atunci? 

— Am o presimţire. 

— Crezi în aşa ceva? 

— Unele mi s-au adeverit. 

— Şi ce zice presimţirea ta? 

— Să plecăm şi noi acolo. 

— Şi dacă nu-i mai găsim? 

— Îi întâlnim pe drum, dacă au plecat înainte de a ajunge 
noi acolo. 

Meunier ezită puţin, apoi decise: 

— De acord. 

— Fiecare cu maşina lui. 

— De ce? 

— Nu se ştie. Poate o să avem nevoie. Şi apoi e bine să 
fim independenţi şi mai mobili. 

Am plecat imediat. Am coborit în sat, apoi ne-am 
încadrat în şosea. Meunier mi-o luase înainte, să-mi arate 
drumul. Şoseaua începuse să urce. Se făcea din ce în ce 
mai frig. Aerul rece năvălea prin geamul deschis. Vegetaţia 
se rărea pe măsură ce înaintam, iar cînd am ajuns spre 


vîrful muntelui a apărut şi zăpada. Mi se făcuse frig. 
Meunier uitase să-mi spună să iau cu mine ceva mai gros. 
Cînd am coborit din maşină m-am simţit în plină iarnă, deşi 
ne aflam încă în luna august. Pe culmile munţilor se vedea 
şi gheaţă. 

— Dumneata rămii aici în şosea, ca să-i poţi vedea, dacă 
cumva n-au plecat deja spre Drans. Eu mă duc să-i caut. 
Cunosc bine drumurile şi ştiu care este traseul obişnuit 
spre mănăstire. 

Am încuviinţat. Avea dreptate. Am rămas cu maşina în 
parcarea de la marginea şoselei. ÎIngheţasem de tot, aşa că 
am urcat în Nissan şi am ridicat geamul de la portieră. 
Urmăream atent pe cei care veneau dinspre mănăstire. 
Maşinile porneau chiar din faţa mea. Am observat cu 
ocazia aceasta cît de prost conduc unii. O cucoană, de 
pildă, la volanul unui Fiat era gata-gata să mă lovească 
dînd maşina în marşalier. S-a speriat şi ea. Cîteva clipe i- 
am văzut chipul îngrozit. I-am făcut semn cu mîna ca s-o 
liniştesc că nu s-a întîmplat nimic. 

A trecut aşa o oră, apoi încă una. De ce nu mai venea 
Meunier? începusem să mă îngrijorez. Se întîmplase oare 
ceva? Mi-am mai aprins o ţigară. Eram nervos şi neliniştit. 
Presimţirile negre reveniră. Nu ştiam ce să fac. Să mă fi 
dus şi eu să-i caut? Dar nu cunoşteam locurile. Mai bine 
rămîn aici. Nici nu am altceva de făcut. Deodată văd 
maşina lui Meunier apropiindu-se. Opri şi se îndreptă 
agitat spre mine. 

— Mancini a fost asasinat! 

— Cum? am exclamat eu. 

— Vino repede. 

Am coborit din maşină şi l-am urmat pe Meunier. Ajunşi 
în faţa clădirii mănăstirii, am luat-o pe un drumeag îngust 
în spatele zidului de apărare, de unde cobora un alt drum 
spre lac. După ce ocoli o stîncă cu cîţiva brazi mărunți pe 
ea, Meunier se opri. Nicole şi invitaţii ei se îndreptară spre 
noi. Prin jur mai erau şi nişte gură-cască. 

— E îngrozitor, John! mă întîmpină Nicole plingînd. 

Am bătut-o consolator pe umăr. 


Printre brazi zăcea mort Enrico Mancini. Fusese 
împuşcat în tîmplă. Am examinat sumar cadavrul. Se 
trăsese de aproape. Probabil cu un pistol cu amortizor, din 
moment ce nu se auzise nimic, după cum aveam să aflu 
mai târziu. Îşi făcuse deja apariţia poliţia elveţiană, l-am 
sugerat lui Meunier să încerce să afle cît mai multe 
lucruri. 

— O să-ţi povestesc mai tîrziu, îmi răspunse şi plecă spre 
colegii săi. 

Nicole tocmai venise lîngă mine. M-am întors spre ea: 

— Cum aţi aflat că a fost ucis? 

— Am vizitat împreună mănăstirea, apoi, la ieşire, a spus 
că se duce să vadă cîinii de la crescătorie care tocmai 
fuseseră scoşi la aer în ţarcul de colo, îmi arătă ea spre o 
pajişte împrejmuită. De atunci nu l-am mai văzut. Trecuse 
aproape o oră şi el nu mai venea. Ne-am neliniştit şi am 
pornit să-l căutăm. În cele din urmă l-am găsit. 

— Incredibil! aud vocea lui Duvidier. 

Mă întorc spre el: 

— Aţi observat ceva ciudat în comportamentul lui înainte 
de a pleca? 

Interveni Hans Muller: 

— Era puţin neliniştit, chiar agitat... 

— Da, într-adevăr, adăugă şi Steve McGoven, era cam 
întors pe dos. 

— Adică? 

— Nu era vorbăreţ ca de obicei. 

— Înţeleg... 

Ceva se întîmplase înainte de a ajunge la mănăstire, din 
moment ce Mancini nu mai era vorbăreţ cum îl ştiam, am 
gîndit eu. Ce mă intriga cel mai tare era faptul că, după 
cîte îmi spusese Gaston Duval, tocmai Mancini fusese cu 
ideea de a vizita Mănăstirea Saint Bemard. Informaţia 
trebuia totuşi verificată. M-am apropiat de Nicole, care era 
ochii în lacrimi, şi am întrebat-o încet: 

— De ce nu mi-ai spus aseară că intenţionaţi să vedeţi 
mănăstirea? 


— Pentru că s-a hotărit dimineaţă, la propunerea lui 
Enrico. 

Deci era adevărat. Ciudat! Tocmai el avusese ideea! Jean 
Meunier se îndrepta spre noi: 

— Poliţia doreşte să discute cu cei care l-au cunoscut. 
Mai ales cu dumneavoastră, doamnă Nicole. 

Ne-am dus cu toţii într-o clădire alăturată, unde eram 
aşteptaţi. Meunier îmi şopti, trecînd pe lîngă mine: 

— Fii liniştit. Nu le-am spus ce cauţi pe-aici. 

— Iţi mulţumesc. 

— O să te ţin la curent cu toată ancheta. 

Abia seara am plecat înapoi la Drans. N-am reuşit să mai 
vorbesc cu Meunier înainte de a părăsi mănăstirea. Am 
bănuit că va rămîne acolo, ceea ce s-a şi întîmplat. Drumul 
mi s-a părut o veşnicie. De cum am ajuns, m-am dus direct 
la Nicole. l-am găsit pe toţi strînşi în sufragerie. Erau 
trişti, abătuţi, speriaţi. Nu vorbea nimeni. Nicole mă privi 
într-un mod ciudat, parcă implorindu-mă s-o ajut. Aş fi 
facut-o, dar pentru asta ar fi trebuit în prealabil să vorbim 
deschis, între patru, ochi, să-mi spună tot ce ştie. Altfel n- 
aveam cum să-i fiu de folos. M-a reţinut la masă. Am 
mîncat indispuşi, în tăcere. Cel mai speriat părea Gaston 
Duval. Persoana lui mă interesa însă mai puţin. Eu cu Hans 
Muller aş fi vrut să vorbesc. Era prietenul lui Mancini şi el 
îl adusese aici. Se cunoscuseră mai demult şi era firesc să 
ştie mai multe lucruri despre el. De altfel era singurul de 
aici care-l ştia de dinainte pe Mancini. 

Am profitat de momentul în care Nicole era lingă mine şi 
i-am şoptit: 

— Te aştept la mine. Trebuie, neapărat să vorbim doar 
noi doi. 

Dădu din cap că a înţeles. Am mai stat puţin, apoi am 
plecat. 

M-am dus spre vila lui Meunier. Toate luminile erau 
stinse, semn că nu venise încă. M-am întors la mine. Am 
format numărul lui Cooper. Nu mi-a răspuns nimeni. Am 
sunat la omul de legătură din Maitigny şi i-am relatat pe 
scurt despre asasinarea lui Mancini, rugîndu-l să-l anunţe 


pe Cooper. Lucrurile se precipitau şi nu mă simţeam nici 
eu în siguranţă. 

Afară s-au auzit paşi, apoi un ciocănit în uşă. E Nicole, 
mi-am zis, şi am deschis. În faţa mea stătea un ins înalt, 
îmbrăcat cu un trenci cu gulerul ridicat în aşa fel încît nu i 
se vedea partea de jos a feţei. Partea de sus îi era 
acoperită de o pălărie cu boruri largi, trasă adînc pe ochi. 
Ce mă îngrijora însă era pistolul pe care îl ţinea îndreptat 
spre mine. Nu i-a fost însă de mare folos, pentru că în 
aceeaşi clipă se prăbuşi fulgerat de o lovitură venită din 
spatele lui şi aplicată exact în moalele capului. Abia atunci 
o zării pe Nicole cu un pistol în mînă pe care îi ţinea de 
ţeavă. Ne-am privit scurt, m-am aplecat şi l-am examinat 
pe individ. L-am percheziţionat puţin. li căutam actele. Am 
găsit un carnet de conducere pe numele de Jean Lasage. L- 
am tîrît în casă şi l-am lăsat întins pe podea. Încă nu-şi 
revenise. Se vede treaba că Nicole îl lovise destul de tare. 

— Îţi mulţumesc, draga mea. Ai venit la timp. Ai idee 
cine este individul ăsta? 

Nicole şovăi puţin, apoi îmi răspunse neconvingător: 

— Nu. 

Era clar că mă minţea. Am acceptat deocamdată 
situaţia, pentru că aveam altceva mai important de făcut. 
Tipul începuse să mişte şi ca să nu am probleme l-am 
împachetat puţin cu nişte sfoară groasă găsită întîmplător 
în dulap cu o zi înainte. Treptat-treptat, insul îşi revenea. 
Cînd în sfîrşit putu să mă vadă, îmi trinti o înjurătură 
zdravănă într-o italiană fluentă, foarte curată gramatical. 
L-am lăsat să-şi descarce nervii. Nu mă deranja “folclorul” 
lui, pe care dealtfel îl cunoşteam de pe vremea cînd 
locuisem la Roma o bună bucată de timp. In fine se potoli. 

— Acum fii niţel cuminte, băieţaş, că eu am un pic de 
treabă. După aceea stăm de vorbă pe îndelete. 

Ceva însă îmi atrase atenţia. O privea insistent, într-un 
anume fel pe Nicole, parcă i-ar fi reproşat ceva. Bănuiam 
eu că se cunosc. Am tras-o deoparte şi în şoaptă, să nu mă 
audă tipul întins la pămînt, i-am spus fără menajamente: 


— Cred că ar fi cazul să aflu şi eu cine eşti şi ce ştii 
despre ăsta. 

Ea m-a privit speriată şi mi-a făcut un semn din care 
trebuia să pricep că nu poate vorbi, pentru că o aude tipul. 
Am înţeles. M-am dus să verific sfoara cu care îl legasem. 
Am mai strîns-o puţin, drept pentru care am mai avut parte 
de nişte expresii pitoreşti. Omul îmi mulțumea în felul lui 
pentru că îi sporisem confortul poziţiei în care se afla. Am 
luat-o apoi de braţ pe Nicole şi am dus-o pe balcon, în 
dreptul geamului, ca să pot vedea şi ce face invitatul meu 
din sufragerie. De acolo n-avea cum să audă ce vorbim noi. 

— Şi acum adevărul, frumoasă doamnă! Sau măcar o 
parte din el. Întîi de toate poate îmi spui ce rol ai în toată 
povestea asta afurisită? 

Imi aruncă o privire speriată, şi dîrză în acelaşi timp. 
Era clar că nu-mi va spune mare lucru. Dacă voiam să aflu 
ceva de la ea, trebuia să mă înarmez cu multă răbdare. M- 
am decis s-o iau mai uşor, mai diplomatic. 

— Uite ce e, Nicole. Hai să discutăm omeneşte. Se pare 
că în situaţia asta grea avem nevoie unul de altul. Nu crezi 
că am putea colabora? 

Tăcere. Nicole îşi întoarse privirea spre geam şi rămase 
aşa o bună bucată de vreme, de parcă uitase cu totul de 
prezenţa mea. Scena începea să mă enerveze. 

— Poate te înduri totuşi să-mi răspunzi. 

Nu se îndura în nici un chip. 

— Să ştii, draga mea, că nu sînt atît de prost pe cît îţi 
par. 

— Mi-am dat seama. 

— Atunci? 

Se întoarse spre mine şi mă privi aproape cu ură. 

— Poate mai întîi îmi spui tu cine eşti cu adevărat şi ce 
cauţi, de fapt, aici în Drans. 

Deci amîndoi doream aceiaşi lucru: să ştie fiecare cine 
este ceiălalt. Ei, acu-e-acu, mi-am zis. Adevărul, întregul 
adevăr, nu aveam cum să i-l spun. Dacă o refuzam, putea 
face şi ea acelaşi lucru, deci nu ajungeam la nici un 
rezultat. Ceva-ceva puteam să-i spun, în rest o să inventez 


o povestioară duioasă care s-o impresioneze atît de tare, 
încît s-o fac să-mi mărturisească totul despre ea. Dar nu 
era Nicole omul care să înghită prostioare sentimentale pe 
gustul coafezelor. Oricum trebuia să-i spun cîte ceva, dacă 
voiam la rîndul meu să aflu ce mă interesa. Aşa că am 
început să amestec adevărul cu minciuna în speranţa că-mi 
iese ceva coerent, verosimil. 

— Bine. Să încep eu. Am fost solicitat să caut un mare 
escroc internaţional, specializat în vînzări de tablouri 
celebre, bineînţeles false, şi căutat de ani de zile de către 
Interpol. În timp ce povesteam, urmăream cu atenţie 
chipul frumoasei femei, să-mi dau seama dacă mă crede 
sau nu. Se părea că începusem bine povestioara, pentru că 
mă urmărea cu mare interes. Am prins curaj şi am inventat 
în continuare o urmărire ca-n filme. Cînd eram mai încîntat 
de imaginaţia mea, o auzii izbucnind într-un rîs puternic, 
copilăresc aproape, care era cît pe-aci să mă contamineze 
şi pe mine. M-am oprit derutat, aşteptînd să înceteze cu 
risul. După ce, în fine, s-a liniştit, am întrebat-o nedumerit: 

— Ce te amuză aşa de tare? 

— De data asta tu mă crezi pe mine o proastă. Cum ţi-ai 
putut imagina că o să înghit gogoşile astea, cam prea 
gogonate? Hai să fim serioşi. 

— Eu credeam că sîntem. 

— Termină cu prostiile. Să ştii că am văzut filmul. Numai 
că tu nu eşti Peter O'Toole şi, e drept, nici eu - Audrey 
Hepbum. 

M-am dat bătut. 

— Bine, atunci începe tu mărturisirile. 

— Nu, nu. Eşti şmecher. Era vorba că începi tu. 

Asta cam aşa era. Numai că eu nu prea eram dispus s-o 
fac. Pînă la urmă mă ajută tot ea. 

— Uite ce este, John. Eu ştiu ce cauţi aici. De fapt pe 
cine cauţi. 

— Nu mai spune? 

— Ai promis că terminăm cu prostiile, nu? 

— De acord. 

— Deci, tu îl cauţi pe Orlando Fanciotti. Este exact? 


— Mă rog, să zicem. 

— Bun, asta mi-e clar. Ceea ce nu ştiu însă, şi ţin foarte 
mult să aflu, este pentru cine lucrezi. 

Nicole se opri aşteptînd un răspuns din partea mea. 
Acesta întîrzia să vină. 

— Deci nu vrei să vorbeşti. 

— Aş vrea eu, dar nu se poate. Ar trebui să înţelegi de 
ce. 

— Uite, te ajut eu. Pe Fanciotti îl caută ai lui ca să-l 
lichideze pentru o presupusă, ipotetică trădare în schimul 
libertăţii de a părăsi nestingherit Italia. Dar îl mai caută şi 
Interpolul, ca să nu mai vorbesc de poliţia elveţiană. Or, eu 
vreau să ştiu tu pentru cine dintre aceştia lucrezi. 

Am stat puţin pe gînduri. Am calculat repede ce avantaje 
aveam dacă îi dădeam un răspuns cît mai aproape de 
adevăr. Pînă la urmă m-am decis. 

— În nici un caz nu lucrez pentru Mafie. De asta poţi să 
fii sigură. 

Nicole îmi zîmbi într-un anume fel care nu-mi plăcu. 

— Nu te-aş crede, dacă n-aş şti că ai fost şi tu victima 
unei tentative de asasinat. Plus tipul de aseară. 

— Şi ce nu ştii tu încă este că ieri unul a vrut să mă 
arunce cu maşina în prăpastie. 

Făcu ochii mari. l-am povestit întîmplarea. Mă asculta 
speriată. 

— Aşa că vezi, draga mea, dacă eram mafiot... nu mi se 
întîmpla chestia asta drăguță. 

— Ai dreptate. 

— Iar Interpolul sau poliţia elveţiană nu folosesc 
asemenea metode si nici nu încearcă să-şi suprime 
colaboratorii. 

Într-un fel îi dădusem răspunsul pe care îl aştepta. O 
văzui că răsuflă uşurată. În ochii ei însă am citit o teamă 
nedesluşită. 

— Fii liniştită. Ce am eu de făcut nu are nici o legătură 
cu persoana ta. 

Acum minţeam puţin, dar trebuia să-i cîştig încrederea. 


Ne-am privit în ochi cîteva clipe. Fiecare din noi cîntărea 
probabil cîtă încredere să investească în celălalt. Nicole îşi 
frămîntă mîinile, apoi începu să vorbească în şoaptă: 

— Sînt prietenă cu Fanciotti de mulţi ani. Acum nu mai 
este vorba de dragoste. Asta a fost la început. Astăzi sînten 
doi oameni care se ajută să supravieţuiască. Nu-ţi ascund 
că am şi eu unele necazuri. Dar astea te interesează mai 
puţin. Eu însă aş vrea să ştiu ce vei face cu el după ce îl vei 
găsi. 

Era o întrebare teribil de grea. Italienii făcuseră un tîrg 
cu el, dar Interpolului şi poliţiei elveţiene puţin le păsa de 
asta. El comisese suficiente delicte în afara Italiei şi în 
Elveţia, bineînţeles, pentru care trebuia să fie judecat şi 
condamnat, conform legii. Deci trebuia arestat. Or, dacă îi 
spuneam asta, Nicole nu m-ar fi ajutat cu nimic. Ba 
dimpotrivă... Cine ştie ce era în stare să facă sau să-mi 
facă. O ştiam destul de hotărită şi n-ar fi ezitat să... dar 
mai bine să nu mă gindesc la asta. Nu ştiam ce să-i 
răspund. 

— Vezi, Nicole, nu eu hotărăsc în treaba asta. Important 
în momentul de faţă mi se pare altceva. Fanciotti trebuie 
păzit să nu fie asasinat. Asta trebuie să ne preocupe pe noi 
acum. Inţelegi? 

— Înţeleg. 

— Şi pentru asta eu trebuie să ştiu unde se află ca să-l 
pot apăra, în orice clipă el poate fi găsit de mafioţi şi 
lichidat. De asta ar trebui să te temi în primul rînd. Şi 
tocmai de aceea am nevoie de ajutorul tău. Să-mi spui 
unde este în clipa de faţă. Vreau să vorbesc neapărat cu el. 

— Aş vrea să-ţi spun că... 

Dar Nicole nu mai apucă să continue, pentru că în faţa 
noastră apăru un individ cu pistolul în mînă, care ne 
ordonă: 

— Sus mîinile şi nici o mişcare, altfel vă împuşc pe loc. 

Ne-am conformat. În aceeaşi clipă am aruncat o privire 
pe geam, în sufragerie cineva îl dezlega pe tipul întins pe 
duşumea. Nu mai era nimic de făcut. Acum erau trei 
contra unu. Pe Nicole n-o mai puneam la socoteală. În 


scurt timp în balcon apăru insul pe care îl imobilizasem eu 
după ce Nicole îl lovise. 

— Tu vii cu noi, arătă el spre Nicole, iar tu - se întoarse 
spre mine - să nu încerci să ne urmăreşti. Dacă faci ceva, o 
s-o pupi pe asta rece. Ai înţeles? 

Nu-mi trebuia nici un efort ca să pricep. Altceva nu 
înţelegeam eu în clipa aceea. Prea se ştia tot. Ce făceam, 
unde eram eu în, fiecare clipă, ca şi cum eu însumi le 
dădeam raportul despre fiecare mişcare. 

Doi dintre ei o încadrară pe Nicole şi ieşiră în curte. Al 
treilea rămase cu pistolul aţintit asupra mea. Se apropie 
încet de mine şi mi-l luă pe al meu. Apoi se îndreptă 
rămînînd cu faţa la mine. 

— Stai pe loc că dai de dracu”. E clar? 

Cînd ajunse în curte, se întoarse şi o luă la fugă. S-a 
auzit imediat un zgomot de motor. Am alergat în curte, dar 
maşina dispăruse deja după prima curbă a drumului. Nu 
mai era nimic de făcut. M-am repezit la telefon, apoi m-am 
răzgîndit. Am ieşit în fugă, îndreptindu-mă spre vila lui 
Meunier. Geamurile erau întunecate. Nu venise încă. 

Ce era de făcut? Mă străfulgeră deodată o întrebare: 
oare de ce nu mă lichidaseră cei trei? Avuseseră o ocazie 
excelentă. De vreo două ori încercaseră doar. Se 
răzgîndiseră între timp? De ce? Intervenise ceva? Nu 
pricepeam nimic. Mă îngrijora soarta lui Nicole, dar măcar 
ştiam de ce o luaseră: ca s-o strîingă cu uşa să le spună 
unde este Fanciotti. 

Se auzi zgomotul unei maşini. Era Meunier. De cum mă 
văzu, îşi dădu seama că s-a întîmplat ceva grav. L-am pus 
repede la curent cu cele petrecute. 

— Hai repede în maşină. Jos, lingă pod, m-am încrucişat 
cu un Opel roşu. 

— Crezi că-i mai poţi ajunge? 

— Să vedem. 

Pornirăm în mare viteză. Meunier vorbi prin radio cu 
poliţia şi dădu datele necesare. 

— Sper să aibă timp să-i intercepteze înainte de a 
dispărea prin cine ştie cotlon din munţi. 


Ajunşi jos în sat, Jean opri la postul de poliţie. Deja din 
direcţii diferite plecaseră spre Drans mai multe maşini. 
Pentru a părăsi zona existau, de fapt, două posibilităţi: cele 
două sensuri ale şoselei ce traversa satul. La prima vedere 
era simplu. Mai erau însă şi drumuri secundare care urcau 
în munţi. Normal ele se opreau undeva sus. Meunier se 
decise s-o ia spre Martigny. 

— Au acolo o legătură. Mi-a ajuns la ureche cîte ceva 
despre un ins cam suspect. 

Goneam în mare viteză. Ajunşi la o cotitură, văzurăm o 
maşină a poliţiei oprită lîngă un Opel roşu. Meunier frină. 
Coborirăm şi ne apropiarăm. Un poliţist ne ieşi în 
întîmpinare. 

— Am găsit-o aici abandonată. 

Meunier fluieră a pagubă. 

— Bine lucrat. Au făcut o transbordate. Au luat altă 
maşină. V-aţi întîlnit cu cineva pe şosea? 

— Nu. Am fost foarte atenţi. 

— Înseamnă că au luat-o pe unul din drumurile care 
urcă în munţi. 

— Aş avea o întrebare, intervenii eu. Se poate ieşi din 
zonă pe unul din aceste drumuri? Adică să treci muntele şi 
să cobori pe cealaltă pantă spre o altă şosea? 

— De aici unde ne aflăm sînt doar două drumuri, îmi 
răspunse polițistul. Unul este accesibil pentru maşini doar 
vara. E foarte îngust şi primejdios. Îl ştiu numai localnicii. 
Nici eu nu m-aş prea încumeta. Celălalt se opreşte la o 
cabană în munţi, deci nu ne interesează. 

— Am putea încerca şi noi? 

Polițistul ezită să-mi răspundă. 

— Atunci aţi putea telefona să fie aşteptaţi pe partea 
cealaltă a muntelui, în vale, unde iese drumul? E de 
presupus că dă într-o şosea. 

Meunier încuviinţă şi se duse la maşină. L-am auzit dînd 
comenzile necesare. Revenind, îmi spuse: 

— Cred că nu ţi-am spus ceva important. Enrico Mancini 
era chiar Enrico Mancini. Am verificat. Probabil că 


dumneata - ca de altfel şi eu - ai crezut că este Orlando 
Fanciotti. 

— Deci l-au asasinat crezînd şi ei acelaşi lucru. 

— Posibil. Au ucis un nevinovat. Mă miră totuşi confuzia 
asta. De obicei mafioţii merg la sigur. 

— Mă roade o bănuială. Nu cred să fie o confuzie, 
tocmai că de obicei ei nu greşesc cînd e vorba de o răfuială 
sau de o răzbunare. Bietul Mancini era totuşi, într-un fel, 
amestecat în treburi necurate. Am aflat că era foarte tăcut 
pe drum. Parcă preocupat de ceva. Apoi, el a fost cel care 
a propus vizita la mănăstire. Probabil avea acolo o 
întîlnire. Sau fusese chemat... Cred că pe el au vrut să-l 
omoare. De ce? încă nu ştim. 

— S-ar putea să ai dreptate. Hai să mergem repede la 
Drans. 

Cînd am ajuns, i-am găsit pe toţi agitati. Erau speriaţi de 
dispariţia lui Nicole. Le-am spus ce s-a întîmplat, după 
care Meunier la comunică cu o voce autoritară: 

— Nimeni nu va părăsi vila în noaptea aceasta. Este un 
ordin. Poate că trebuie să mă prezint. 

După ce le spuse cine este, toţi rămaseră ca nişte stane 
de piatră. După toate nenorocirile din ziua aceea, prezenţa 
poliţiei îi paraliza total. 

— Eu voi dormi în noaptea asta aici. Şi, dacă nu aveţi 
nimic împotrivă, şi domnul John Barker. Puteţi avea 
deplină încredere în el. 

Înainte de culcare i-am cerut lui Meunier un pistol. Nu 
puteam rămîne noaptea aici cu mîinile goale. 


CAPITOLUL X 


Trebuia să-mi intru în rol. Înghiţisem destule, 
prefacîndu-mă că nu observ nişte treburi suspecte. Imi 
cam pierdusem răbdarea. Aveam deja bănuieli care 
trebuiau verificate. Îi făcui lui Meunier un semn discret să 
mă urmeze. Ajunşi afară, îi spusei: 

— Dacă n-ai nimic împotrivă, aş vrea să preiau iniţiativa. 


— Adică? 

— Îi strîngem puţin cu uşa pe toţi ăştia de aici. Sînt 
convins că nu s-au adunat din întîmplare. Pe toţi îi leagă 
ceva. Sigur, e posibil ca printre ei să fie un trădător. 

— Trădător? Nu prea înţeleg. 

— Lasă că îţi explic eu mai tîrziu. Pînă una alta vreau să- 
ţi arăt ceva. 

Am luat-o înainte, am ocolit vila pînă am ajuns în spatele 
ei. În fundaţia de beton se vedea un dreptunghi metalic 
care marca o uşă, şi ea de beton. 

— O vezi? l-am întrebat pe Meunier. 

— Da. Şi ce-i cu asta? E adăpostul antiatomic. E un lucru 
obişnuit în Elveţia. Dacă nu vrei să ţi-l faci cînd îţi 
construieşti casa, atunci plăteşti o taxă pentru adăpostul 
atomic comun. 

— Mulţumesc de informaţie. Mai bine să vedem dacă e 
închisă uşa. 

Verificarăm şi era închisă. 

— Şi care-i problema? 

— Cred că există o intrare şi prin interior. Probabil o 
scară ce dă la subsol. 

— Putem verifica. 

Intrarăm în sufragerie; Toată lumea tăcea. M-am decis 
să-i iau tare. 

— Cred că a venit momentul adevărului. Cine sînteţi de 
fapt dumneavoastră şi ce căutaţi aici? 

Speriaţi, se ridicară cu toţii în picioare, dar nimeni nu 
spunea nimic. Se uitau unii la alţii, apoi îşi pironeau 
privirile în duşumea. Din cînd în cînd, cîte unul îmi arunca 
pe furiş o privire de fiară hăituită. 

— Bine. Eu am puţină treabă. Vă las deci un timp de 
gîndire, le-am comunicat cu o voce care nu prevestea 
nimic bun. 

Îi făcui semn lui Meunier. 

— Rămii aici cu ei. O să lipsesc puţin, îi şoptii eu. 

Fără să mai zăbovesc, am intrat în bucătărie. Aici nu 
fusesem niciodată. Am privit în jurul meu. Exista aici tot 
ce-ţi trebuia: plită electrică, plită cu lemne, într-un dulap 


toate condimentele şi mirodeniile posibile, vase, farfurii, 
ceşti, în sfîrşit tot ce aveai nevoie. Dar nu asta mă interesa 
pe mine. Pe peretele din faţă, între dulap şi plita electrică, 
era o perdea de pluş. Am tras-o într-o parte şi am văzut o 
uşă. Am încercat s-o deschid. Era încuiată. M-am gîndit că 
cheia trebuie să fie pe undeva prin preajmă. Am căutat-o şi 
pînă la urmă am găsit-o. Era atîrnată într-un cui în spatele 
dulapului de vase. Cînd am deschis uşa, am văzut ceea ce 
mă aşteptam să văd: o scară care cobora Ia subsol. Mi-am 
scos pistolul şi am început să cobor. Jos am găsit un 
întrerupător. Am aprins lumina. Eram într-un mic hol de 
unde dădeau trei uşi. Am încercat-o pe prima şi am intrat. 
Era o baie. A doua uşă, foarte grea, dădea în adăpostul 
atomic. Încăperea avea toţi pereţii din beton. Pe o etajeră 
se aflau tot felul de unelte de bricolaj. M-am întors în hol şi 
am încercat cea de a treia uşă. Am pătruns într-o încăpere 
mare care avea doar un mic gemuleţ. Probabil de aici 
văzusem eu lumina, într-un colţ se găsea o masă de 
pingpong strînsă, rezemată de perete. În celălalt colţ era o 
saltea acoperită cu un cearceaf şi o pătură. După cum 
arăta aşternutul, era evident că acolo dormise de curind 
cineva. Am dat perna la o parte şi am găsit o pijama 
bărbătească. Deci insul care dormise aici părăsise în grabă 
încăperea din moment ce îşi uitase pijamaua. Am privit în 
jur în speranţa că voi mai găsi ceva. Nu mai era nimic care 
să mă intereseze. M-am întors în baie. Sub chiuvetă se afla 
un coş de plastic. Mi-a atras atenţia un tub gol de pastă de 
dinţi. L-am luat. Purta marca unei cunoscute firme italiene. 
M-am gindit ia Fanciotti. Probabil el locuise aici o vreme. 
Ar fi trebuit să acţionez mai repede, mi-am reproşat eu cu 
ciudă. Acum era prea tîrziu. Am urcat şi am intrat în 
sufragerie. l-am găsit pe toţi strinşi într-un colţ. Meunier 
stătea pe un scaun. Aşezase pistolul pe masă, la vedere. 
Probabil ca să-i intimideze. Era furios. M-am decis să fac 
pe durul. 

— Drăgălaşilor, a venit vremea să daţi din voi tot ce ştiţi. 
Altfel o încurcaţi. Am găsit culcuşul lui Fanciotti. Fără el, 
însă. Aşa că poate îmi spuneţi voi unde l-aţi evacuat. Sînt 


foarte grăbit, deci vă rog să vorbiţi repede. M-am întors 
spre Duval, care părea cel mai înspăimîntat, deci cel mai 
vulnerabil. Mă privi speriat. 

— Te ascult, domnule Duval. 

Ascultam degeaba. N-aveam ce auzi. M-am îndreptat 
spre Hans Muller. 

— N-am ce să vă spun. Eu nu ştiu despre ce vorbiti. 

— Ei, nu mai spune? Chiar nu ştiţi ce aş vrea eu să aflu? 

— Nu, îmi replică el cu o ostilitate nedisimulată. 

Michel Duvidier se apropie de mine, cu privirea aceea 
duşmănoasă pe care i-o ştiam. 

— Poate mai întii ar trebui să ne spuneţi cine sînteţi 
dumneavoastră şi cu ce drept ne supuneţi acestui 
interogatoriu. 

— Ar trebui să vă fie clar că aici eu pun întrebări. Şi 
domnul Meunier, care deja s-a prezentat. Cît priveşte 
identitatea mea, o veţi afla mai tîrziu. Consideraţi că 
întrebările vi le-ar pune domnul Meunier, în calitatea sa 
oficială. 

Acesta încuviinţă, dînd din cap. 

— Deci, unde este acum Fanciotti? întrebă el. 

Iarăşi tăcere. Începeau să mă exaspereze. O privii pe 
Helene Berger. 

— Poate mă ajutaţi dumneavoastră, doamnă. 

— Aş vrea să vă pot fi de folos, dar nu am cu ce, îmi 
răspunse ea zîmbind galeş. 

— Domnule McGoven? Sper că aveţi dumneavoastră mai 
multă bunăvoință. 

Poate că ar fi avut, însă era prea beat ca să mi-o poată 
arăta. Bilbîi ceva, însă, evident, n-am înţeles nimic. 

— Dacă aşa stau lucrurile, o să încerc să vă ajut eu. Deci 
l-aţi adus aici pe Fanciotti ca să-l ascundeţi. Cînd aţi văzut 
că mafioţii au început să mişune prin împrejurimi şi că s-au 
întîmplat atîtea lucruri, care au culminat cu uciderea lui 
Mancini, l-aţi mutat în altă parte, ca să-l puneţi la adăpost. 
Ceea ce nu ştiţi însă este că şi eu vreau să-l salvez. Că 
domnul Meunier ar vrea sa-i pună cîteva întrebări, asta e 
altă poveste. Apoi - nu-i aşa? — nişte întrebări nu pot 


ucide. Iar ca un om să poată răspunde la nişte întrebări 
trebuie să fie viu. Deci, în ultimă instanţă, nici domnul 
Meunier nu-i vrea răul. Aşadar, ar trebui să fiţi alături de 
noi, să colaborăm. 

Îmi răceam gura de pomană. Nici unul nu era dispus să 
vorbească. Ori le era frică, ori nu aveau încredere în noi. Îl 
privii pe Meunier, făcîndu-i semn să zică şi el ceva. Se 
conformă: 

— În cazul acesta vă voi aresta pe toţi. Poate aşa vă veţi 
hotărî mai repede să vorbiţi. Pînă va veni o maşină să vă 
ia, veţi rămîne cu toţii în vilă. Nimeni nu are voie să iasă în 
curte. 

Am părăsit încăperea. Ajunşi afară, îmi spuse: 

— Vorbesc ei pînă la urmă. Pe mine însă mă preocupă 
Nicole. 

— Eu sînt chiar foarte îngrijorat. 

— Te înţeleg, îmi zîmbi subţire Meunier. Mă duc să dau 
un telefon. Poate au aflat ceva. Dumneata rămii aici. Cine 
ştie dacă nu le trece prin cap s-o şteargă. Sînt speriaţi rău. 

— Nu atît speriaţi, cît solidari. Toţi au cîte ceva de 
ascuns. Ştiu că dacă vorbesc, o încurcă. 

Meunier plecă aproape alergind. Eu m-am aşezat pe 
băncuţa din faţa vilei. Trebuia să acţionez, dar cum? Prin 
nu ştiu ce asociaţie de idei mi-am amintit că în prima seară 
cînd venisem aici, invitat de Nicole, mai erau încă doi inşi, 
soţ şi soţie, localnici. 

Aveau casa jos, în Drans. Mi-am amintit şi numele 
omului: Livio Sarazin. Din cîte am observat atunci, erau 
buni prieteni cu Nicole şi cu Helene Berger. Trebuia 
neapărat să vorbesc cu ei. Poate ştiau ei ceva şi erau 
dispuşi să vorbească. Il zării pe Meunier, apropiindu-se. I 
se citea pe chip că nu aflase nimic. 

— Nici o veste. Au aşteptat pe partea cealaltă a 
muntelui, unde iese drumul. Degeaba. Au urcat şi ei 
drumul, au coborit pe partea asta unde a fost abandonată 
maşina. Nu i-au găsit. Parcă i-a înghiţit pămîntul. 

— Dar drumul ăsta nu se întilneşte în munţi cu altul? 


— Există un mic drumeag care se termină în pădure la o 
cabană. Au fost şi acolo. Nu era nimeni. Cabanierul nu i-a 
văzut. 

— Ştii ce cred eu? Că nici nu au urcat în munţi. Pur şi 
simplu au pornit pe şosea şi s-au ascuns cu maşina undeva 
în pădure, aşteptînd să treacă poliţia, după care au luat-o 
frumuşel spre Martigny. Spuneai că ştii pe cineva suspect 
acolo, care are are legături cu Mafia. 

— Tipul e pus sub observaţie, dar pînă acum nu s-a 
semnalat nimic. 

— Nu era obligatoriu să meargă la el acasă. Se puteau 
întilni în altă parte. Un telefon şi gata, stabileau locul de 
întîlnire şi ori mergeau mai departe, ori o ascundeau pe 
Nicole undeva. 

— Plauzibil. De fapt nici nu era neapărat nevoie să se 
vadă cu individul ăsta. _ 

— Să-ţi spun ce mi-am amintit adineaori. În prima seară 
cînd am fost aici, mai erau două persoane: soţii Sarazin. 

— Da, îi ştiu. Vin des pe aici. 

— Nu cumva l-au plasat pe Fanciotti la ei? 

— Greu de crezut. Au casa chiar în centrul satului. Dar, 
mai ştii? Să le facem o vizită. 

— De acord. 

În momentul acela se auzi un zgomot de motor şi curînd 
îşi făcu apariţia un Citroen cam hodorogit care opri în faţa 
vilei. Din maşină cobori un tip îmbrăcat caraghios, cu un 
costum cadrilat, cu ghete albe şi în cap cu un imens 
sombrero. Se vedea de la o poştă că e un amestec de rase 
sud-americane. Mustăcioara subţire îi dădea un aer de 
frizer cu mandolină. Ne salută respectuos, aplecîndu-se 
exagerat de mult, cu sombrero-ul în mînă, apoi ne vorbi 
într-o franceză imposibilă: 

— Eu caut la casa de doamna Nicole Koller. 

— Aici este, îi răpunsei eu, abia stăpînindu-mi risul. 

— Sintem bucuros că găsit la casa. Este aici? 

— Casa este. 

— Nu, dacă doamna este? 

— Ea nu este. 


— Dar unde este? 

— A plecat într-o călătorie, pînă la Martigny. 

— Aha! Şi sta mult? 

— Destul de mult. Cu cine avem onoarea? 

— Matteo Salinas. Sintem prieten la doamna Nicole. 
Puteam aştepta la dînsa? 

— Cred că veţi aştepta degeaba. Nu se va întoarce prea 
curînd. De unde veniţi? 

— Eu vin de la-Colombia. 

— Şi aţi bătut atîta drum numai ca s-o vedeţi pe doamna 
Koller? 

— Nu, eu mai avut şi alte treburi la Elveţia. Dar cine 
sînteţi că întrebaţi multe la mine? 

Ne-am înţeles din ochi cu Meunier. Şi-a luat un ton 
oficial şi i-a spus scurt: 

— Ofiţer de poliţie Jean Meunier. 

Micul columbian încremeni cu gura căscată. 

Tipul trebuia luat iute: 

— Iar eu sînt colaboratorul său. Am vrea foarte mult să 
ştim de ce aţi venit, de fapt, aici. 

— Spus deja la dumneavoastră. Venit să vedere doamna 
Koller. 

— Doar pentru atit? Spuneaţi adineaori că aveţi şi alte 
treburi în Elveţia. Poate le aflăm şi noi. 

— Trebuie neapărat să vorbeşte? 

— Trebuie, îi răspunsei apăsat. 

Salinas se mai codi un pic, apoi îşi arboră iarăşi zîimbetul 
stupid. 

— Eu facem comerţ. 

— Şi cu ce anume? 

— Cu parfume. 

— Mai cunoaşteţi şi alte persoane în zonă? Vreau să 
spun aici în sat. 

— Nu. 

— Vreţi să poftiţi înăuntru? 

Columbianul ezită. Interveni Meunier care înţelesese ce 
voiam. 

— Vrem să faceţi cunoştinţă cu prietenii doamnei Koller. 


Pe chipul lui Salinas reapăru spaima, dar, neavând ce 
face, se supuse. 

Cînd am intrat în sufragerie, toţi erau adunaţi într-un 
colţ şi şuşoteau ceva. De cum ne-au văzut, s-a făcut linişte. 

— Aş vrea să vă prezint un nou prieten al doamnei 
Nicole. Domnul Matteo Salinas. 

Voiam să văd reacţia celorlalţi. Decepţie totală! Nici un 
fel de reacţie. De altfel, nici columbianul nu dădea semne 
că ar fi recunoscut pe careva. Am încercat totuşi să-i 
stimulez. 

— Nu-l cunoaşte nimeni pe musafirul nostru? 

Tăcere. Îi privii pe rînd. Toţi dădură din cap, semn că 
nu-l cunosc. Ce era de făcut? Să-i las să plece? Sigur, tipul 
părea un ins caraghios şi inofensiv. Dar mai ştii? De ce 
apăruse tocmai aici şi acum? Pînă la urmă m-am decis: 

— Domnule Salinas, vreţi să aşteptaţi puţin afară? 

Omul încuviinţă şi ieşi din încăpere. M-am întors spre 
ceilalţi: 

— Sînteţi siguri că nu l-aţi văzut niciodată pe individul 
acesta? 

Mi-au răspuns aproape în cor: 

— Nu. Nu l-am văzut niciodată. 

Tocmai mă pregăteam să le atrag atenţia că n-are rost 
să mă mintă, cînd am auzit un zgomot de motor. M-am 
repezit afară. Maşina lui Salinas o luase din loc. Meunier, 
care venise după mine, îmi spuse enervat: 

— N-are nici o şansă să scape. Dau un telefon în sat. O 
să-l aştepte jos. Spre Drans nu există decît acest drum. 
Nici o bifurcaţie sau vreun drum secundar. 

Se duse în fugă la maşina lui. Deci Salinas nu era aşa de 
nevinovat cum voia să pară. Altfel n-ar fi încercat să 
dispară. După ce îl vom recupera, va trebui strîns cu uşa, 
mi-am zis eu. Cînd se întoarse Meunier, îi propusei: 

— Tot va trebui să cobori în sat după Salinas. Treci şi pe 
la familia Sarazin. Cine ştie, poate afli ceva. Eu rămîn să-i 
păzesc pe ăştia. 

— E nevoie să aducem pe cineva să le poarte de grijă, 

— Exact. Să mă pot mişca şi eu de aici. 


— Să ştii însă că eu nu cred că Fanciotti este la familia 
Sarazin. Cred că e deja departe, foarte departe de acest 
loc. 

— Să nu ne pripim, Meunier. Te aştept aici. Sper să nu 
se întîmple nimic pînă te întorci. 

— Fii atent. N-ar fi exclus să avem şi alte surprize. 
Supraveghează şi drumul care duce în sus, spre Vichere. 
Se poate ajunge aici şi din partea aceea. Aşa că ţi-aş 
propune să stai în curte. 

— O.K. Oricum, prietenii noştrii nu sînt deocamdată 
dispuşi să vorbească. 

Meunier urcă în maşină şi porni spre Drans. 

Am urcat pe colina din spatele vilei de unde se vedea 
bine drumul spre Vichere şi m-am aşezat pe iarbă, lăsînd 
pistolul la îndemînă. 


CAPITOLUL XI 


Stăteam cam de o oră întins pe iarbă. Începusem să mă 
plictisesc. Priveam spre pădure şi deodată văd coborînd de 
după o cotitură un automobil. M-am ascuns după cei cîţiva 
brazi mărunți din preajmă. Maşina se apropia de vilă şi 
cînd a ajuns în dreptul ei s-a oprit. Din ea a coborit un tip, 
apoi al doilea. Aveau mîinile în buzunare şi asta nu-mi 
plăcea deloc. Se îndreptau spre vilă, aruncînd priviri în 
dreapta şi în stînga. Trebuia să fac ceva. Am luat o 
pietricică de la rădăcina unui brad şi am aruncat-o în 
spatele celor doi inşi ce se apropiau de mine fără să mă 
vadă. Piatra a căzut făcînd un zgomot destul de puternic. 
Cei doi se întoarseră, scoţind pistoalele. Îmi era suficient. 

— Sus mîinile, băieţaşi! Aruncaţi repede pistoalele că o 
să vă ardă degetele. 

Tipii erau meseriaşi. Unul din ei se răsuci fulgerător pe 
călcîie şi i-am văzut pistolul îndreptat spre mine. Nu l-am 
lăsat să cugete prea mult şi am tras fără ezitare. Pistolul i- 
a zburat în aer în timp ce el urla de durere. Cred că i-am 
şifonat puţin oasele de la mînă. Între timp celălat individ se 


aruncase la pămînt, rostogolindu-se de cîteva ori în vale. 
Voia să ajungă în spatele saunei. N-a mai apucat însă. Din 
spatele meu s-a auzit o împuşcătură şi l-am văzut cum 
încremeneşte cu faţa în sus. M-am întors şi cine şedea cu 
pistolul în mînă? Gaston Duval! Îmi spuse rîzînd: 

— Cred că l-a adormit de tot. 

Nu-mi venea să cred. Tinerelul frivol, iubitor de femei şi 
de vin, să fi izbutit aşa ceva? Pentru ce făcuse el se 
cuvenea să ai o anumită experienţă. Îl priveam uimit. O 
făcuse cu sînge rece, iar acum mai şi ridea. Parcă 
ghicindu-mi gîndul, îmi spuse amuzat: 

— Hai, şefu', chiar mă credeai cu dinţi de lapte? 

Îmi veneau în cap o mie de întrebări. Le-am lăsat pentru 
mai tîrziu. M-am apropiat de cel pe care-l ochisem eu. 
Miîna în care ţinuse pistolul era însîngerată. I-am luat arma 
şi l-am percheziţionat. Eram un om păţit. Nu se ştie 
niciodată cîte pistoale poate avea un asemenea individ. 
Bineînţeles, şi ăsta mai avea unul. I l-am luat. Cît despre al 
doilea ins, Duval avea dreptate: îl adormise de tot, adică îl 
împuşcase exact în frunte. M-am întors spre veselul june: 

— Poate îmi spui şi mie, domnule Duval, pentru cine 
mama dracului lucrezi? Ca să ştiu şi eu cum stau? 

— Încă n-a venit vremea, domnule Barker, sau cum te-oi 
fi numind dumneata de fapt. Deocamdată e bine că ai 
scăpat cu viaţă. 

— Mulţumesc. Poate totuşi stabilim la ce echipă jucăm 
fiecare. 

— Pînă una alta avem un adversar comun. Aşa că 
împotriva lui trebuie să luptăm. 

— Deci refuzi să-mi spui cine eşti de fapt? 

— Nici n-are importanţă. 

— Bine. Stai dumneata aici pînă dau telefon la poliţie. 

Încuviinţă fără să scoată vreun cuvînt. 

Ajuns la mine, în vilă, am sunat la poliţie. Am format 
apoi numărul lui Cooper. Nu-l mai sunasem de mult. Nu 
răspundea nimeni. Am sunat pe omul de legătură de la 
Martigny şi i-am relatat foarte scurt ce se întîmplase. L-am 
rugat să-i comunice lui Cooper că aştept să mă sune. 


M-am dus în baie, m-am spălat cu apă rece pe faţă, apoi 
mi-am turnat puţin whisky şi mi-am aprins o ţigară. 
Simţeam, în sfîrşit, că am făcut o treabă bună. Începeam 
să fiu în elementul meu. Avusesem prea multă răbdare şi 
înghiţisem prea multe minciuni. Acceptasem să joc acest 
rol, dar regulile jocului nu se mai respectau. Mi se 
promisese că va fi trimis un om să mă ajute. Unde era 
acest om? Unde mama dracului  hălăduia acest 
Schlesinger, parcă aşa îl chema? Ceva-ceva începusem să 
înţeleg. Urma să verific un lucru care mă obseda de mult. 
Mi-am adus aminte de un prieten care locuia la Geneva. 

Am ieşit din casă şi în timp ce mă îndreptam spre vila lui 
Nicole, am văzut o scenă uluitoare. 

Helene Berger îl bandaja cu grijă pe cel pe care îl 
împuşcasem eu în mînă, în timp ce Duvidier ţinea pistolul 
aţintit spre el. M-am oprit să văd mai bine ce se întîmplă. 
Am întors capul spre vila lui Nicole şi i-am văzut şi pe 
ceilalţi privind scena. Iarăşi am avut senzaţia că nu ştiu 
decît o mică parte din ceea ce ar fi trebuit să ştiu pentru 
ca să pot face ce aveam de gind. M-am adresat lui 
Duvidier: 

— Cam multe pistoale pe aici, nu vi se pare? 

Ca de obicei, îmi aruncă o privire duşmănoasă şi brusc 
izbucni în ris. Să vezi şi să nu crezi. 

— Dar ce-aţi vrea să facem? Să ne lăsăm omoriţi ca nişte 
miei nevinovaţi? 

— Nu ştiu cît de miei sînteţi, dar prea nevinovaţi nu-mi 
păreţi. 

— Depinde cum o iei sau din punctul cui de vedere 
priveşti lucrurile. 

— Eu le-aş privi aşa, mai legal. De pildă, l-aş întreba pe 
domnul Duval dacă a cîştigat cumva vreun concurs de tir. 

Duval, care urmărea discuţia, ripostă prompt: 

— Am permis port-armă şi am concurat la tir. 

— Mulţumesc pentru informaţie. 

Era clar că discuţia asta nu ducea nicăieri. Am privit 
spre Helene Berger. Terminase cu bandajul. Am ezitat 


puţin, dar am riscat o întrebare la care nu mă aşteptam să- 
mi răspundă careva. M-am adresat tuturor: 

— [i ştiţi pe ăştia doi? 

Ca la un semn, m-au țintuit cu toţii cu priviri tăcute şi 
încruntate. Erau solidari, aşa cum îi ştiam. Nu era nimic de 
făcut. N-avea rost să mă enervez de pomană. Doar mă 
aşteptam la o asemenea reacţie. M-am apropiat de cel 
rănit. 

— Am şi eu o curiozitate: cum te cheamă şi cu ce treburi 
pe aici? 

Iar vorbeam de unul singur. Tipul mă privea inexpresiv 
de parcă nici n-ar fi auzit întrebarea mea. Îmi venea să-l 
pocnesc, dar omul era, totuşi, rănit. Pe celălalt n-avea rost 
să-l mai întreb. Era adormit întru Domnul. Tocmai mă 
gindeam cît de util mi-ar fi fost Meunier, cînd auzii o 
maşină apropiindu-se. Era chiar el, însoţit de doi poliţişti. 
Privi în jur şi părea că a înţeles rapid ce se petrecuse. 
Explicaţia mea a fost scurtă. 

— Exact ce bănuiam că o să se întimple. 

— Da. Dumneata le prevezi pe toate şi totdeauna. 

— Lasă prostiile, Barker. Ne aşteaptă clipe grele. Abia 
de acum încolo începe balul. 

— Nu vreau să te contrazic. Deocamdată ia-i pe ăştia doi 
de aici. Vezi ce faci cu cel viu. Poate scoţi ceva de la el. 

Meunier dădu ordine celor doi poliţişti care se executară 
prompt. Il urcară pe cel mort în maşină, iar celui viu îi 
puseră cătuşele la mîna teafară şi porniră cu maşina spre 
Drans. Înainte de plecare, Meunier încercase să afle ceva 
de la cel rănit, dar nu obţinu nimic. Lucru de care eram 
sigur. 

— Sînt probabil nişte simpli executanţi. 

— Ai reuşit să ajungi la familia Sarazin? 

— Da. Nu ştiu nimic de Fanciotti. Ba mai mult, nici n-au 
auzit de o asemenea persoană. Par oameni serioşi şi 
nevinovaţi. 

Am dat din cap exasperat. 


— Aici nimeni nu ştie nimic sau pur şi simplu tace. M-am 
săturat de discreţia asta. Cred că ar trebui să folosesc 
metode mai tari. 

— Adică ce vrei să faci? 

— Lasă că ai să vezi. 

Meunier mă privi intrigat. Adevărul e că îmi cam 
pierdusem răbdarea. 

— Sper totuşi că ai să mă tii la curent cu intenţiile pe 
care le ai. 

— Normal. Ai ceva veşti despre Nicole? 

— Nimic. Poliţia scotoceşte peste tot, dar n-a dat de nici 
o urmă. 

— Cum poate să dispară o maşină, cu patru oameni 
înăuntru, pe un drum de munte care nu are decît o singură 
ieşire spre şosea? 

— Ţi-am mai spus. Nu este exclus să nici nu fi urcat în 
munţi. Poate au stat ascunşi undeva în pădure şi au plecat 
după ce au văzut maşina poliţiei trecînd. 

— Mă rog... Ziceai de un tip suspect, la Martigny, 
colaborator al Mafiei. Poate... cine ştie... 

— Şi ăsta a dispărut. Locuinţa e părăsită. 

— Măi să fie! Ăştia dispar chiar toţi? 

— Ce te miri? Doar ai destulă experienţă cu Mafia. 

— Pe mine mă intrigă altceva. Ăştia parcă ar şti în orice 
clipă ce gîndim, ce spunem, ce facem, unde sîntem, unde 
avem de gînd să mergem şi asta chiar înainte de a pleca la 
drum. Parcă le-ar da cineva raportul. Asta mă scoate din 
sărite. Tare mi-e teamă că aici, lingă noi, e cineva care le 
transmite toate informaţiile necesare. Aş da nu ştiu cît să 
aflu cine este această persoană. Cred că dacă aş şti-o, aş 
rezolva totul mai repede decît ţi-ai putea închipui. 

Meunier mă privi uimit. 

— S-ar putea să ai dreptate. Dar cum să dibuim 
persoana? 

— Deocamdată nu ştiu. Simt însă că nu e departe clipa 
cînd voi prinde unul din capetele firului care leagă toate 
aceste întîmplări ciudate din ultima vreme. În fine. Cu 
ăştia ce dracu’ facem? li ţinem grămadă aici? 


— Ai vreo altă idee? 

— N-am. Deja m-am plictisit de ei. Auzi, nu mi-ai spus 
nimic de columbianul nostru caraghios. 

— Nici n-am ce să-ţi spun. L-am aşteptat jos, în Drans. 
Are actele în regulă. E negustor de parfumuri. 

— Şi drogurile sînt parfumuri în felul lor. Te fac să te 
simţi bine. 

— Lasă glumele. Pe bune e negustor de smacuri. Ne-a 
arătat nişte hirtii în acest sens. Pare curat. 

— Bun. Şi ce căuta aici? 

— Simplu. Venise s-o vadă pe Nicole. 

— Aşa, i se făcuse deodată dor de ea? 

— Ce ai cu omul? S-au cunoscut întîmplător la Lugano. 
Ce-i aşa neobişnuit în asta? 

— Ascultă, Meunier. Ce legătură poate să fie între o 
mîndreţe de femeie ca Nicole şi acest caraghios 
columbian, mic şi stupid? 

— Te pomeneşti că eşti gelos pe el! 

— Hai că mă enervezi! Nu e vorba de aşa ceva. Pe mine 
mă intrigă toată povestea asta. Pocitania a venit cu un 
scop aici. Nu ştiu ce parfumuri vinde sau cumpără ăsta, 
dar mie Columbia îmi spune ceva, înţelegi? 

Meunier făcu ochii mari. 

— Vrei să spui că... 

— Exact. Pe piaţa drogurilor Columbia parcă înseamnă 
ceva, nu? Sau face pe prostu'? 

— Mai ştii? Hai, nu fi arţăgos! 

— Tu ce crezi? Baţi atita drum pînă în Europa ca să vinzi 
nişte sticluţe mirositoare? 

— Să ştii că tipul nu figurează în nici o evidenţă de-a 
noastră. Plus că are toate actele în regulă, aşa cum ţi-am 
mai zis. 

— Asta nu-mi spune nimic. Am mai văzut eu din ăştia. O 
fi din categoria intermediarilor. Ăştia nu pun niciodată 
mîna pe vreun drog, nu poartă marfa la ei, nu au arme. Ei 
doar aranjează  tîrgurile, deschid calea, negociază 
preţurile, furnizează informaţiile cui trebuie apoi dispar. 
Bineînţeles, după ce îşi încasează comisionul. N-au cazier, 


nu apar în faţă, nimeni nu-i ştie, circulă sub nume false, n- 
au locuinţă stabilă şi după ce-şi fac plinul se dau la fund şi 
trăiesc pînă la adinci bătrineţi din agoniseala făcută. Dacă 
sînt discreţi, mor de moarte bună. 

— Nu te contrazic. S-ar putea să fie unul din ăştia. 

— L-aţi percheziţionat cu grijă? 

— Da. 

— Nimic deosebit? De pildă, o agendă cu numere de 
telefon. 

Meunier zîmbi subţire. 

— Da, avea un mic carneţel, de fapt o agendă 
improvizată. Poftim! 

Am luat carneţelul şi am început să-l răsfoiesc.. Erau 
multe numere de telefon şi adrese ale unor firme. Trebuia 
s-o examinez cu atenţie. Deocamdată mă preocupa însă 
altceva, care mi se părea mult mai urgent. 

— Îmi spuneai că tipul suspect de la Martigny a 
dispărut. 

— Da. Locuia într-o mică pensiune la marginea oraşului. 

— Şi n-aţi găsit nimic pe acolo? 

— Nici o urmă. 

Îmi trăzni o idee: 

— Ai telefonul de acolo? 

— Nu, însă îl putem afla. 

Meunier se duse la maşină şi vorbi cu cineva prin radio. 

— O să mi-l comunice repede. Nu-i nici o problemă. Dar 
de ce te interesează? 

— Am să-ţi explic mai tîrziu. S-a aflat ceva nou despre 
moartea lui Mancini? 

— N-am primit nici o veste. 

— Bănuiesc că minunata voastră poliţie s-a interesat 
măcar de identitatea oaspeţilor lui Nicole. 

— Desigur. O să-ţi dau curînd fişele lor. Ai vreo 
bănuială? 

— Am mai multe. Deocamdată vreau să aflu care dintre 
ei sînt curaţi şi care nu. Poate aşa o să mă dumiresc şi eu 
cine cu cine joacă. Pînă una alta, îţi propun pentru la 
noapte o escapadă. 


— Opa! Escapadă? Unde? 

— Eu vorbesc serios. Prin preajma familiei Sarazin. 

— Tot crezi că acolo poate fi ascuns Fanciotti? 

— Nu sînt foarte sigur. Oricum nu e departe. Simt că e 
pe aici pe undeva. 

— Bine. Cînd vrei să piecăm? 

— Mai tîrziu. Pe la zece şi ceva. Sper că o să avem 
oameni de pază pentru aici. 

— Da, se vor întoarce cei doi poliţişti. 

Şi într-adevăr apăru maşina. Meunier le dădu dispoziţiile 
necesare. 

— Hai la mine să mîncăm ceva. 

— Tocmai voiam să te invit eu. Mi s-a făcut o foame... 

— Aştept nişte telefoane, aşa că vei fi invitatul meu. 

Ajunşi la vila lui, Meunier pregăti repede masa. 
Mîncarăm ca nişte oameni hămesiţi ce ne aflam şi băurăm 
cite o bere. Telefonul sună şi Meunier îşi nota ceva în timp 
ce asculta. 

— La pensiunea unde a stat tipul suspect care te 
interesează sînt mai multe telefoane. Uite, ăsta e numărul 
de la camera unde a stat individul. 

Îmi întinse hîrtia pe care notase. Am avut imediat 
impresia că numărul îmi este cunoscut. Al cui să fie? Am 
deschis carneţelul lui Matteo Salinas pe care mi-l dăduse 
Meunier. L-am răsfoit febril şi, într-adevăr, la numărul ăsta 
figura numele: Gerard Nandet. 

— Cum îl cheamă pe insul din Martigny? 

— Gerard Nandet. 

— Ăsta e! Micuţul nostru columbian îl are notat în 
agendă. Şi tu susţineai că e un biet caraghios venit în 
vizită de curtoazie la Nicole. Ăsta a venit cu treburi 
serioase aici, domnule. 

Numărul de telefon era un indiciu şi dacă era adevărat 
ce credeam eu, însemna că sînt pe calea cea bună. 

— Ce-ai zice să-i daţi drumul lui Salinas? Să vedem ce 
face şi unde se duce. Îl urmărim discret. 

— Crezi că ne va duce la ţintă? 


— Sper. Vă cereţi scuze că l-aţi reţinut, că a fost o 
greşeală... O să merg eu pe urmele lui. Nici nu e greu de 
recunoscut şi de urmărit Citroenul ăla al lui nenorocit. 

— Şi cînd facem treaba asta? 

— Miine, că în noaptea asta avem treabă. Sînt în stare să 
fac un pariu. 

— Ce pariu? 

— Că în două-trei zile dăm de capătul firului. 

— Nu uita că avem încă atitea lucruri de rezolvat: 
asasinarea lui Mancini, răpirea lui Nicoie, dispariţia lui 
Fanciotti. 

— Ştiu, ştiu. E suficient să deşirăm un ochi, că apoi se 
destramă toată țesătura, mă dădui eu enigmatic. 

Meunier mă privea amuzat, dar şi un pic intrigat. 


CAPITOLUL XII 


Se făcuse zece seara. Era momentul să plecăm. 

— Mergem cu maşina pînă în sat, o parcăm undeva, într- 
un loc retras, şi de acolo mergem pe jos. 

— De acord. 

— Conduci tu operaţiunea, că ştii locurile mai bine. 

— Va trebui să venim prin spatele casei. În faţă e prea 
multă lumină. 

Am ajuns în vale şi, conform celor convenite, am lăsat 
maşina la intrarea în sat. 

— Urcăm dealul, o luăm pe marginea pădurii, apoi 
coborîm chiar lîngă gardul curţii. 

Am făcut precum a spus Meunier şi iată-ne ajunşi în 
spatele casei soţilor Sarazin. 

— Sper să n-aibă cîine. 

— Din cîte ştiu eu, nu, mă linişti Meunier. 

— Să ne aşezăm aici, lîngă gard, propusei eu. 

Aveam vedere spre geamurile din spate ale clădirii. 
Două din ele erau încă luminate. După vreo jumătate de 
oră lumina se stinse. Se părea că oamenii se culcaseră. Era 
o linişte deplină. Mai trecu o oră şi nu se întîmplă nimic. 


Meunier îmi spuse încet la ureche: 

— Cred că ne pierdem vremea degeaba, John. 

— Nu se ştie încă. Lucrurile cele mai grozave se întîmplă 
de obicei după miezul nopţii. 

Se făcu şi ora douăsprezece. În liniştea nopţii se auzi un 
zgomot ciudat, greu de definit. L-am privit întrebător pe 
Meunier. Părea şi el nedumerit. 

— Ce dracu' a fost asta? mă întrebă el. 

Am ridicat din umeri, vrind să-i comunic că habar n-am. 

Din nou se auzi ceva ce aducea cu zgomotul unui obiect 
greu tirît pe pămînt. Ceva se întîmpla, dar nu ne puteam 
da seama din moment ce nu se vedea nimic. Părea un film 
la care s-a defectat imaginea şi se aude doar sonorul. Eram 
teribil de surescitat. M-am întors spre Meunier şi i-am 
şoptit: 

— Eu intru în casă. 

— Nu e încă momentul. Stai puţin să ne dumirim ce se 
petrece. 

— Zgomotul se aude din partea cealaltă, din faţa casei. 
Acolo se întîmplă ceva. 

— Să avem răbdare. 

Iarăşi se auzi ceva. Acelaşi zgomot. 

— Aştia cară ceva. Ar putea fi o ladă împinsă pe iarbă. 

Se făcu linişte.. Am stat aşa o bună bucată de vreme. Nu 
se mai întîmpla nimic. l-am făcut semn lui Meunier, apoi 
am sărit gardul şi am pătruns în curte. Am rămas în 
umbră, la colţul casei. Am scos uşor capul să văd. Nu, nu 
erau halucinaţii ce vedeam: doi inşi cărau o ladă în care 
era un corp uman. Parcă vedeam un coşciug descoperit 
înainte de a fi înmormîntat. Nu ştiam ce să fac. L-am simţit 
în spatele meu pe Meunier. În clipa în care cei doi se 
pregăteau să ridice din nou lada, am sărit în faţa lor cu 
pistolul în mînă: 

— Sus mîinile! Nici o mişcare, că vă trimit la străbunici! 

Cei doi au încremenit cu mîinile pe ladă. Cînd m-am 
apropiat de ei, cei din stînga a sărit ca împins de un arc 
nevăzut, exact în direcţia mea. M-am ferit puţin şi în timp 
ce trecea razant pe lîngă mine, l-am lovit cu latul palmei în 


ceafa. A icnit scurt şi a căzut la picioarele mele. Celălalt a 
încercat să scoată un pistol, dar Meunier l-a lovit în plină 
figură cu o directă zdravănă. Cînd se părea că sîntem 
stăpini pe situaţie, am auzit în spatele nostru o voce 
autoritară: 

— Sus mîinile! 

M-am prăvălit pe spate şi l-am apucat de picioare pe cel 
a cărui voce o auzisem. Făcuse imprudenţa să stea prea 
aproape de mine. A apucat să tragă un foc aiurea, pe al 
doilea n-avea cum să-l mai tragă. I-am tras un cot în burtă 
şi i-am răsucit braţul în care presupuneam că avea pistolul. 
Între timp Meunier îl liniştise pe celălalt. Al meu dădea 
semne că vrea să se ridice. L-am tratat cu blindeţe în aşa 
fel încît s-a lăsat convins că e mai bine să stea întins la 
pămînt. Credeam că am scăpat, cînd numai bine m-a atacat 
al treilea. l-am tras un picior în burta. A căzut în patru 
labe. Îl lovisem probabil prea tare. Cum însă nu eram sigur 
că pot conta pe pasivitatea lui, i-am administrat o lovitură 
într-o zonă unde ştiam eu că poate fi liniştit orice bărbat. 
Între timp Meunier facea şi el ce trebuia. Îi mai altoise pe 
cei doi, ca să fie sigur că nu vom mai fi deranjati. l-am spus 
rizind: 

— Ziceai că am venit degeaba! 

— Dracu să mă ia dacă înţeleg... La aşa ceva chiar nu 
mă aşteptam. 

— Ia priveşte coşciugul ăsta. Cine crezi că e înăuntru? 

În lada din faţa noastră era întins un corp, un bărbat. 
Părea că doarme. Sau putea fi mort. M-am apropiat şi mi- 
am lipit urechea de pieptul lui. Respira! 

— Trăieşte! am exclamat. 

— Cred că ştii cine este? 

— Fanciotti, desigur. 

L-am privit de aproape. Avea semnalmentele pe care le 
ştiam: brunet, statură potrivită. Nimic particular. Putea, la 
o adică, să fie confundat cu Mancini. Dar numai de către 
cineva care nu-i cunoscuse pe amîndoi. Ceva însă nu mi se 
părea în regulă. Prea respira ritmic, prea era nemişcat, 
parcă înţepenit. M-am apropiat de faţa lui. Am simţit un 


damf care îmi era cunoscut. Am înţeles. Fusese anesteziat 
zdravăn ca să doarmă timp îndelungat pentru a fi 
transportat mai uşor. Deci îl recuperaseră şi acum voiau 
să-l care ca pe un obiect neînsufleţit. De ce nu-l omoriseră? 
Simplu. Voiau să afle dacă apucase sau nu să livreze vreo 
informaţie poliţiei italiene. Drept pentru care Mafia îl voia 
viu pentru încă o vreme. Tocmai se pregăteau să-l 
transporte, cînd apăruserăm noi. Oarecum liniştit, am 
aruncat o privire prin curte. Am dat cu ochii de o dubiţă 
Mercedes, numai bună de transportat o ladă lungă cît un 
sicriu. Intre timp cei trei începuseră să cam mişte. 
Meunier îmi spuse: 

— Stai cu ochii pe ei! 

Şi dispăru în noapte. Ştiam ce va face. Se ducea la 
maşina lăsată la marginea satului, să dea telefon. Mi-am 
scos pistolul la vedere şi m-am retras cu spatele la zidul 
casei. Trebuia să mă feresc de orice surpriză. Cel din ladă 
era în continuare nemişcat. Era clar că i se administrase 
un somnifer zdravăn. Dar nu el mă preocupa. Cei trei 
începuseră să se dezmeticească. Unul dintre ei, ridicîndu- 
se în genunchi, părea a fi în stare să poarte un dialog. 
Drept care i-am propus paşnic: 

— Şezi blînd! 

Tipul n-a sesizat probabil subtilitatea expresiei, pentru 
că altfel nu-mi explic încercarea lui de a se arunca asupra 
mea. L-am întîmpinat cu toată grija cuvenită. Upercutul 
meu se pare că şi-a atins ţinta. L-am văzut cum se 
chirceşte, cu mîinile pe abdomen. Păţit cum sînt, stăteam 
cu ochii-n patru. Unul din cei doi care trăgeau de lada în 
care era, presupun, corpul lui Fanciotti se străduia să 
îndrepte spre mine un pistol pe care îl avusese pe undeva. 
N-am mai avut ce face şi am tras instantaneu. Cu grijă 
însă. L-am ochit în umăr. A căzut ca fulgerat. Al treilea mai 
mişca puţin. Simţeam nevoia unei ţigări. Mi-am făcut 
plăcerea. Am tras cu sete un fum în piept. În sfîrşit, aveam 
o satisfacţie. Deci gindisem bine: Fanciotti nu putea fi 
departe. Nu aveam însă cum să prevăd acest transport în 
stare de cadavru viu. Cu ce dracu îl adormiseră? M-am 


apropiat de cei trei să verific în ce stare se mai află. Aud 
paşi în spatele meu. Mi-am zis că trebuie să fie Meunier şi 
m-am întors uşurat. Dar nu era el. Era o distinsă doamnă 
cu o puşcă în mînă. Mi-a spus într-o franceză deranjantă, 
cu accent nemţesc: 

— Nu mişcaţi! 

— Nu mişc doamnă, însă vedeţi că prietenul meu, care 
tocmai vine, o să vă apuce patul puștii. 

Femeia, o blondă nemţoaică, schiţă mişcarea de a se 
întoarce, exact cît mi-a trebuit să mă arunc asupra ei să-i 
smulg puşca din mînă. 

— Îmi pare rău, asta nu este o unealtă pentru o doamnă 
distinsă ca dumneavoastră. 

Glumeam eu, dar situaţia nu-mi plăcea deloc. Cei trei 
păreau a da semne că se trezesc din nou, femeia mă privea 
cu duşmănie şi Meunier nu mai venea. Pe cel din ladă nu 
puteam să contez. Simţeam pericolul. Dacă scap teafăr din 
chestia asta, mi-am zis, înseamnă că o să pot rezolva 
prostia pe care o făcusem pe aeroportul din Ziirich. Cum 
am putut fi atît de tîmpit? Aveam destule să-mi reproşez în 
viaţă, însă o asemenea prostie era de neiertat. M-am 
înfuriat pe mine însumi şi aproape instinctiv m-am apropiat 
de ea şi i-am spus, de data asta în nemţeşte: 

— Intoarce-te cu spatele şi ridică mîinile cît poţi mai sus. 
Nu de alta, dar dacă îţi dau una peste faţa asta de 
Brunbhildă, ţi-o şifonez şi n-o să mai poţi cînta nici măcar o 
bucăţică de lied, darmite o arie din Wagner. 

Şi ca să nu creadă că glumesc, i-am dat un brînci mai 
puternic, suficient ca s-o văd îngenunchind. Am auzit, în 
sfîrşit, o maşină apropiindu-se. Era Meunier. Am răsuflat 
uşurat. 

— Gata, îmi spuse el. În curînd vin oamenii mei. S-a mai 
întîmplat ceva? 

I-am arătat spre doamna blondă. 

— Dînsa a venit cu o puşcă. M-a speriat puţin, dar am 
liniştit-o. Ceilalţi mişcă, însă nu se pot ridica. In afară de 
cel din coşciug, care doarme dus. 

— Ţi-a fost frică? 


— Ei bine, mi-a fost. Cu ăştia trei pe cap şi cu dama cu 
puşca, eu fiind singur... De ce să mă dau mare? Mai ales că 
ai cam întîrziat. Între timp unul a mişcat mai tare şi am 
fost nevoit, după cum vezi, să trag... 

— Am auzit. Oricum, sîntem stăpîni pe situaţie. 

— Da. Eu însă am de plătit o poliţă. 

— Cui? 

— Unuia care m-a prostit. 

— Nu înţeleg. 

— Lasă că ai să înţelegi mai tîrziu. Deocamdată vreau să 
văd mai de aproape chipurile flăcăilor ăstora. 

Lucru pe care l-am şi făcut. M-am apropiat întîi de cei 
doi care cărau lada cu Fanciotti - mă rog, credeam noi că 
este el - apoi de cel care apăruse cu pistolul în spatele 
meu. 

— Dragă Meunier, cu ăsta din dreapta eu am mai avut o 
întîlnire. Acum două nopţi m-a întimpinat cu pistolul la 
vilă. Mi-a scăpat, pentru că au mai apărut alţi doi. 

— Iar ăsta grăsuţ este Sarazin, îmi răspunse Meunier. 

L-am privit cu atenţie. Era unul dintre invitaţii lui Nicole 
din prima seară. Atunci îl văzusem doar cîteva clipe şi în 
semiîntuneric. Curios, nu o recunoscusem nici pe femeia 
care era cu el atunci. Mi-am amintit însă că ea plecase 
imediat după ce apărusem eu. Aproape că nici nu o 
văzusem. 

— Acum ce gînduri ai? mă întrebă Meunier. 

— Să-l snopesc în bătaie pe unul, ştiu eu care-i ăla. Pînă 
una alta, vreau s-o găsesc pe Nicole. Şi cred că ştiu unde 
este. 

— Iarăşi te dai mare! 

— Nu ştiu cît de mare mă dau, dar de un lucru sînt 
sigur: nu pot să iau plasă de două ori în acelaşi fel. 

Se auzi o maşină. Era poliţia elveţiană. 

— Dacă reuşiţi să-l treziţi pe Fanciotti, o să aflaţi lucruri 
interesante. În ce mă priveşte, am pentru tine un număr de 
telefon foarte interesant. 

— Ce enigmatic eşti! 


— Aşa e. Deocamdată vreau să-ţi aduc aminte că rni-ai 
promis ceva. 

— Eu? Ce? 

— Că-l eliberezi pe Matteo Salinas. Şi că vom merge pe 
urmele lui. N-ai idee ce mă fascinează urmărirea asta. Adu- 
ţi aminte că un număr de telefon din carneţelul lui 
corespundea cu cel al suspectului tău din Martigny. Care 
suspect a dispărut absolut întîmplător de la pensiunea 
unde locuia. Asta nu-ţi spune nimic? Dar, deocamdată, eu 
zic să-i iei pe toţi ăştia de aici, să-i încarci într-o maşină şi 
să-i ţii bine închişi pînă cînd rezolvăm celelalte lucruri. Şi, 
har Domnului, sînt destule. Şi îţi mai propun ceva: să ne 
mai şi odihnim un pic în noaptea asta. Cred că merităm 
totuşi. Miine vom fi din nou în alertă. Şi cum ţi-am promis, 
în două-trei zile vom rezolva totul. 

— Iar începi? 

— Nu. Continui. Eu nu spun că voi, elveţienii, nu sînteţi 
deştepţi. Insă voi credeţi că totul se face cu miinile curate 
şi la vedere. Aici eu sînt de altă părere. 

— Adică trebuie eludată legea? 

— Nu. Doamne fereşte! Trebuie doar uitată. 

— Asta e o judecată cam... americănească. 

— O fi, dar e eficientă. Lasă-mă pe mine s-o fac. Tu să te 
faci că nu observi cînd eu vă încalc legile astea... nici nu 
ştiu cum să le spun. 

— Am impresia că vrei să te răfuieşti cu cineva. 

— Păi ţi-am spus deja. Am şi eu slăbiciunile mele. Şi ştii 
care este una dintre ele? Obişnuiesc să mai şi dorm din 
cînd în cînd. 

A doua zi de dimineaţă, cînd am ieşit din vilă, m-am 
întîlnit din nou cu familia Bratan sau Braten, parcă. El, 
„Pavarotti”, cum îl poreclisem eu, mă privi într-un fel 
ciudat, care mă intrigă. 


CAPITOLUL XIII 


Am adormit greu. Gîndul îmi zbura tot la Nicole. Mă 
simţeam vinovat că n-am scos-o din mîinile mafioţilor. Ar fi 
trebuit să las toate celelalte treburi la o parte şi să mă 
ocup numai de găsirea ei. Speram să nu i se fi întîmplat 
nimic, avînd în vedere că mafioţii nu putuseră să-l 
găsească pe Fanciotti. Îl găsisem noi. Sau, mai bine zis, 
credeam că cel pe care îl găsisem era Fanciotti. 

Trebuie să recunosc că Nicole mă preocupa mai mult 
decît crezusem eu. Era, desigur, o femeie deosebită, din 
toate punctele de vedere. Ce să mai zic de cele două 
întilniri cu ea. Mai ales ultima. O asemenea partidă de 
amor, cum se zice, nu mai făcusem demult. Cred că cu o 
astfel de femeie mi-aş fi dorit să-mi petrec în continuare... 
maturitatea, ca să nu-i zic altfel unei anumite vîrste. 

Nu numai că speram, eram chiar convins că nu i s-a 
întîmplat nimic grav de cînd fusese răpită. Nu ştiu pe ce se 
baza această convingere a mea. Probabil pe intuiţie. 
Intuiţia mă ajutase de foarte multe ori şi cred că nu mă 
înşela nici de data asta. 

Trebuia deocamdată urmărit Matteo Salinas. Simţeam 
eu că mă va duce unde trebuie. Degeaba mă ironiza 
Meunier. Caraghiosul ăsta nu venise degeaba la Drans. 
Avea el o treabă anume. Dar care? Şi mi-a mai încolţit încă 
un gînd. Deşi toţi invitaţii lui Nicole păreau solidari şi 
lăsau impresia că ar dori să-l ascundă şi să-l apere pe 
Fanciotti, totuşi unul dintre ei trăda, comunicînd 
urmăritorilor locul unde acesta se află. De unde putea s-o 
facă? Din vila lui Nicole era riscant. Ce-ar fi să fie de la 
telefonul poştei din Drans? Voi face o vizită acolo. 

A doua zi dimineaţa am urcat la volan şi am coborit în 
sat. Intrînd în oficiul poştal, mi-am dat seama că va fi 
foarte greu să aflu ce mă interesa. M-am dus totuşi la 
funcţionara de la ghişeu. Mi-am arborat un zîmbet 
cuceritor, credeam eu, şi i-am spus cu voce dulce: 

— Aveţi vreo telegramă pe numele John Barker? 

Bineînţeles că nu putea exista o astfel de telegramă din 
moment ce o inventasem eu cu cîteva secunde în urmă. 

— Nu, nu avem. 


— Atunci, am continuat eu jocul, aveţi vreo 
corespondentă pentru vreunul din prietenii mei care stau 
la vila doamnei Nicole Koller? Eu stau alături de vila dînsei 
şi, dacă tot am venit, aş putea să le fac serviciul s-o duc 
sau, eventual, să-l anunţ pe cel care are vreo scrisoare. 

Riscam, dar merita. A urmat un răspuns care m-a lăsat 
perplex: 

— Da. Doamna Nicole Koller are o scrisoare. Nu ştiu 
însă dacă pot să v-o dau dumneavoastră... 

Ăsta era un mod elveţian de a-mi comunica sec că nu mi- 
o dă. Îmi era însă de ajuns. Drept pentru care am mers mai 
departe. 

— O să-i comunic. Presupun însă că zilele acestea a mai 
coborît la dumneavoastră careva dintre cei care stau acolo. 
Poate ar fi fost bine să-i transmiteţi prin această persoană 
doamnei Koller că are o scrisoare. Nu credeți? — i-am 
zîmbit din nou. 

— Da, este adevărat. Să ştiţi că am rugat-o pe doamna 
Helene Berger să-i comunice. Dînsa a venit la noi acum 
cîteva zile să trimită o telegramă... N-am putut să-i dau 
scrisoarea. Ştiţi şi dumneavoastră... secretul 
corespondenţei. 

— O fi uitat să-i spună, din moment ce doamna Koller n-a 
venit să şi-o ia. 

— Da. Chiar m-am mirat. De obicei dînsa vine cam la 
două-trei zile să-şi ridice corespondenţa. 

— Oho! înseamnă că primeşte multe scrisori! 

Eram cam indiscret. Fata m-a privit puţin, întrebîndu-se 
dacă să-mi răspundă sau nu. În cele din urmă mi-a răspuns 
cu o voce neutră: 

— Da. Destul de des. 

I-am mulţumit tinerei pentru amabilitate şi am ieşit. 
Simţeam că mai am un fir în mînă. Un fir din pînza de 
păianjen în care mă aflam. Şi iarăşi mi-am adus aminte de 
vechiul meu prieten de la Geneva. Trebuia să verific ceva 
ce mă obseda. 

Am ajuns acasă şi primul gînd a fost să-l sun pe Cooper. 
Mi-a răspuns imediat. l-am relatat cu lux de amănunte 


toate întîimpările din ultima vreme. După ce m-a ascultat 
fără să mă întrerupă, m-a întrebat unde a fost dus cel 
bănuit de noi că ar fi Fanciotti. M-a pus în încurcătură. 
Uitasem să-l întreb pe Meunier unde îl va duce. Bănuiam 
că la poliţia din Martigny. Aşa i-am şi spus. M-a întrebat 
dacă invitaţii lui Nicole sînt cu toţii în vila ei. l-am 
confirmat, spunîndu-i în plus că sînt bine păziţi. Mi-a 
mulţumit,  spunindu-mi că, practic, mi-am îndeplinit 
misiunea şi că pot veni la Zurich să-mi iau drepturile, adică 
banii. Totul era O.K. 

Ziua a trecut fără evenimente deosebite. Am stat de 
pază să nu apară vreun nepoftit. Apoi cîteva operaţii de 
rutină, nespectaculoase, dar necesare, ca, de pildă, un 
ultim control al împrejurimilor făcut seara împreună cu 
Meunier. Am băut o bere şi m-am culcat. Cred că am 
adormit instantaneu. Nu ştiu de ce, m-am trezit la un 
moment dat în plină noapte. Probabil am simţit prin somn 
că este cineva în încăpere. Era absurd, din moment ce 
încuiasem pe dinăuntru. Am ciulit urechile. Simţeam că nu 
sînt singur în cameră. Cum dracu' intrase cineva? Mi-am 
adus aminte că lăsasem oberlichtul deschis la bucătărie să 
se aerisească. Printr-un asemenea spaţiu nu putea însă să 
intre nimeni. Doar dacă băga mîna şi ridica foraibărul de la 
geamul mare. Da, era posibil. 

N-am putut să cuget mai mult, că cineva s-a aruncat în 
pat peste mine. Am apucat să mă rostogolesc din pat şi am 
auzit bufnitura celui ce se aruncase. M-am retras cu 
rapiditate într-un colţ al încăperii şi, întins pe jos, în 
întuneric, am aşteptat reacţia celuilat. Ea nu a întîrziat. 
Necunoscutul ghicise unde m-am ascuns şi s-a repezit spre 
mine. Îl aşteptam ghemuit şi cînd l-am simţit aproape, am 
întins ambele picioare şi l-am lovit cu toată puterea. Ştiam 
că în momentul acela era în joc viaţa mea. Am auzit un 
geamăt şi un obiect metalic lovindu-se de duşumea. Am 
tîşnit în picioare şi înainte de a ieşi în hol, am aprins 
lumina, ascunzîndu-mă după uşă, unde era întuneric. Am 
auzit împuşcătura şi glonţul mi-a trecut chiar pe lîngă 
ureche. Individul greşise. Acum ştiam ce am de făcut. El 


era în plină lumină, eu în hol, în întuneric. M-am liniştit Am 
scos pistolul şi l-am aşteptat. N-a făcut nici o mişcare. Nu-i 
convenea lumina. Oricum eu eram mai ferit de 
semiobscuritatea din hol. A făcut imprudenţa să vină în 
dreptul uşii şi atunci am văzut cine este. Nu-mi venea să 
cred. Era Helene Berger! Arăta superb, îmbrăcată cu nişte 
pantaloni mulati şi în cap cu şăpcuţă nostimă. Să vezi şi să 
nu crezi! Deci nu era cine credeam eu, Duvidier sau 
Muller. 

N-am mai aşteptat să facă vreo mişcare. Am profitat de 
întuneric şi m-am aruncat asupra ei, avînd grijă să-i apuc 
pistolul. N-a mai apucat să mai tragă. Am imobilizat-o 
destul de uşor, deşi se zbătea să scape. Femeia graţioasă 
şi tandră, cu priviri galeşe, pe care o ştiam, făcuse loc unei 
fiare dezlănţuite. Era mai puternică decît m-aş fi aşteptat. 
Pînă la urmă am domolit-o. Nici nu ştiam ce să-i spun. Am 
împins-o într-un colţ al camerei şi am aşezat-o cu faţa la 
perete. l-am recomandat să nu facă vreo mişcare 
imprudentă, că s-ar putea să uit că este o femeie frumoasă. 
Colac peste pupăză, abia acum am observat un cuţit care îi 
căzuse probabil în timpul atacului. Surpriza era foarte 
mare, dar simţeam că nu acesta este peştele cel mare. Mai 
aveam de străbătut un drum pînă să aflu cine mă păcălise. 
Numai prietenul meu din Geneva mă putea lămuri unde 
greşisem eu cel mai tare, că greşeli făcusem mai multe. In 
primul rînd că mă băgasem în toată povestea asta 
murdară, ca detectiv particular, fără să cer toate datele 
necesare. Dar nu era acum momentul să-mi fac reproşuri. 
Am lăsat jena la o parte şi am controlat-o temeinic pe 
Helene Berger chiar prin părţile mai moi şi mai intime. N- 
am găsit nimic, în afară de o cruciuliţă, prinsă de un 
lănţişor fin de aur, care însă se termina destul de ascuţit 
ca să te poată trimite la Dumnezeu cel milostiv. Mi-am 
spus încă o dată că în viaţă nu trebuie să te încrezi în 
nimeni şi în nimic. Cînd te gîndeşti ce ochi dulci îmi făcea 
această femeie, ce promisiuni îi citisem în privire şi cîtă 
dragoste îţi puteai imagina că ti-ar oferi. E drept, bărbaţii 
se prostesc cu totul cînd văd, o coapsă unduîndu-se 


ademenitor în preajma lor, iar o privire languroasă îi poate 
uşor condamna la moarte prin răstignire în pat. Imi venea 
să şi rid şi nu ştiam ce să fac în continuare. Pînă la urmă 
m-am decis: 

— Cred că ai greşit, Helene. Treaba asta trebuia făcută 
altfel şi puţin mai devreme. 

Nu mi-a răspuns. Nici nu mă aşteptam, dealtfel, la vreun 
răspuns. 

— Poţi să te întorci cu faţa la mine. Te previn însă că am 
în mînă un pistol. 

Cînd s-a întors spre mine, a trebuit să recunosc că există 
femei care la patruzeci de ani arată mai bine ca altele la 
douăzeci. M-a privit zimbind cu toată faţa, ca şi cînd nu s- 
ar fi întîmplat nimic, şi mi-a spus aproape hohotind: 

— Flicule, m-ai învins. 

Numai că pe mine nu mă mulțumea deloc această mică 
victorie. Nu asta aşteptam eu, nu asta speram. Nu era 
omul pe care îl căutam. Îmi dădeam seama că era un 
intermediar, o unealtă a altora, în fond şi ea o victimă, care 
executa nişte ordine primite de la alţii. In afară de asta nu- 
mi plăcea să mă lupt cu femei, mai ales cu femei frumoase. 
Cu ele aş fi preferat să fac altceva. Mi s-a făcut deodată 
lehamite de toată povestea asta în care intrasem şi ca să 
nu mă plictisesc i-am spus scîrbit în timp ce-mi băgăm 
pistolul în buzunar: 

— Stai, dracului, în fotoliul ăla! 

— Şi acum ce ai de gînd să faci cu mine? 

— Imaginează-ţi că n-am nici un gînd în ceea ce te 
priveşte. Altceva mă preocupă pe mine acum. 

— Ei, ia zi! Ce te preocupă? 

— Cine dracu' te-a plătit ca să mă lichidezi? 

Începu să rîdă în hohote. Nu se mai putea opri. O 
priveam nedumerit. Mi se părea cam nebună. 

— Dar eu n-am nimic cu tine. 

— Păi dacă n-ai nimic, de ce ai vrut să mă omori? 

— Să ştii că îmi placi al naibii de mult. Aş vrea să facem 
dragoste pe cinste. Cred că, în pat, eşti un bărbat 


nemaipomenit. 'Te-aş lăsa să-mi faci tot ce vrei. lar ce ţi-aş 
face eu... nici nu-ţi poţi imagina. 

Pînă să-mi revin din uimire, am văzut-o smulgindu-şi cu 
o viteză uluitoare, în cîteva secunde, tot ce avea pe ea. A 
rămas deci complet goală. Trebuie să recunosc că avea un 
corp care ar fi putut să reactiveze pînă şi un pensionar de 
vîrsta a patra. 

Uşa s-a deschis şi a apărut Meunier. Cînd a dat cu ochii 
de Helene, a rămas de-a dreptul interzis, cu ochii 
bulbucaţi, incapabil să mai spună ceva. Evident, nu era o 
situaţie chiar normală să intri într-o cameră şi să dai cu 
ochii de o femeie complet goală în faţa căreia stă ţeapăn 
un bărbat îmbrăcat, cu pistolul în mînă. 

Meunier îşi pierduse total glasul. Nu-mi dădeam seama 
exact de ce: ori pentru că figura mea încruntată era 
inadecvată scenei, ori pentru că acea femeie, minunat 
lăsată de Dumnezeu, amintea izbitor de mult de imaginea 
Evei ispitindu-l pe Adam. Cred însă că în clipa aceea 
Meunier era mai Adam decît mine. În sfîrşit, nimic nu mai 
avea importanţă acum. 

Scena avea în continuare hazul ei nebun. Doi bărbaţi 
serioşi, înarmaţi, privind cu aer încurcat o femeie complet 
goală care, ’ în loc să fie cît de cît stingherită, le zîmbea 
sfidător, ba îi şi provoca: 

— Drăgălaşilor, care vii primul să te iau în primire? Hai 
că n-o să vă pară rău după aia. 

Văzind că nu primeşte nici un răspuns, continuă 
batjocoritor: 

— Sînteţi mai mult laşi decît drăgălaşi. Fricoşilor! 

Primul care şi-a revenit am fost eu: 

— Hai, îmbrăcarea, cucoană! Şi după aceea o să stăm 
puţin de vorbă. 

Helene Berger îmi aruncă o privire distrugătoare: 

— Iubiţelule, pofteşte să mă îmbraci, că singură nu 
vreau! începu să-şi unduiască superbul ei corp, mîngiindu- 
şi în acelaşi timp coapsele şi sînii. Aveai ce vedea! 

Numai că Meunier îşi pierduse răbdarea şi îi ordonă sec: 

— Îmbracă-te că te pocnesc! 


Se apropie ameninţător de ea. Femeia nu mai avu 
încotro şi începu să se îmbrace cu gesturi leneşe. 

Interogatoriul la care am supus-o după aceea nu a dus la 
nici un rezultat. Helene era decisă să nu spună nimic. 
Toate eforturile noastre au fost zadarnice. Meunier o 
trimise la poliţia din Martigny, urmînd ca mai tirziu să reia 
interogatoriul. 


CAPITOLUL XIV 


— Poate îmi explici şi mie cum a ieşit Helene din vilă. 
Ziceai că ai pus oameni de pază, îl întrebai pe Meunier 
după ce frumoasa femeie fusese luată de poliţişti. 

Omul era în mare dificultate. 

— A cerut voie să meargă la saună, să facă focul. 

— Cum? Noaptea? 

— Ei, avem şi noi tîmpiţii noştri. Ce, numai voi, 
americanii? 

— Ei, lasă, că la noi nu s-ar fi întîmplat aşa ceva. Şi 
ultimul poliţist de stradă ar fi înţeles... 

— Uite ce este, John. Eu am văzut atitea timpenii făcute 
de minunaţii tăi concetăţeni care au costat o lume 
întreagă. 

Meunier, ca bun elveţian ce era, se înfierbîntase. Era un 
băiat admirabil, dar nu umorul era calitatea lui forte. Aşa 
că am lasat-o mai moale. 

— Dragul meu;, eu ştiu că voi, elveţienii, sînteţi un popor 
minunat care... 

Replica mea l-a scos cu totul din sărite. 

— Nu-ţi permit să ironizezi... 

— Stai, omul lui Dumnezeu, nu ironizez pe nimeni. 
Sincer, sînt un mare admirator al vostru. N-are rost să te 
înfierbînţi degeaba. Hai mai bine să bem ceva în cinstea 
prieteniei elveţiano-americane. 

Mă privea chioriş, neştiind dacă vorbesc serios sau nu. 
Am luat o sticlă de whisky şi am turnat în pahare. Am băut 
puţin şi am schimbat vorba: 


— Ce zici de familia Sarazin? 

— O să-mi spui că iar ai avut dumneata dreptate. 

— Oho! A crescut gradul de respect. Acum îmi spui 
dumneata, însă nu despre asta e vorba. Şi pe mine m-a 
surprins jocul lor. Fiind prieteni vechi cu Nicole, m-aş fi 
aşteptat la o altă atitudine din partea lor. Bănuiam că ar 
putea să-l ascundă pe Fanciotti, dar nu să-l predea taberei 
adverse, ca să zic aşa. 

— Ei, banii pot corupe pe oricine. N-au rezistat nici ei. 

— Şi eu cred că iniţial erau de partea lui Nicole. 
Probabil că tirgul a fost aranjat de drăgălaşa de Helene, ea 
cunoscîndu-i foarte bine. Insă, după cum ai văzut, nu se 
poate scoate absolut nimic de la ea. 

— Ea ştia de la început de venirea lui Fanciotti. 

— Şi cînd te gîndeşti că era cea mai bună prietenă a lui 
Nicole. 

— Prietenă! Prietenia e un sentiment din ce în ce mai 
rar, medită el cu tristeţe. 

— Poate nici nu există.... 

— Dar îţi plăcea Helene, nu-i aşa? 

Meunier găsise prilejul să mi-o plătească. Am preferat să 
nu răspund la provocare. Aşa că l-am întrebat: 

— Ne jucăm puţin de-a v-aţi ascunseiea cu micul 
columbian? 

— Am pregătit totul. 

— Eu zic să începem. Îmi pun mari speranţe în 
urmărirea asta. 

— Atunci să plecăm la Martigny. Noi trebuie să fim acolo 
înainte de a-i da drumul. 

Am ajuns la poliţie. Meunier m-a rugat să aştept afară în 
maşina mea. 

— Îţi mulţumesc că respecţi convenţia, l-am bătut 
prieteneşte pe umăr. 

Dădu din cap fără să scoată un cuvînt. 

— Sper că nu mai eşti supărat, pe mine. 

— Vezi-ţi de treabă. Ştiu ce gîndeşti în clipa asta despre 
mine. 

— Ei, nu mai spune! 


— Că sînt un elveţian obtuz, încuiat. 

— Îmi pare rău, dar greşeşti. Eşti ai naibii de descuiat. A 
propos, presupun că Fanciotti e bine păzit. Sper să nu 
ajungă din adormit... adormit întru Domnul. 

— lar mă enervezi. Bineînţeles că am luat toate 
măsurile. Nimeni nu are voie să pătrundă pe culoarul 
spitalului unde e salonul lui. Deocamdată doarme. Se vede 
treaba că i s-a administrat o doză puternică de somnifere. 

Cînd Meunier ieşi din clădirea poliţiei, eu eram deja în 
alertă, între timp o maşină cu doi inşi înăuntru oprise pe 
partea cealaltă a străzii. Tipii păreau foarte interesaţi de 
ce se va întîmpla în faţa poliţiei. I-am şoptit lui Meunier: 

— Pe ce faci pariu că pe ăştia îi umflăm iute? I-am arătat 
cu un gest discret maşina de vizavi. 

— Crezi că... 

— Sînt sigur. Se pare că nu numai noi îl vom urmări pe 
Salinas. 

— Şi ce propui? 

— Să-i lăsăm puţin să se desfăşoare. Ar fi fost bine să 
mai avem o maşină. 

— Mai avem trei, americanule. Noi, elveţienii, sîntem 
metodici. Iar pe parcurs mai avem altele. În plus, am dat 
caracteristicile hîrbului ăla de maşină a columbianului. Nu 
va putea trece nicăieri neobservat. Noi vom fi de asemenea 
prin preajmă. 

— Şi cu ăştia doi ce facem? 

— Ai zis să nu-i umflam deocamdată. 

— Hai să-i mai lăsăm să joace un pic în hăţuri. Şi cînd or 
să ne supere, vom reacţiona. 

— De acord. Atenţie, peste cîteva minute va apărea 
Salinas. l-am adus maşina aici. 

— Cu scuzele de rigoare, presupun. 

— Normal. I s-a explicat că a fost o confuzie, că nimeni 
nu are nimic cu el. Că autorităţile elveţiene îi garantează 
autoritatea. Mă rog, tot tacîmul de minciuni. 

— Şi tu crezi că ăsta e chiar tîmpit să înghită gogoşile 
voastre? 

— Ce vrei să spui? 


— Că tipul face pe prostul şi că în realitate nu e prost 
deloc. 

— Cred că îi acorzi prea multă importanţă. 

— Ai să vezi ce băiat drăguţ e. Să-l urmărim cu dragoste, 
că merită. Dar şi cu prudenţă. Dacă ăsta se prinde că 
sîntem în coada lui, nu ne mai duce nicăieri. Eventual o să 
ne organizeze o excursie, aşa, ca să vedem frumuseţile 
ţării tale dragi. 

— Zău, nu te supăra, cred că îl supraevaluezi. 

— Bine, mai vorbim noi. 

— Trebuie să apară. Merge fiecare cu maşina lui. 

Într-adevăr, Salinas ieşi pe poarta poliţiei cu maşina lui 
hîrbuită. Incepeam dansul şi nu ştiu de ce, aveam impresia 
că va dura mult. L-am lăsat să plece şi ne uitam la 
Mercedesul cu cei doi. Surprinzător, tipii nu au pornit 
după columbian. Abia după ce am demarat noi, am înţeles 
de ce n-o făcuseră. Voiau să ne urmărească ei pe noi. Dar 
nici eu nu eram un ageamiu. Am oprit pe marginea străzii 
să văd ce fac tipii. Au stat şi ei. Ştiam că în spatele nostru 
este o maşină poliţiei, care şi-a văzut de drum, depăşindu- 
ne. Pornise în urmărirea lui Salinas. 

Eram curios să văd ce fac inşii. 

Păreau destul de nehotăriţi. Pînă la urmă au pornit pe 
urmele lui Salinas. Asta şi voiam, să-i urmărim noi pe ei, 
nu ei pe noi. În curînd am ieşit din oraş. Mergeam pe 
drumul spre Montreux. Era cald, deasupra noastră soarele 
strălucea pe un cer fără nici o pată de nor, iar peisajul de-a 
dreptul magnific. Tot ce ţi-ai fi putut dori: coline de un 
verde crud, grădini foarte îngrijite, vile cochete, toate cu 
flori la fereastră, mici restaurante elegante pe marginea 
şoselei, munți  împăduriţi, unii cu  virfurile veşnic 
înzăpezite. Peste tot ordine şi curăţenie. Satele erau de 
fapt oraşe în miniatură. Eram singur în maşină şi totul în 
jur mi se părea extraordinar de frumos, aproape ireal. Îmi 
venea să cînt de bucurie. Am şi început să fredonez o 
veche melodie franceză, un „chanson” dintre cele două 
războaie mondiale. Aproape că uitasem că mă aflu în 
Elveţia. L-am văzut în faţă pe Jean Meunier şi asta m-a 


readus la realitate. Nu după multă vreme am intrat în 
Montreux. Jean a oprit brusc pe marginea şoselei care 
traversa oraşul, împărţindu-l în două. Am tras şi eu pe 
dreapta şi am coborit. 

— Ce s-a întîmplat? l-am întrebat pe Meunier. 

— Am fost informat că Salinas a oprit în faţa hotelului 
„Splendid” şi a intrat. Am pus pe cineva să-l urmeze. 

— Vezi să nu dispară prin spatele hotelului. 

— Fii liniştit. De fapt îl urmăresc doi oameni de-ai noştri. 

— Putem merge şi noi pînă acolo. Rămînem în maşină să 
nu ne vadă columbianul. 

— De acord. O iau eu înainte şi oprim în parcarea 
hotelului. 

Aşa am şi făcut. A început aşteptarea. L-am văzut pe 
Meunier vorbind prin radio, apoi a ieşit din maşină 
îndreptindu-se spre mine. 

— Tipul dă telefon. 

— Poate aflăm unde. 

— Se rezolvă. Aflu eu. 

S-a întors la maşina lui. Am aşteptat în continuare. A 
trecut aşa peste o oră. Cam lung telefonul lui Salinas. M- 
am uitat spre Meunier. Stătea liniştit în maşina lui. Mi-am 
zis că n-are rost să mă impacientez şi totuşi... Urmăream 
ţintă intrarea în hotel. În sfîrşit şi-a făcut apariţia Salinas. 
S-a îndreptat liniştit spre maşina lui, a urcat şi a pornit. L- 
am lăsat pe Meunier să plece primul. Am mers mult timp 
fără nici un incident. Am ajuns, în sfîrşit, la Geneva. Omul 
nostru a oprit într-o parcare aflată pe marginea lacului 
Leman, a ieşit şi a luat-o pe jos. Am oprit şi noi. 

— Acum îl lăsăm în grija oamenilor noştri, îmi spuse 
Meunier, parcă anticipîndu-mi întrebarea. 

— Dar cei doi care îl urmăreau pe Salinas unde or fi? 

— Au ajuns şi ei la Geneva. Au tras în altă parte. 

— Curios, ar fi trebuit să apară şi ei în preajma hotelului 
„Splendid”. 

— Îi ţinem şi pe ei sub urmărire. Să vedem ce mişcare 
vor face în continuare. 


— Meunier, dacă tot am ajuns aici, la Geneva, aş avea şi 
eu o treabă de rezolvat. Nu-mi trebuie mai mult de o oră. 
Hai să stabilim un loc de întîlnire. 

— Propun să ne vedem tot aici. Dacă intervine ceva, dai 
telefon la poliţie. Uite numărul de telefon. 

Ne-am luat rămas bun şi am pornit pe jos. Cunoşteam 
destul de bine acest frumos şi bogat oraş, amestec ciudat 
de tradiţie şi actualitate, care, pe măsură ce timpul trecea, 
devenea tot mai modern, nerenunţîind totuşi la patina lui 
incofundabilă. 

M-am oprit la o cabină telefonică. Venise momentul să-l 
caut pe bunul şi bătrînul meu prieten. Mi-a răspuns chiar 
el, scoţind o exclamaţie de bucurie. l-am propus să ne 
vedem pe terasa unei vechi cîrciumioare, unde cîndva 
petrecusem atitea clipe plăcute. A fost de acord. Işi 
amintea locul. L-am găsit şi eu foarte repede. M-am 
instalat la o masă şi am comandat o cafea. După un sfert 
de oră l-am zărit apropiindu-se grăbit. Ne-am îmbrăţişat. 
Nu ne mai văzusem de mult. Imbătrînise şi se îngrăşase 
puţin. 

— Ce mai taci, Giscard? l-am întrebat. 

— Ei, ce să fac, îmbătrînesc. 

— Lasă că arăţi bine. 

— Eşti drăguţ, ca totdeauna, John. Dar să ştii că 
dimineaţa, în faţa oglinzii, îmi dau seama că anii nu mă 
iartă. lar de cînd sînt la pensie, plictiseala mă omoară cu 
zile. 

— Scrie-ţi memoriile. Ai ce povesti, har Domnului. Ţi s- 
au întîmplat atîtea. Adu-ţi aminte numai de cele cîteva 
cazuri pe care le-am rezolvat împreună. 

— Ce vremuri frumoase! Ce bine ne completam noi doi! 
Să ştii că am încercat să povestesc cîte ceva, numai că nu 
prea am talent la scris. 

Am mai sporovăit o vreme, după care Giscard mă privi 
zimbind: 

— Să nu-mi spui că ai venit aici doar ca turist, să admiri 
splendorile Genevei. 


— Nu-ţi spun. Aș minţi. Am o treabă a naibii de 
complicată şi de cum am pus piciorul în Elveţia am o 
senzaţie ciudată: mereu mă simt un ins păcălit. Sau, altfel 
spus, nu ştiu tot ce ar trebui să ştiu pentru a rezolva cazul 
pentru care am fost angajat. 

— Fii, te rog, mai clar. 

l-am povestit pe scurt tot ce mi se întîmplase de la 
aterizarea mea la Ziirich. M-a ascultat cu atenţie, tară să 
mă întrerupă. După ce am terminat, a rămas tăcut o 
vreme. 

— John, ai toate motivele să ai bănuieli. Toată povestea 
ta scîrţiie, ceva nu se leagă. Sau, mai bine zis, anumite 
lucruri se leagă prea bine. De unde ştiu mafioţii cine eşti, 
de ce ai venit şi ce faci în fiecare clipă? Cred că scurgerea 
de informaţii pleacă de la cineva care, la rîndul lui, ştie tot 
ce întreprinzi. 

Giscard mă chestiona în cîteva detalii, apoi îmi spuse: 

— Voi verifica eu anumite lucruri. Cu relaţiile pe care le 
mai am sper să aflu unde a crăpat ţeava. Tu mai stai pe 
aici? 

— Nu ştiu. E în funcţie de ce face columbianul. 

— Atunci sună-mă miine, indiferent unde te afli. Şi fii 
foarte atent. Tare mi-e teamă că eşti folosit pentru două 
lucruri diferite în aceiaşi timp. 

— Nu înţeleg. 

— Nici mie nu mi-e prea clar deocamdată. Oricum, să nu 
ai încredere în nimeni. 

— Nici în Jean Meunier? 

— În el poţi avea încredere. Din câte îl ştiu eu, este un 
om cinstit şi este aproape imposibil să poată fi corupt. Dar, 
vezi tu, John, Mafia are atiţia bani încît, teoretic, poate 
corupe pe oricine, fie el chiar ministru. 

— Sper ca măcar Înterpolul să aibă oameni cinstiţi. 

— Da, şi eu cred. Am lucrat atîţia ani. Măcar aici... 

Rămase pe gînduri, apoi adăugă: 

— Stai totuşi în preajma lui Meunier. O să fii mai în 
siguranţă. Înţeleg că lucraţi în echipă. O echipă mai mare. 
Stai lingă ei. Nu-ţi ascund că sînt puţin îngrijorat de 


situaţia ta. Cred că vor mai încerca să te lichideze. Pe 
Fanciotti l-aţi găsit, aşa că... vezi... ştii cum procedează ei 
în asemenea situaţii. Mai ales dacă au impresia că ştii prea 
multe lucruri. Eu voi încerca să aflu cîte ceva. Sună-mă 
pînă mîine la prînz. Eu plec chiar acum. Nu mai este timp 
de pierdut. 

Ne-am despărţit, iar eu am luat-o spre locul unde îmi 
lăsasem maşina. Am ajuns pe malul lacului Leman şi m-am 
dus la cabina telefonică să-l sun pe Cooper. In timp ce 
vorbeam cu el, am întors involuntar capul spre dreapta. La 
vreo cîţiva metri de locul unde parcasem maşina, un ins în 
costum de blugi citea un ziar. Nu ştiu de ce, l-am urmărit 
cu privirea mai multă vreme. Aşa am băgat de seamă că 
din cînd în cînd ridica ochii de pe ziar şi întorcea puţin 
capul în direcţia maşinii mele. Am terminat convorbirea, 
dar m-am prefăcut că vorbesc în continuare. Era clar. 
Omul era cu ochii pe maşina mea. Am ieşit din cabină şi, 
mergînd agale, m-am apropiat de maşină şi am urcat. Il 
urmăream cu coada ochiului. Insul a împăturit ziarul încet 
şi s-a îndreptat, fără grabă, spre un Ford parcat la numai 
cîţiva metri. A deschis şi a urcat. Deci, insul mă urmărea. 
Mi-am făcut puţin de lucru, apoi am pornit. Hai să facem 
un tur, mi-am zis. Drept care l-am plimbat puţin prin 
împrejurimi. După puţin timp am revenit în acelaşi foc. 
Insul mă urmase discret. Cînd am oprit, am văzut maşina 
lui Meunier. El era la volan. Acum trebuia să fiu foarte 
atent. Am coborit şi, după ce mi-am aprins o ţigară, am 
tăcut cîțiva paşi. Ca din întîmplare, cînd am ajuns în 
dreptul maşinii lui Meunier, mi s-a desfăcut şiretul de la 
pantof. M-am aplecat să-l leg şi i-am şoptit lui Meunier: 

— Uită-te la Fordul din dreapta mea. Tipul mă 
urmăreşte. 

Şi am pornit mai departe. Insul coborise şi el din maşină 
şi mă urmărea eu privirea. Deocamdată atît, pentru că nu 
ştia ce am de gînd să fac. A făcut şi el cîţiva paşi în direcţia 
mea. În momentul acela m-am întors brusc, de parcă aş fi 
uitat ceva în maşină. Am deschis portiera. L-am văzut pe 
Meunier cum venea uşurel prin spatele individului. Atunci 


am fost sigur că totul este în ordine. Am băgat mîna 
dreaptă în buzunar şi m-am dus spre individul în blugi. Am 
intrat tare în el. N-a mai apucat să se dea la o parte. 
Aproape în aceeaşi clipă Meunier ajunsese în spatele lui. l- 
am spus scurt: 

— Băieţaş, mîna mea din buzunar ţine un pistol. 

— Iar eu am altul, adăugă Meunier din spatele lui. 

Tipul înţepenise. Era uluit. Am profitat de situaţie şi l-am 
împins uşurel în maşina lui Meunier. l-am făcut repede o 
percheziţie. Tipul avea un întreg arsenal la el. Am pornit 
glonţ spre poliţie. Pe drum, pentru orice eventualitate, l- 
am gidilat puţin cu pistolul în coaste, atrăgîndu-i atenţia că 
orice mişcare imprudentă i-ar putea fi fatală. A început să 
protesteze într-o franceză aproximativă. 

— Nu înţeleg de ce m-aţi reţinut. 

— O să mai discutăm treaba asta la poliţie, îi răspunse 
scurt Meunier. 

— Protestez. 

— Gura! i-am retezat-o eu americăneşte. O să vorbeşti 
cînd o să te întrebăm noi. 

Am ajuns la poliţie şi Meunier l-a luat în primire. Tipul 
se lăsa greu. Îl chema Amedeo Lazaroni şi era cetăţean 
italian, cu domiciliul la Milano. Asta am aflat din actele lui, 
că de vorbit nu vorbea. Din cînd în cînd protesta că este 
ilegală reținerea lui, pentru că nu comisese nici un act 
ilegal. Asta cam aşa era, dar două lucruri rămîneau clare: 
unu - mă urmărise, doi - avea un pistol încărcat şi un cuţit 
cam măricel. Oricum trebuia reţinut. Pînă la urmă tot n-am 
reuşit să scoatem nimic de la el. L-am lăsat pentru mai 
tirziu, deoarece, între timp, am fost anunţaţi că Matteo 
Salinas o luase iarăşi din loc, iar cei doi indivizi care îl 
urmăreau erau după el. 

Am pornit şi noi în grabă şi după cîţiva kilometri le-am 
prins urma. Nici nu era prea greu. Hîrbul columbianului 
abia dacă prindea şaptezeci-optzeci pe oră. În spatele lor 
era o altă maşină, bineînţeles, a poliţiei. Am rulat aşa, în 
grup o bună bucată de vreme pînă cînd a trebuit să oprim. 
Salinas luă o gustare într-un mic restaurant de lîngă o 


pompă de benzină. După ce a mîncat, şi-a făcut plinul. 
Urmăream de la distanţă tot ce se întîmplă. Am coborit din 
maşină. L-am văzut pe Meunier îndreptindu-se spre mine. 
L-am întrebat: 

— Unde dracu' se duce acum? 

— Habar n-am. 

Ne plimbă cam mult. 

De unde ne aflam l-am văzut pe columbian că dă un 
telefon. 

— Cui dă iar telefon? m-am întrebat cu voce tare. 

Meunier ridică din umeri. 

— Păi ziceai că o să afli unde a sunat de la hotel? 

— N-am apucat să-ţi spun. A renunţat să mai sune de 
acolo. A ridicat receptorul, a format un număr şi apoi a 
închis imediat. Cred că s-a răzgîndit. 

— Oare de ce? 

Nu aşteptam răspuns. Eram însă foarte intrigat. Să fi 
simţit Salinas că eram pe urmele lui? Încă nu-mi puteam 
da seama. Ce a urmat avea însă să-mi confirme bănuiala că 
tipul nu era prost deloc, ba dimpotrivă. L-am văzut pe 
columbian că întoarce maşina în faţa benzinăriei şi o ia 
înapoi spre Geneva. Na-ţi-o bună! 

Pe urmele lui a pornit şi maşina cu cei doi. Parcă erau 
garda lui personală. Dar surprizele abia începeau. La un 
moment dat, a cotit brusc la stinga. Nu mai înţelegeam 
nimic. Apoi, ajuns la o intersecţie, a virat la dreapta şi a 
luat-o pe o stradă îngustă în direcţia unui sat care se vedea 
la vreun kilometru distanţă. Ajuns acolo, a dat un tur 
satului şi s-a întors din nou pe şoseaua principală. Tipul îşi 
bătea joc de noi. Nu vedeam o altă explicaţie. Pînă la urmă 
a oprit la un motel. A coborit şi a intrat. Cei doi tipi 
suspecți şi-au văzut de drum. Chiar nu mai înţelegeam 
nimic. Am oprit maşina după colţul unei clădiri. Meunier 
oprise şi el puţin mai departe. Se vedea că este la fel de 
nedumerit ca mine. 

— Tu pricepi ceva? mă întrebă. 

— Ca să fiu sincer, nu. N-are rost să mă dau deştept într- 
o asemenea situaţie. S-ar părea că după ce ne-a arătat 


frumuseţile Elveţiei, columbianul vrea să se odihnească 
puţin. 

— N-o avea de gînd să înnopteze aici? 

— Mai ştii! Trimite un om la recepţie, că pe noi tipul ne 
cunoaşte. 

— Crezi că s-a prins că l-am urmărit? 

— Drept să-ţi spun, nici nu mă interesează chestia asta. 
Totul este să nu-l scăpăm. Mai este însă un lucru care mă 
miră: cei doi care l-au urmărit tot timpul, acum au plecat 
mai departe ca şi cum nu i-ar mai interesa Salinas. 

— Vor fi urmăriţi în continuare. 

— Bine. Acum trimite un om la recepţie. Să vedem ce 
intenţii are omul nostru. 

Meunier se execută. După ce dădu comenzile necesare, 
se întoarse spre mine: 

— Şi noi ce facem? 

— Asta e în funcţie de ce aflăm despre omul tău. Tare 
mi-e teamă că vom avea de lucru în noaptea asta. După 
vreo zece minute apăru un om de-al lui Meunier care ne 
dădu vestea de care mă temeam mai tare: columbianul îşi 
comandase o cameră pentru noapte. 

— Ei, acum ştiu ce o să facem, dragul meu. O să-l păzim 
pe individul ăsta toată noaptea. 

— Deci tu bănuiai că rămîne aici? 

— Da. Şi mai bănuiesc ceva. 

— Ce? 

— Că sîntem doi mari fraieri. 

— Adică? Fii mai clar. 

— Ăsta ne-a plimbat toată ziua după ei ca să nu fim în 
altă parte. 

— Unde? E 

— Asta aş vrea tare mult să ştiu şi eu. În nici un caz nu 
trebuie scăpată maşina cu cei doi. 

— N-ai nici o grijă. 

— Cred că ei ne vor duce unde trebuie. Am eu o 
presimţire. Pînă atunci cred că putem lua şi noi o cameră 
la motel. 


Am comandat o cameră la parter, exact sub cea a lui 
Salinas. Cînd am ajuns în cameră, am descoperit că cea în 
care stătea columbianul avea balcon. 

— Cu puţin efort aş putea să mă caţăr în balconul de 
sus, am observat eu. 

— Pentru ce? 

— Dacă va fi nevoie... Du-te şi mănîncă ceva. Sau nu. 
Mai bine să ne aducă în cameră o mîncare mai consistentă 
şi nişte whisky. Trebuie să bem ceva. 


CAPITOLUL XV 


L-am lăsat pe Meunier să doarmă primul. Văzusem că 
era foarte obosit. Eu mai rezistam. Băusem o portie 
zdravănă de whisky şi mîncasem bine. Am făcut un duş 
fierbinte, mi-am aprins o ţigară şi m-am instalat la postul 
de observaţie. Am deschis geamul, am stins lumina şi i-am 
spus lui Meunier care deschisese ochii: 

— Dormi liniştit. Te scol eu mai tirziu. 

— O oră de somn îmi ajunge. 

— Stai cuminte. Eu mă simt în formă. Te scol pe la 
miezul nopţii. 

— Vezi că am plasat doi oameni, unul în faţă, pe şosea, şi 
altul aici în spate, printre brazii de lîngă rîu. 

— E în regulă. Hai, culcă-te. A 

Se întunecase deja. Mi-am mai aprins o ţigară. În timp 
ce fumam, făceam tot felul de presupuneri. Salinas mă 
interesa din ce în ce mai tare. Părea el caraghios, însă nu 
ştiu de ce am avut senzaţia că doreşte să lase această 
impresie. Le-am pus cap la cap: franceza oribilă pe care o 
vorbea, mustăcioara sud-americană, sombrero-ul imens. 
Părea deghizat pentru un anume rol pe care îl avea de 
jucat. Să fie doar o presupunere? Abia aşteptam să-l sun 
mîine pe Giscard. Ceva-ceva începuse să se lege în mintea 
mea. Îmi lipseau însă nişte date. Simţeam că sînt pe 
aproape. Deocamdată însă mai biîjbiiam. 


Afară, linişte. Era o noapte senină şi caldă. Din camera 
de deasupra nu se auzea nici un zgomot. Probabil 
columbianul dormea. Meunier sforăia. Cu convingere. Se 
făcuse unsprezece şi jumătate. Mă cuprinsese şi pe mine 
oboseala. L-am lăsat totuşi să mai doarmă. La un moment 
dat s-a trezit singur. L-am auzit prin întuneric: 

— Hai, John, treci şi tu la culcare. 

Nu m-am lăsat rugat de două ori şi m-am întins în pat. 

— Nu s-a întîmplat nimic, am mai apucat să-i spun şi am 
plonjat în somn. Nu ştiu cît am dormit. M-am trezit la 
zgomotul unei împuşcături. Sau visasem? L-am auzit pe 
Meunier: 

— Cineva a tras în camera lui Salinas. Cred că de acolo 
s-a auzit. 

Am sărit din pat şi am aprins lumina. 

— Fugi repede la etaj! Eu o să încerc să escaladez 
balconul. 

Fără să mai stau pe gînduri, m-am urcat pe fereastră şi 
m-am prins cu mîinile de marginea balconului. Noroc că de 
jur împrejur avea o bordură. M-am balansat puţin şi am 
reuşit să mă agăţ cu o mînă de marginea balconului. M-am 
tras puţin în sus şi am apucat grilajul şi cu cealaltă mînă. 
Apoi m-am săltat pînă la nivelul etajului întîi. Am reuşit în 
fine să mă urc în balcon. În cameră era lumină. Aveam 
noroc. Uşa era întredeschisă şi prin perdeaua subţire 
vedeam că acolo se dă o luptă aprigă între doi inşi. Un al 
treilea era întins pe jos. Am năvălit în încăpere. Salinas se 
lupta din greu cu un zdrahon de bărbat. Cei de jos sîngera. 
Columbianul era la capătul puterilor, dar nu se lăsa. 
Necazul e că matahala scosese un cuţit. N-am mai stat pe 
gînduri. M-am aruncat spre el şi în ultima clipă am reuşit o 
eschivă spre dreapta, tocmai cînd individul, abandonîndu-l 
pe Salinas, se repezise spre mine. L-am lăsat să-şi continue 
drumul în virtutea inerţiei, pînă a ajuns cu spatele spre 
mine. L-am lovit scurt cu latul palmei în ceafa. Insul a 
rămas o clipă nemişcat. Exact cît să-i mai aplic o lovitură 
de acelaşi fel. Se părea însă că zdrahonul avea o forţă de 
taur, pentru că s-a întors spre mine şi atunci l-am 


recunoscut: era unul din cei trei tipi care o răpiseră pe 
Nicole. După chipul lui mirat am înţeles că şi el mă 
recunoscuse pe mine. Nu era momentul să mă mir şi eu, 
aşa că m-am aruncat asupra lui şi l-am apucat de picioare. 
În spatele meu se auzeau zgomote la uşă. Era probabil 
Meunier. Tipul s-a dezechilibrat şi a căzut. l-am prins mîna 
în care avea cuțitul şi l-am izbit în plină figură. A icnit 
scurt şi a scăpat cuțitul din mînă. Am sărit în picioare şi 
am scos pistolul în timp ce Meunier forţa uşa să intre în 
încăpere. 

— Sus mîinile! 

Matahala s-a executat prompt. Am întors privirea spre 
Salinas. Nu mai era caraghiosul pe care îl ştiam. Parcă şi 
ochii aveau o altă expresie. Ne aruncă pe rînd cîte o 
privire, mie şi lui Meunier, şi ne vorbi, de data asta într-o 
franceză coerentă. Uitase s-o mai stilcească. 

— Domnilor, vă mulţumesc că m-aţi salvat. Am fost 
atacat de aceşti doi indivizi. În primul am apucat să trag, 
dar al doilea era să mă dea gata. 

— Ascultă, domnule Salinas, sau cum te-oi fi numind, ne 
eşti dator cu nişte explicaţii, îi spuse Meunier cu o voce 
oficială. 

— Lăsînd la o parte faptul că ne cunoaştem, am 
intervenit eu. 

— Da, desigur, de la vila doamnei Nicole. 

— Lăsăm pentru mai tîrziu explicaţiile. 

Între timp în cameră intraseră doi poliţişti. 

— Puneţi-i cătuşele ăstuia, arătă Meunier spre zdrahon. 
Şi vedeţi ce-i cu celălalt de pe podea. Luaţi-i de aici şi 
duceţi-i jos în camera mea. 

Rămaşi singuri, m-am adresat lui Salinas: 

— Vă ascult, domnule Salinas... 

— N-am mare lucru de spus în plus. Sînt negustor de... 

Mi-am pierdut răbdarea: 

— ...de parfumuri, ştiu, şi aţi venit la vilă să o vizitaţi pe 
Nicole. Uite, domnule, care e chestia, nu ne lua drept 
proşti. În primul rînd te-aş întreba de ce te-ai roit de acolo 
fără să ne spui măcar la revedere? 


— Ştiţi, m-am speriat. Nu-mi place să am de-a face cu 
poliţia. 

— Da. Şi tot de aia ne-ai plimbat prin jumătate de Elveţie 
ca acum să te găsim aici agresat de indivizii ăştia? 

— Nu ştiu de ce m-au atacat. 

Îmi venea să-l iau la palme. 

— Nu ştii? 

— Eu sînt un om cinstit. Presupun că au vrut să mă 
jefuiască. 

Tipul îşi bătea joc de noi. Se părea că era decis s-o ţină 
tot aşa. 

— Vom fi nevoiţi să vă reținem, domnule Salinas, 
interveni iritat Meunier. 

— De ce? Pentru ce sînt acuzat? 

Întrebarea avea justificare. De fapt ce puteam să-i 
punem în cîrcă? Practic nimic. 

— Asta o să vedem mai tîrziu. 

— După ce că am fost agresat, tot eu sînt cel arestat? 

Am încercat să-l iau cu duhul blîndeţii. 

— Hai să fim oameni de înţeles, domnule Salinas. 
Dumneata susţii că eşti prieten cu doamna Nicole. Ei bine, 
ştiai că a fost răpită? 

Columbianul, sau ce era, amuţi. Părea foarte 
impresionat de ce îi spusesem. Se vedea că este pus într-o 
situaţie grea. Pînă la urmă se decise: 

— Am bănuit eu ceva. 

— Ai bănuit? Şi mai ştii că zdrahonul care era cît p-aci să 
te trimită în lumea celor drepţi este unul dintre răpitorii lui 
Nicole? 

De data asta Salinas părea sincer uimit. 

— Nu mai spuneţi? Sînteţi sigur? 

— Cum să nu fiu sigur din moment ce am asistat la 
scenă, dar n-am putut face, din păcate, nimic. Eu eram 
singur, ei erau trei. Aşa că te-aş ruga să ne spui ce ştii, ca 
să ne ajuţi într-un fel s-o găsim pe Nicole. 

— Sincer aş vrea să vă ajut, dar nu ştiu cum. 

— Chiar nu ştii cine ar putea fi răpitorii? 

— Din păcate, nu. 


— Şi vrei ca eu să te cred? 

— Domnilor, nu am de unde să ştiu. Eu venisem s-o caut 
pe... A 

Nu l-am mai lăsat să continue. Imi pierdusem răbdarea 
de tot. 

— Dacă nu vrei să colaborăm, te vom ţine pînă cînd 
rezolvăm noi cazul. Poate ne va spune Nicole cine eşti şi cu 
ce te ocupi dumneata, de fapt. 

Meunier îmi făcu un semn discret. N-avea rost să ne mai 
răcim gura de pomană. Se adresă apoi lui Salinas: 

— Veţi rămîne aici în cameră. Să nu mai încercaţi să 
fugiţi. Ar fi prea periculos pentru dumneavoastră. Motelul 
e păzit. 

Am coborit la parter. Pe drum nu m-am putut abţine să 
nu-i spun lui Meunier: 

— E aşa de păzit motelul ăsta, că uite ce s-a întîmplat. 

— Ăştia doi care l-au atacat veniseră probabil aici 
înainte, luaseră o cameră şi după ce s-a făcut noapte... 

— Şi de unde ştiau ei că Salinas e aici? Cred că tot eu 
trebuie să-ţi răspund la această întrebare. De la cei doi 
care-l urmăreau cu maşina. 

— Deci au trimis pe ăştia care s-au dat drept simpli 
clienţi, aşa cum îţi spuneam. 

Am intrat în camera noastră. Cel rănit avea deja umărul 
bandajat, iar zdrahonul stătea într-un colţ cu cătuşele la 
miîini. 

— la spuneţi, frumoşilor, cine v-a trimis aici? 

Evident, nici un răspuns. 

— Deci nu vreţi să răspundeţi civilizat cine este şeful 
vostru? 

I-am scos cătuşele matahalei. 

— Noi ne cunoaştem, nu? 

Pînă să apuce tipul să înţeleagă ceva, i-am aplicat cîteva 
lovituri pe unde nimeream. Şi nimeream cam peste tot. 
Meunier mă privea cu reproş. M-am făcut că nu observ şi 
am continuat să-l tăbăcesc pe individ. 

— Poate te decizi să dai drumul la buletinul de ştiri. 


Avea atîta ură în priviri, că am simţit nevoia să-i mai dau 
doi pumni. S-a lăsat moale la pămînt, fără să scoată o 
vorbă. 

— l-aţi percheziţionat? 

— Da, îmi confirmă unul dintre poliţişti. 

— Ceva interesant? 

— Pistoale, cuțite. 

— Nu, lasă astea. 

— Poftiţi actele lor. 

Le-am examinat cu toată grija. Nimic deosebit, în afară 
de faptul că erau, bineînţeles, italieni. Numele lor nu-mi 
spuneau nimic. Cînd tocmai mă pregăteam să i le întind lui 
Meunier, ceva îmi atrase atenţia. Pe un colţ al permisului 
de conducere al zdrahonului era notat un număr de 
telefon. L-am memorat, fără să se observe că l-aş fi văzut. 
Numărul îmi părea cunoscut. Urma să verific dacă mă înşel 
sau nu. 

Meunier dădu ordin să fie luaţi cei doi, apoi se întoarse 
spre mine şi-mi spuse pe un ton dojenitor: 

— N-avea rost să-l boţeşti în halul ăsta. 

— Ştiu. Dar aveam să-i plătesc o poliţă. Îmi dau seama 
că le este frică să vorbească. Dacă o fac sînt ca şi morţi. 
Mafia nu te iartă dacă ai cîntat ceva, mai ales despre şefi. 

— Ce facem cu Salinas? 

— İl păzim straşnic. Tipul e mai important decît credeam 
noi, din moment ce ăştia se străduiesc să-l omoare. 
Ciripeşte el pînă la urmă, dacă o să vadă că nu-i dăm 
drumul. 

— Trebuie găsit un temei legal. Nu putem să-l reținem 
aşa. 

Am izbucnii în ris: 

— Port ilegal de armă, tentativă de asasinat, găseşti tu 
ceva... 

— Glumeşti. 

— Păi nu era să-l omoare pe ăla în care a tras? Şi mai 
lasă şi tu scrupulele la o parte. Hai să mai prindem un pui 
de somn, că mîine avem iarăşi o zi grea. 


Şi într-adevăr a doua zi a fost infernală. L-am căutat pe 
Giscard la telefon. Printre altele mi-a spus: 

— John, lucrează numai cu Meunier. Fereşte-te de orice 
altă legătură. Mai sună-mă şi fii foarte prudent. 

l-am relatat pe scurt ce se mai petrecuse. Mi-a 
recomandat: 

— Păziţi-l ca pe ochii din cap pe acest aşa-zis Salinas. S- 
ar putea ca el să vă ducă pe drumul cei bun. 

Am căutat în agenda mea numărul de telefon de pe 
permisul de conducere al zdrahonului. Nu-l aveam. Mă 
înşelasem. Aveam unul foarte apropiat. Primele trei cifre 
erau aceleaşi: 038. Era prefixul oraşului Neuchâtel! Brusc 
mi s-a făcut lumină în creier. Mi-am amintit că Salinas 
avea telefonul lui Gerard Nandet, individul suspect 
dispărut de la Martigny. Columbianul avea deci relaţii cu 
Mafia, aşa că... aşa că ce? Tot nu se legau bine lucrurile. Şi 
apoi, ce legătură aveau toate astea cu prefixul oraşului 
Neuchâtel? Era clar că îmi lipsea o verigă. Dacă Nandet se 
dusese la Neuchâtel? Nu, nu era logic să se ducă acolo. 
Dar, în fond, ce mai era logic în toată povestea asta atît de 
încurcată? M-am decis totuşi să iau taurul de coarne. 

Am urcat la etaj, unde se afla, sub pază, Salinas. L-am 
luat scurt: 

— Ce-ţi spune dumitale oraşul Neuchâtel? 

Am văzut pe faţa lui o oarecare reacţie. 

— Nimic deosebit. E 

— Uite ce este, domnule Salinas. Îţi propun un tîrg. Eu 
te scap de belele, te apăr de prietenii ăştia ai dumitale, iar 
dumneata îmi spui ce ştii de Neuchâtel. O.K.? 

L-am văzut că ezită, aşa că am mărit miza: 

— Şi după aceea te fac scăpat. Ce zici de asta? 

Mă privi cu neîncredere. 

— Vorbesc serios. Aranjez eu lucrurile în aşa fel încît să 
nu-ţi dea nimeni de urmă. 

— Uşor de spus... 

— Da. Te cred. Înţeleg că ţi-e frică. Plus că nu prea ai 
încredere în mine. Este explicabil. 

— Mi-au mai promis şi alţii... 


Am ciulit urechile. Însă n-a mai urmat nimic. 

— Hai, domnule, să facem tîrgul. 

— Îmi pare rău, n-am ce să vă ofer în schimbul libertăţii 
mele. 

— Deci nu vrei. 

— Aş vrea eu... dar... 

— Dar ce? 

— Cine îmi garantează că după ce vă rezolvaţi treburile 
o să vă mai pese de mine? 

Omul avea dreptate şi nu prea puteam să-l contrazic cu 
argumente solide, convingătoare din punctul lui de vedere. 

— Bine. Nu vrei, nu vrei. Treaba dumilale. Mai gîndeşte- 
te. 

Tocmai ieşeam pe uşă, cînd l-am auzit strigîndu-mă: 

— Domnule, vreţi să vă întoarceţi? 

M-am conformat. 

— Te ascult. 

— Eu vreau să scap cu viaţă din toată tevatura asta în 
care am intrat, aşa că nici nu vreau să mă eliberaţi acum. 

— Asta este lucrul cel mai uşor de rezolvat, i-am răspuns 
zimbindu-i încurajator. De fapt nici nu mă gindeam să-ţi 
dau drumul. 

— Dumneavoastră nu ştiţi un lucru. Cineva din poliţia 
italiană trădează. Adică nu ştiu dacă e chiar din poliţia 
italiană... 

Mai aflasem ceva important. Cred că ştiam cu cine stau 
de vorbă în clipa aia. Bun, punct cîştigat, mi-am zis. 

— Vorbeaţi de Neuchâtel. Eu am să vă dau o adresă. Vă 
rog însă să fiţi foarte atent. S-ar putea să fiţi întimpinat 
într-un anume fel... înţelegeţi, nu? Sau, în cel mai bun caz, 
să nu mai găsiţi pe nimeni acolo. Oricum, merită riscul. 
Pînă vă întoarceţi dumneavoastră de acolo, eu aş vrea să 
fiu bine păzit într-un loc de care să ştie cît mai puţină 
lume. După aceea, dacă lucrurile se rezolvă cum trebuie, 
sper să vă ţineţi de cuvînt şi să mă lăsaţi să plec. 

— E-n regulă. 

Salinas îmi dădu adresa promisă. Cînd am auzit-o, nu-mi 
venea să cred. Parcă mai fusesem o dată acolo. Nu eram 


sigur dacă ăsta era numele străzii. Totul părea 
neverosimil. L-am rugat să repete. Da, auzisem bine. l-am 
mulţumit şi l-am asigurat că va fi bine păzit cît voi lipsi eu. 
Am ieşit val-virtej din cameră şi m-am dus să-l caut pe 
Meunier. l-am povestit pe nerăsuflate ce tîrg făcusem cu 
Salinas. M-a ascultat uimit. Nici lui nu-i venea să creadă. 
Pînă la urmă îmi spuse cu o voce şovăielnică: 

— Crezi cumva că Salinas este... Am dat de omul pe care 
îl căutăm? 

Am dat din cap afirmativ. 

— Şi insul de la Drans? 

— Nu ştiu ce să zic. Ne vom lămuri mai tîrziu. 
Deocamdată îţi propun să plecăm urgent la Neuchâtel. 

— Să luăm cîţiva băieţi cu noi. 

— Neapărat. S-ar putea să ne întîmpine cu prea multă 
dragoste acolo. Şi dă, te rog, dispoziţii ca Salinas să fie 
păzit ca o comoară. 

Am mai dat telefon lui Giscard şi i-am spus ce aflasem de 
la Salinas. Mi-a spus scurt: 

— Vin şi eu acolo. O să te aştept undeva prin apropiere. 
În două ore sînt acolo. O să parchez lîngă biserica de lîngă 
primărie. Mai am şi nişte veşti cam proaste pentru tine. 

M-am reîntors la motel. 

— Scuză-mă, i-am spus lui Meunier. Am uitat ceva. 

Am urcat repede în camera lui Salinas. În faţa uşii stătea 
un poliţist. I-am vorbit cît mai convingător cu putinţă. 

— Am o mare rugăminte la dumneata. Să nu intre 
absolut nimeni la el. Mîncarea i-o duceţi sus în cameră. Să 
nu cumva să-l lăsaţi să părăsească încăperea. Şi să nu 
deschidă uşa decit la solicitarea dumitale sau a schimbului 
dumitale. Stabiliţi o parolă. 

Omul dădu din cap că a înţeles. l-am mulţumit şi am 
plecat. Abia mai tîrziu, aflînd că în lipsa noastră au fost 
două tentative de a-l lichida pe Salinas, mi-am dat seama 
cît de bine făcusem. Pentru, a ajunge la el tipii încercaseră 
tot felul de tertipuri, dar „garda elveţiană” reuşise să-l 
apere pe italianul nostru, că numai columbian nu era 
dumnealui. 


CAPITOLUL XVI 


Am ajuns la Neuchâtel pe la patru după amiază. M-am 
dus direct la biserica de lingă primărie. Giscard încă nu 
sosise. M-am sfătuit cu Meunier. Am hotărît împreună să 
nu forţăm lucrurile şi să începem prin a supraveghea 
discret casa de la adresa pe care mi-o dăduse Salinas. 
Meunier a dat ordinele necesare în acest sens. Eu am 
rămas să-l aştept pe Giscard. N-a trebuit să stau prea mult. 
Am văzut apropiindu-se un Ford negru, de prin anii 
cincizeci. Nici nu mi-l puteam imagina într-o maşină 
modernă. N-ar fi fost în „stilul” lui. 

leşi zîmbitor din vechitura lui, aşteptind parcă efectul 
apariţiei sale spectaculoase: 

— Să ştii că mai merge bătrînul domn Ford. Se ţine bine. 
E drept că mai tuşeşte din cînd în cînd, dar încă rezistă la 
drum lung. 

— Ca piesă de muzeu este splendidă. Ştii muzeul de 
maşini vechi de la Fundaţia Pierre Gianadda din Martigny? 
Cred că ai face o afacere bună să te duci să le-o dai. 

— Nici nu mă gîndesc. A propos de Martigny, acolo e 
reţinut Fanciotti al vostru? 

— Da. Numai că încă pînă la plecarea noastră tipul încă 
nu-şi revenise. A fost drogat zdravăn. 

— Aha! făcu el. 

Părea enigmatic bătrinul Giscard. 

— Ai mai aflat ceva? l-am întrebat. 

— Suficient de multe lucruri ca să-ţi spun că meciul 
dintre mafioţi a fost foarte tare. De fapt, mai este. 

A apărut şi Meunier. Cei doi şi-au strîns mîinile călduros. 

— Ce plăcere să vă revăd, domnule Giscard! 

— Nu mai mică este şi plăcerea mea, domnule Meunier. 

— Îmi pare bine că ne ajutaţi. Am fost informat că vreţi 
să ne însoţiţi. 

— Da. M-a rugat John să pun şi eu un umăr la toată 
povestea asta. Poate experienţa mea v-ar putea fi de folos. 


— Vreţi să vedeţi casa? ne propuse Meunier. 

Am urcat în maşina lui Meunier şi am luat-o pe una din 
străduţele ce urcau şerpuind. Trecuseră doar cîteva 
minute şi mi-am dat seama că locurile îmi erau cunoscute. 
Mai fusesem pe-aici. 

— Aceasta e casa, ne-o arătă Meunier. 

— Am fost aici! am exclamat eu. 

Am mers mai departe şi am oprit după ce am trecut de o 
curbă a drumului. Le-am povestit celor doi împrejurările în 
care am fost acolo. 

— De ce ne-a dat Salinas tocmai această adresă? m-am 
întrebat eu. 

— Dragă John, interveni Giscard. Important este să 
vedem cine este acum în această casă. Explicaţiile o să le 
avem mai tîrziu. 

— Mda, mormăii eu. 

— De cînd o ţinem sub observaţie n-a intrat nimeni. 
Parcă ar fi nelocuită, interveni Meunier. 

— S-o ţinem în continuare. 

— Asta şi facem. Avem oameni şi prin împrejurimi. 

Am plecat toţi trei. Meunier conducea maşina cam 
nervos şi nu înţelegeam de ce. Cînd am revenit la locul de 
unde plecasem, lîngă biserică, l-am auzit spunînd iritat: 

— Tare mi-e teamă că am venit prea tîrziu. 

— Nu se ştie niciodată, Jean, îi răspunse Giscard. Pînă la 
urmă tot o să apară cineva. Eu zic să aşteptăm cu răbdare. 

Şi am aşteptat pînă seara. Nu s-a întîmplat nimic. Ni se 
făcuse foame la toţi trei. Meunier se oferi să ne aducă 
nişte sandvişuri. Am mîncat înginduraţi. Din cînd în cînd 
Meunier vorbea cu oamenii din dispozitiv. Era tot linişte şi 
pace. Se făcuse deja unsprezece noaptea cînd se auzi o 
voce în receptor. Meunier răspunse imediat. 

— Sîntem anunţaţi că în faţa casei a oprit o maşină, din 
care a coborit o femeie şi a intrat în curte. 

Am pornit în viteză. Am ajuns şi am văzut şi noi maşina. 
În vilă se luminaseră cîteva geamuri. Ne-am strecurat pe 
lîngă gard şi am aşteptat. 


— Încă nu intrăm, propuse Giscard. Să vedem ce se mai 
întîmplă. 

Am mai stat aşa o oră şi ceva. În sfîrşit luminile se 
stinseră şi în curte apăru o siluetă de femeie. S-a urcat în 
maşină şi a demarat în viteză. 

Meunier ordonă prin radio să fie urmărită şi dădu 
caracteristicile şi numărul maşinii. Eu speram să ne ducă 
unde ştiam eu. 

— Cred că putem pătrunde liniştiţi în casă, propuse 
Giscard. 

Asta am şi făcut. N-a fost o problemă să deschidem uşa 
de la intrare. După ce am intrat, am recunoscut imediat 
interiorul. Mai fusesem aici. 

— Putem face un control sistematic, zise Meunier. 

Am luat la rînd toate încăperile. Trecuse deja o oră de 
scotocit şi nu  găsiserăm nimic interesant. Eram 
descurajaţi. Numai Giscard continua, metodic şi 
bătrîneşte, să caute ceva. Ce? m-am întrebat eu în gind. De 
fapt, ce ne aşteptam să găsim? Singurul lucru care părea 
clar era că vila era locuită de o singură persoană. Doar 
unul dintre dormitoare lăsa impresia că este ocupat de o 
femeie. Se vedea clar după aspectul încăperii: patul 
nestrins, parfumuri, cutii de pudră şi alte asemenea 
lucruri. În celelalte însă totul era neatins, ca într-o cameră 
de hotel ce îşi aşteaptă turiştii. 

— Vila asta o fi avînd subsol? întrebă Giscard. 

— Să vedem, am zis. 

Nu ne-a fost greu să găsim, intrarea. Am coborit cîteva 
trepte şi am deschis o nouă uşă ce da într-un culoar îngust 
la capătul căruia se vedea o uşă metalică întredeschisă. 
Am dat-o de perete şi am rămas surprinşi. Eram într-un fel 
de dormitor, utilat cu tot ce trebuie, inclusiv baie. De ce 
trebuia aşa ceva în pivniţă, era prima întrebare care îţi 
venea în minte. Se vedea clar că cineva locuise pînă de 
curînd aici: aspectul neglijent al patului, cîteva obiecte de 
toaletă împrăştiate prin jur. În aer plutea un vag miros de 
parfum de femeie. Am tresărit. Nu cumva aici fusese ţinută 
Nicole? Acum era clar că ajunsesem prea tirziu. Imi venea 


să-mi dau palme. Ar fi trebuit să mă gîndesc şi eu la casa 
asta şi n-am facut-o. 

— Tot ce ne-a mai rămas de făcut este să vedem ce e cu 
doamna care a fost aici, spuse amărit Meunier. 

Eu am fost de acord. Giscard controla totul cu minuţie. 

— Speri să mai găseşti ceva interesant? l-am întrebat. 

— Cine ştie? Niciodată nu trebuie să disperi. 

Îşi văzu în continuare de treabă, cotrobăind peste tot. Se 
aplecă şi privi sub pat. L-am auzit scoţind un şuierat 
subţire. Ne-am apropiat şi noi. S-a, ridicat ţinînd în mînă 
un sutien de mătase de culoare albă. 

— Recunoaşte cineva obiectul ăsta? 

Meunier se întoarse zîmbind spre mine: 

— Domnul e mai în măsură să răspundă. Dînsul cunoaşte 
mai bine desuurile... afacerii. 

I-am zis ceva în gînd lui Meunier. Oricum, avea umor. 
Giscard zîmbea ştrengăreşte. 

— Hoţule, încă n-ai renunţat. Bravo, te ţii bine. 

Mie însă nu-mi ardea de glume. Era clar că Nicole 
purtase acest sutien la ultima noastră întîlnire... mai 
intimă. De ce îl lăsase aici? Probabil, fusese luată în grabă, 
din somn, şi nu mai apucase să şi-l pună. Intervenise ceva 
neprevăzut şi răpitorii n-au mai lăsat-o să se îmbrace pe 
îndelete. Nu era exclus să fi fost bruscată. Presaţi de timp, 
probabil că unul dintre ei l-a aruncat sub pat. O duseseră 
într-un loc mai sigur, acesta părîndu-li-se vulnerabil. Ceea 
ce era corect gîndit: ştiam şi eu casa, o ştia şi Salinas. 

— Lăsăm nişte oameni aici, poate mai apare totuşi 
cineva, iar noi mergem după maşina care o urmăreşte pe 
cea a femeii. 

— Nu prea cred eu să se întoarcă prea curînd careva pe- 
aici, îşi dădu cu părerea Giscard. 

Am plecat fiecare cu maşina lui. Meunier clădea comenzi 
prin radio şi auzeam voci care îi răspundeau. 

— Mă îndoiesc că bătrinul domn Ford va putea ţine 
pasul cu noi, i-am spus lui Giscard înainte de a urca la 
volan. 


Mi-a zimbit cu un aer seniorial, fără să se supere. Ştia el 
ce poate Fordul. Nu ştiu de unde mai aveam resurse să 
glumesc. Soarta lui Nicole mă îngrijora din ce în ce mai 
mult. Abia acum era în mare pericol. Şi-mi dădeam seama 
de ce. Fanciotti continua să reprezinte o ameninţare 
pentru mafioţi. Nu era exclus s-o şi tortureze. Îşi dăduseră 
şi ei seama că fuseseră păcăliţi şi că adevăratul lor duşman 
era în libertate, ei neputind să-l lichideze, deşi îl 
identificaseră. Tentativa lor eşuase datorită mie şi lui 
Meunier. Acum totul era să n-o scăpăm pe femeie. În ea ne 
puneam ultima speranţă, numai ea ne putea duce la locul 
unde se afla Nicole în momentul acela. 

leşisem din Neuehâtel şi ne angajasem pe şoseaua care 
ducea spre Zurich. După ce am trecut de o curbă, am văzut 
maşina lui Meunier oprită într-un refugiu. Am oprit eu, 
apoi Giscard. 

— Am aflat unde a ajuns femeia. A oprit la Bielle şi acum 
se învirteşte prin oraş. O ţinem în continuare sub 
observaţie. 

— Înseamnă că s-a prins că e urmărită, remarcă Giscard. 

— Posibil. Oricum, nu ne scapă, ripostă convins 
Meunier. 

— Dacă într-adevăr şi-a dat seama că este urmărită, nu 
se va duce unde avea de gind. 

Ne-am continuat drumul spre Bielle. În mintea mea 
iarăşi ceva nu se lega. Mă întrebam dacă nu sîntem din 
nou pe o pistă falsă. Era ca şi cum am fi urmărit o fantomă. 
Abia pronunţasem în gînd cuvîntul fantomă, că îl aud pe 
Meunier: 

— Mi s-a comunicat că femeia a dispărut într-un 
magazin de confecţii. 

Mi-a venit pe buze o glumă proastă: unde poate să 
dispară cel mai bine o femeie? într-un magazin de textile! 
Nu era însă momentul să mă ţin de glume. Meunier era 
disperat: 

— Oamenii noştri n-o găsesc! 

Cum adică? am întrebat eu candid, deşi bănuiam ce se 
întîmplase. 


— Simplu. Nu mai există. 

Vorbea în continuare prin radio şi probabil ce auzea nu-i 
făcea deloc plăcere. Adevărul e că şi eu eram disperat. Era 
prea de tot. Singura posibilitate de a ajunge la Nicole şi de 
a o salva se volatilizase. Am simţit că mă ia cu ameţeală. 
Mi-a părut încă o dată rău că nu acţionasem la primele 
mele impulsuri. Am vrut să fiu în legalitate, să nu comit 
nici un act care să contravină legii. M-am uitat spre 
Meunier şi-mi venea să-i zic ceva foarte urit, în momentul 
acela l-am auzit pe Giscard: 

— Băieți, este clar că am fost păcăliţi. Nu vă enervaţi 
degeaba. Hai să fim calmi. Noroc că mai am ceva memorie. 
Ascultaţi aici: acum vreo patru ani se stabilise în Bielle un 
italian care vindea... sutiene şi alte desuuri. Aici bătrinul 
îmi zîmbi subţire. Noi aflasem că tipul vindea şi altceva, 
însă nu puteam să-l găbuim. l-am întins cîteva curse. 
Degeaba, n-a ieşit nimic. Am fost nevoiţi să renunţăm. Dar 
tot el a protestat, ca om cinstit ce se pretindea, că i-am 
făcut prea multe percheziţii fără a avea un motiv precis, 
justificat din punct de vedere legal. Am fost puşi chiar în 
situaţia ridicolă să ne cerem scuze pentru ultraj la adresa 
onorabilităţii sale. N-am să uit niciodată această umilinţă 
la care am fost supus. Ce să-i faci? Asta e legea. Hoţul 
neprins - negustor cinstit. Am şi acum convingerea că 
cineva l-a prevenit... 

— Cine este tipul? îl întrerupse nervos Meunier. 

— Ai răbdare, dragule. Insul are o proprietate undeva pe 
malul lacului Neuchâtel, la periferia oraşului Bielle. 

— Deci ne întoarcem? întrebai eu. 

— Da, doar puţin... 

Giscard era misterios. Eu, care îl cunoşteam demult, 
eram sigur că se baza pe ceva. Cînd lucrezi treizeci de ani 
împotriva Mafiei şi apuci să trăieşti, înseamnă că eşti o 
adevărată bancă de date. 

— Băieți, veniţi cu mine. Eu plec primul, voi mă urmaţi. 
Vă atrag atenţia că orice zgomot poate duce la părăsirea 
cuibului de către păsărele. Cu grijă deci! Dacă nu-i găsim 
acolo, înseamnă că am pierdut partida. 


L-am urmat disciplinaţi. Am intrat pe una din străzile 
înguste ale oraşului străjuite de clădiri în stil german din 
secolul XVIII - XIX. Parcă pătrundeai înapoi în timp, într-o 
epocă revolută, în care nu aveai cum să intri decît prin 
imaginaţie. Atmosfera era într-adevăr germană. Totul 
părea geometrizat, de la dimensiunile clădirilor pînă la 
jardinierele cu flori de sub ferestre. O arhitectură severă, 
austeră, aceeaşi clădire care se multiplica parcă la infinit, 
cu mici diferenţe nesemnificative, încît aveai impresia că 
oricît ai fi circulat te aflai pe aceeaşi stradă. Impresia de 
repetiţie nu te părăsea, plus aerul rece, german. Sigur, aici 
jucau un mare rol şi prejudecățile mele de american, care 
ştia puţine lucruri, dar bine fixate, despre cultura 
Germaniei. Dacă mai adăugam şi antipatia firească de 
după război: tot ce era german, era obligatoriu negativ, 
tabloul este gata. 

În timp ce mă gindeam la toate astea, l-am auzit în 
receptorul de la bordul maşinii pe Giscard: 

— Deci sînteţi gata. Eu nu pot să vă asigur că insul e 
capătul firului. De un lucru sînt însă convins: mai scăpăm 
şi noi de încă un cuib al Mafiei. Chiar dacă nu-l prindem cu 
nimic, numai simplul fapt că a fost vizitat de poliţie îl va 
face să se retragă sau măcar să renunţe la acest sediu. 
Deci, un punct cîştigat. Aveţi răbdare. 

Maşina de muzeu a demarat în trombă şi mie mi-a venit 
să rîd. Mi se părea ridicol ca acest bătrîn să fie mai bun 
decît noi care, vezi Doamne, eram în plină putere, deştepţi, 
moderni şi foarte eficienţi. L-am urmat disciplinaţi, dar 
sceptici. Pentru mine era clar că pierzind urma femeii, 
bîjbiiam în întuneric. Şi cel mai tare mă îngrijora faptul că 
nu putusem s-o salvăm pe Nicole. Greşisem grav, mizind 
pe o urmărire cuminte, ca în romanele polițiste. Trebuia 
acţionat dur, concret, violent chiar, lăsînd la o parte 
respectarea legii. Mofturi! Acum era însă prea tîrziu. larăşi 
îmi venea să-mi dau pumni în cap. 

Ajunsesem în centrul vechiului burg german. Il urmam 
cuminte pe Giscard. Numai că şi el bijbiia. Se vedea clar că 
nu ştie pe unde s-o ia. Se plimba, şi ne plimba, de pe o 


stradă pe alta care se întretăiau într-un perfect unghi 
drept, şi toate aproape la fel, încît aveai mereu impresia că 
te-ai întors în locul de unde ai plecat, deşi erai în altă 
parte. Mă plictisisem. Incăpăţinarea lui Giscard mă punea 
totuşi pe gînduri. Ştia el ceva. De-a lungul anilor îl 
văzusem făcînd cele mai absurde lucruri - aşa păreau 
atunci, ca după aceea să descoperim că totul fusese gindit 
pas cu pas, gest cu gest. Dacă eu nu le înţelegeam atunci, 
nu înseamnă că ele nu erau logice. Aveau ordinea lor 
interioară, ordinea minţii lui Giscard. Drept pentru care 
acum m-am lăsat pe seama lui. Ştia el ceva! Toată 
plimbarea asta avea probabil un sens. În final am înţeles că 
avusese. Mi-au trebuit vreo trei-patru ture ca să înţeleg că 
de fapt nu ne învîrteam în jurul aceleaşi străzi. Ce ţi-e şi cu 
nemţii ăştia! Nu se lasă pînă nu fac cel puţin două lucruri 
exact la fel. Probabil din cauza aceluiaşi spirit de disciplină 
şi ordine care i-a dus de la reforma lui Luther la nazismul 
lui Hitler. Dar, mă rog, asta e cugetarea unui american 
incult, ar zice un european dedat la fineţuri. Sigur, 
arhitectura lor e mult mai complicată, mai complexă, 
numai că eu, american de trei-patru generaţii, nu pot 
înţelege cum poţi să reproduci la infinit, cu mici variaţii 
desigur, aceleaşi clădiri, aceleaşi străzi care te fac să te 
crezi într-un labirint. Dar, dacă stau bine să mă gîndesc, 
avenu-urile noastre nu se aseamănă între ele? 

Bătrînul Giscard mă trezi brutal la realitate: 

— Opreşte şi scoate pistolul! 

Parcă primisem un pumn în cap. Am privit buimac în jur. 
Eram pe o stradă la fel cu celelalte şi nu înţelegeam de ce 
tocmai aici trebuia să ne oprim. L-am văzut pe Giscard 
coborînd din maşină. Mi-a zîmbit îngăduitor: 

— Băieți, acum să vă văd! Eu sînt mai bătrîn. Acum... 
care-i primul cu puşca... 

Am înţeles că e momentul să las dracului meditaţia şi să 
redevin omul de acţiune care fusesem totdeauna. 

Clădirea în faţa căreia ne aflam era una oarecare. 
Desigur, scoasă din decor, putea părea nemaipomenită. In 
jur erau cel puţin cîteva zeci care semănau între ele. Un fel 


de vile-fortăreţe cu aceeaşi geometrie, că de stil nu putea 
fi vorba. 

Am coborit din maşină, neştiind ce voia Giscard să 
facem. 

— De peste zece ani mă gîndesc cum poate cineva să 
aleagă cea mai stupidă casă dintre cele mai stupide pentru 
a-şi face din ea sediul unei firme. Ca să nu mai spun că e 
foarte greu să-ţi imaginezi că un oraş mic, banal, burghez, 
ca Bielle, poate fi cel mai indicat loc pentru a te ocupa de 
activităţi ilegale. Şi mai ştiam că pe aici pe undeva se află 
o florărie care livrează flori în... Columbia. Ciudat, nu? Ei 
bine, eu căutam o florărie cu iz exotic şi cred că asta e! 

L-am privit admirativ pe bătriîn. Nu se putea ca el să nu 
dea de cap acestei a tăceri pe care eu o urmăream de atita 
vreme. Trebuia să recunosc că mă aflam în faţa unei 
florării cu plante exotice din altă zonă decît Europa, poate 
America de Sud. Şi m-am gîndit din nou la Salinas. Iarăşi 
se mai legau nişte lucruri. 

Cînd am coborit din maşină, mi-am dat seama că pistolul 
este o unealtă foarte utilă la casa omului, indiferent unde 
ar fi casa lui. Se pare că eram aşteptaţi. Nu ştiu exact de 
ce am simţit nevoia să mă arunc pe burtă, deşi încă nu 
trăgea nimeni. Dar fiecare fereastră mi se părea o gură de 
tun. Cum mai trecusem prin asemenea situaţii, i-am şoptit 
lui Giscard: 

— Bătrine, măcar spune-mi unde crezi că au plasat ăştia 
mitraliera. Nu de alta, dar aş dori să mai văd şi eu 
America... normal, nu cu picioarele înainte. Şi de unde 
naiba ştiau ăştia că venim în vizită? 

Giscard începu să rîdă ca la o glumă bună. 

— Asta aş vrea să aflu şi eu. Mai ales că de vreo zece ani 
bănuiesc că aici e un cuib de viespi. Din păcate, perfect 
legal. N-aveam cum să mă ating de ei. Am ieşit la pensie şi 
ei sînt tot aici. Îţi dai seama ce ranchiună le port. Dacă nici 
acum nu-i prind, înseamnă că întreaga mea carieră este 
compromisă şi că am muncit degeaba o viaţă. 

— Bun. Şi cum atacăm? 


Eram nerăbdător. Simţeam că şi mie îmi ajunsese cuțitul 
la os. 

— John! Te ştiu iute şi decis. Du-te în spatele clădirii. 

Meunier, care urmărea discuţia noastră, interveni: 

— Trebuie să blocăm ieşirea din faţă pe unde ar putea 
ieşi maşinile. Aş veni eu cu oamenii mei. 

— Da, numai că ăştia, după cîte îi ştiu, pot să dispară şi 
cu... 
Giscard îşi lăsă gîndul neterminat. Abia mai tîrziu aveam 
să înţeleg de ce nu şi-a terminat ideea. 

M-am strecurat pe lîngă gardul ce înconjura clădirea şi 
am ajuns în spatele ei. Se vedea o fereastră luminată. Am 
sărit gardul şi am intrat în curte. M-am împiedicat însă în 
ceva, habar n-aveam ce putea fi, şi am căzut. În momentul 
acela am auzit un miîriit şi am simţit un cîine care se 
aruncase asupra mea. Cu toată iubirea mea pentru 
animale şi pentru cîini în mod special, l-am apucat de git şi 
l-am strîns cu toată puterea. Nu apucase să mă muşte. L- 
am auzit respirind greu, asfixiindu-se. Cînd i-am dat 
drumul, era mort. M-am ridicat şi am privit geamul luminat 
din faţa mea. Din păcate era prea sus ca să pot vedea ce se 
petrece înăuntru. Şi, n-o să credeţi, am găsit un taburet 
uitat în cursul zilei cînd se luase masa aici. M-am urcat 
repede pe el şi nu mi-a venit să cred ce vedeam. Înăuntru 
se aflau vechile mele cunoştinţe care îl urmăriseră pe 
Matteo Salinas şi încă un tip înalt, slăbănog, pe care îl mai 
văzusem undeva. Unde? Pe aeroportul din Ziirich! Era 
insul care îl atacase pe Cooper. Nu mai înţelegeam nimic. 
Cine cu cine juca? Cine împotriva cui era? A trebuit să 
recunosc din nou că intuiţiile mele sînt bune, numai că îmi 
place să joc la risc. Discuţia între cei trei era foarte 
animată. Cred că mai curind se certau. Din păcate nu se 
putea auzi prin geam. Tare aş fi vrut să ştiu despre ce este 
vorba în propoziţie, vorba profesorului meu de limbă 
engleză. N-am mai avut timp de cugetat, pentru că am 
auzit un zgomot în spatele meu. Mi-am dat drumul şi am 
căzut pe stratul de flori de alături. Am făcut-o suficient de 
repede, încît am mai apucat să-l văd pe insul care se 


prăvălea peste scaunul pe care mă aflasem eu. Complet 
dezechilibrat, cu scaunul în braţe, insul a încercat să se 
ridice. Atunci i-am aplicat o lovitură în moalele capului. 
Următoarea - în plină figură - l-a convins să rămînă pe loc. 
Deci tipii se aşteptau la vizitatori. Nu pe mine mă aşteptau, 
desigur, ci pe unul de-al lor, însă din tabăra adversă. Nu 
m-am înşelat prea tare, pentru că în spatele meu a apărut 
un individ care mă privea uluit. li făcusem, se pare, un 
serviciu. Şi el voia să intre în clădire. Şi nu înţelegea de ce 
eu îl lichidasem pe cel care ar fi putut să-l împiedice s-o 
facă. Nu l-am lăsat să se mire prea mult. Oamenii de tipul 
ăsta devin periculoşi cînd încep să gîndească. M-am 
apropiat de el zimbind şi chiar i-am întins mîna. El mi-a 
prins-o pe a mea şi atunci l-am făcut să execute un salt 
frumos prin aer, aşa ca o plutire, după care a aterizat pe 
un rond de flori. Figura asta cu datul amical al miîinii o 
învăţasem de la un japonez, acum vreo douăzeci de ani. De 
atunci ştiu că nu toţi oamenii care îţi strîng mîna amical îţi 
vor binele. M-am asigurat dacă tipul stă liniştit printre 
flori. Nu stătea. Dădea semne că nu-i plac miresmele. 
Atunci m-am decis să-i mai dau un somnifer. L-am mai lovit 
încă o dată, e drept, puţin cam tare, în moalele capului. 

S-a liniştit, tăvălindu-se printre flori şi pregătindu-se 
pentru un somn mai lung. 

Ei, şi acum ce era de făcut? Doborisem doi inşi, cîte unul 
din fiecare tabără, se pare. Mă aflam între focuri. Deci 
Mafia îşi regla conturile aici. Giscard avusese dreptate. M- 
am urcat şi am privit din nou pe geam. Tipii dispăruseră, 
dar lumina era aprinsă. Am împins uşor geamul, care nu 
era închis, ci numai lipit de toc, şi am sărit în cameră. Era 
o bucătărie. Printr-o uşă care dădea probabil într-o 
sufragerie auzeam voci. M-am apropiat tiptil şi am auzit 
următoarea discuţie: 

— Şi acum ce facem? 

— Dacă ne găsesc? 

Îi găsisem eu sau altcineva trebuia să-i găsească? N- 
avea importanţă. Unde era Nicole? asta mă obseda pe 
mine. 


— Am văzut o maşină dînd tîrcoale pe aici, se auzi o voce 
de femeie. 

Am început să mă enervez şi nu atit pentru că vocea îmi 
era cunoscută, ci pentru că poliţia elveţiană circula ca 
nişte pisici cu lăbuţele în coji de nucă. 

Am privit în jur. În stînga mea mai era o uşă. Am 
încercat-o. S-a deschis. Am intrat într-un mic hol, iar de 
acolo se mai deschidea una. Era clar că nu ducea în 
sufragerie. Am deschis-o cu orice risc. Am intrat într-o 
cameră aproape goală, care mai avea încă o uşă. Într-un 
colţ se vedea o dormeză simplă, modestă. Pe dormeză 
zăcea, legată de miini şi de picioare, Nicole! N-am avut 
timp să mă bucur de surpriza revederii, pentru că cineva 
mi-a sărit în spate, dorind cu orice preţ să mă strîngă de 
git. De obicei, în asemenea situaţii, e bine să te arunci în 
faţă, pe burtă. Tipul care îţi stă în cîrcă vine şi el, normal, 
după tine. În timp ce te prăvăleşti împreună cu el, poţi să-i 
plasezi cu cotul o lovitură în burtă. 

Asta am făcut şi eu, numai că, probabil, am făcut-o cu 
atîta ură, încît insul a rămas nemişcat lîngă mine. Nicole 
mă privea admirativ, cu speranţă în ochi. Nu aveam voie s- 
o dezamăgesc. Am dezlegat-o repede. Decum s-a văzut 
liberă, s-a repezit la tipul căzut la podea, i-a smuls pistolul 
pe care eu nu apucasem să-l văd şi mi-a spus cu un ton 
vesel, care nu mi s-a părut la locul lui: 

— John, hai că-i radem! 

Întrucît nu înţeleg prea bine argoul franțuzesc, am 
presupus că a rade înseamnă a lăsa pe cineva fără păr. 
Ideea nu mi s-a părut chiar rea, dar nu prea aveam în 
momentul acela chef şi timp de bărbierit. Şi atunci i-am 
spus: 

— Dacă tot i-ai luat pistolul, stai la uşa aceea care cred 
că dă în sufragerie. 

De acolo se auzeau glasuri. M-am strecurat spre 
fereastră. Am deschis geamul şi i-am ordonat scurt: 

— Gata! Sari! 

M-a privit uimită. 

— Şi cu ei ce facem? 


Îmi venea s-o omor. N-am mai apucat să facem nimic, 
pentru că uşa de la sufragerie s-a deschis şi şi-a făcut 
apariţia unul dintre tipii care îl urmăriseră pe Salinas. Nu 
faptul că avea pistolul în mînă m-a determinat să-l împuşc, 
ci altceva: în spatele lui mai venea unul. Am tras fără 
ezitare. Insul a căzut instantaneu. Cel din spate n-a mai 
apucat să scoată pistolul. L-am ochit exact în braţul cu 
care voia să-l scoată din buzunar. A scos un strigăt şi s-a 
prăbuşit în dreptul uşii. Acest strigăt însă era să-mi fie 
fatal. Tocmai cînd voiam s-o împing prin fereastră pe 
Nicole, am văzut în deschizătura uşii pe un al treilea. N-am 
mai apucat să trag, deşi îi văzusem pistolul în mînă. Din 
spatele meu s-a auzit o împuşcătură. Glonţul a nimerit 
drept în fruntea insului. M-am întors. Trăsese Nicole. Il 
ucisese. L-am recunoscut imediat: era al doilea tip care îl 
urmărise pe Salinas. 

Eu trăsesem în umăr, în mînă, la picioare, iar frumoasa 
femeie direct în frunte! Trebuie să recunosc că faţă de ea 
eram un biet copil. 

Cînd i-am auzit şi vocea, m-am convins că sînt o 
persoană cu profunde convingeri umanitare. 

— Dă-i dracului! Sînt nişte brute. 

Şi a sărit pe geamul deschis, pe care i-l pregătisem, nu 
înainte de a mai trage un foc spre uşa în care apăruse un 
ins cam speriat, e drept, dar tot cu un pistol în mînă. 

Am urmat-o, sărind şi eu geamul, şi odată ajuns afară am 
rămas lîngă zid să văd ce se mai întîmplă în încăpere. 
Noroc că scaunul pe care îl mai folosisem o dată era tot 
acolo. 

Pe uşa sufrageriei a intrat liniştit Meunier. 

— Unde dracu' eşti, John? 

M-am ridicat din întunericul de afară şi am ajuns în 
cadrul ferestrei. În momentul acela am auzit o înpuşcătură 
şi am simţit o arsură în umărul drept. Pistolul mi-a căzut 
din mînă. Meunier se uita înmărmurit la mine. Înainte de a 
cădea, am mai apucat să-mi dau seama că se trăsese de 
afară, din spate, deci din curtea casei. După aceea n-am 
mai simţit nimic. Ştiu doar că sub cămaşă îmi curgea ceva 


cald, fierbinte chiar, iar deasupra mea vedeam ochii 
speriaţi ai lui Nicole. Apoi am adormit cu totul. Parcă se 
făcea că îmi vine în faţă o locomotivă care în următoarea 
clipă mă va zdrobi. Tot atunci, o femeie, parcă Nicole, m-a 
luat în braţe şi locomotiva a trecut pe lîngă mine. 


CAPITOLUL XVII 


Cînd m-am trezit, eram într-o încăpere albă, strălucitor 
de aibă. In faţa mea era o femeie tot albă. Mă durea 
îngrozitor umărul. Am tras o înjurătură în cel mai pur stil 
oral, în engleza mea de baştină, aşa cum se vorbea într-un 
anumit cartier al Londrei, unde copilărisem o vreme. Dar 
să ştiţi că nu e vorba de Soho! 

Femeia în alb mi-a luat un braţ, mi-a ridicat mîneca 
pijamalei şi mi-a tăcut o injecție. Am plonjat iar în somn şi 
am uitat de toate. 

Cînd m-am trezit din nou, în faţa mea era Giscard. 

— Fii liniştit. Au fost prinşi toţi. 

Parcă de asta îmi ardea mie acum. Probabil figura mea i- 
a spus ceva lui Giscard, că i-am auzit pufnind în ris: 

— Hai, John, ce dracu’! La vîrsta ta ai putea să te mai 
potoleşti! 

M-am prefăcut că nu înţeleg. 

— Eu... mă interesează dacă... 

— Hai, las-o baltă, băiete. Nicole e teafară. După ce l-a 
atins pe unul drept în frunte, voi aţi sărit pe fereastră, ea 
s-a întors... mă rog... a mai fost un mort pe-acolo. Dar asta 
n-are importanţă. Tu cum te simţi? 

Am făcut o grimasă. Mă durea umărul foarte tare. 

— Nu cine ştie ce. 

— După toate cele întimplate, meriţi o răsplată. 

Bineînţeles, eu m-am gîndit că o merit pe Nicole. După 
zimbetul meu stupid bătrinul a înţeles că el vorbea de una, 
iar eu mă gindeam la alta. 


— Nu, nu e la ce te gindeşti tu. Nicole e bine. Nu aste e 
problema. Vedem noi cum o scoatem din cauză. Altceva aş 
vrea eu de la tine, după ce te faci bine. 

Nu înţelegeam despre ce e vorba şi, ca să fiu sincer, nici 
nu mă interesa. Dacă Nicole trăia şi putea fi scoasă din 
cauză, altceva nu mai conta. l-am auzit din nou vocea, 
parcă de departe: 

— Acum urmează lucrul cel mai greu. Va trebui să te 
bagi chiar în gura lupului. 

Nu înţelegeam nimic. 

— Adu-ţi aminte ce s-a întîmplat pe aeroportul din 
Ziirich! 

Am încercat să-mi amintesc. Da. Totul fusese aiurea. De 
un diletantism inadmisibil! Sau se dorise să fie aşa. Ca 
într-o înscenare de amatori. Şi tot ce a urmat după aceea! 
Eram vînat ca o fiară, ştiindu-se în fiecare moment unde 
sînt, ce fac şi, mai ales, ce am de gînd să fac. Eram uluit că 
aproape mi se ghicesc gîndurile. Sigur, Helene Berger 
furnizase duşmanilor mei nişte informaţii utile. Dar 
acestea nu erau suficiente ca să se ştie în orice clipă unde 
mă aflu şi ce intenţii am. 

Am făcut efortul să mă ridic puţin din pat. O durere 
ascuţită mi-a tăiat orice entuziasm. Am căzut pe pernă. 
Transpirasem de durere. Pe frunte îmi curgeau broboane 
de sudoare. Faptul că eram atît de neputincios, mă scotea 
din sărite. 

— Stai cuminte, John! Nu-i nici o grabă. Personajul e la 
locul Iui. Nu va fugi. E prea sigur pe el. Plus că un om 
cunoscut ca el nu prea are unde să se ducă. Lumea noastră 
e prea mică pentru o asemenea „celebritate”. Se crede în 
siguranţă pentru că n-a fost văzut niciodată în compania 
unor oameni dubioşi. Doar tu ştii unele lucruri despre 
persoana sa. 

Da, ştiam. Acum le ştiam. La început mi s-au părut toate 
doar simple, nefericite coincidenţe. Recapitulînd acum prin 
cîte primejdii trecusem, fără să înţeleg cum de se făcea că 
orice clipă constituia un pericol pentru mine, m-am dumirit 
că fusesem o unealtă în mîna lui. Făcuse însă greşeala să 


mă creadă mai prost decît eram eu de obicei. Mă 
subestimase şi asta mă deranja cel mai tare. Sau tocmai 
asta mă salvase? Trecusem de atîtea ori pe lingă moarte, 
aproape că mă atinsese cu aripa ei rece. Culmea este că o 
simţisem, dar o ignorasem, fiind prea sigur de mine. 
Numai că şi el greşise. Mizase pe simţul datoriei pe care îl 
are orice profesionist disciplinat. Or, eu nu sînt aşa de 
cuminte cum par. 

— Bătrine Giscard, nu ştiu dacă sînt în stare să fac ce-mi 
ceri tu. 

— Dar nu-ți cere nimeni să te duci în clipa asta la el. Fă- 
te mai întîi bine şi pe urmă îi faci o vizită. 

Şi era gata să nu mă mai fac bine deloc. S-a auzit o 
împuşcătură şi glonţul a trecut pe undeva pe lingă mine. 
Giscard s-a prăbuşit pe marginea patului. Prin cămaşa albă 
apăruse o şuviţă roşie. L-am auzit îngăimînd: 

— În tine a vrut să tragă. 

S-a prăbuşit la picioarele patului. Am făcut efortul de a 
mă ridica. M-a săgetat o durere ascuţită în umăr. Cu mare 
efort, m-am ridicat totuşi şi am izbutit să-i scot pistolul de 
la briu. M-am tîrît pînă la geam. Am văzut o siluetă pe 
acoperişul pavilionului din faţă. Fugea. Am tras tară 
ezitare. Am nimerit. Persoana s-a prăbuşit. Inainte de a 
cădea a îmbrăţişat un horn. Apoi a căzut, rostogolindu-se 
pe olanele acoperişului. 

L-am privit pe Giscard. Respira. Uşa s-a deschis şi în. 
salon a intrat precipitat un ins în halat alb. Am simţit 
pericolul. Părea a fi doctor. Cînd am văzut că are o mînă în 
buzunarul halatului, n-am mai ezitat. Am tras exact spre 
acel buzunar. Tipul a icnit scurt şi a căzut. 

Cînd i-am scos mîna din buzunar, am găsit un pistol mic, 
dar foarte eficient. 

M-am întors spre Giscard: 

— Bătrine, am mai scăpat o dată... 

M-a privit cu ochi luminoşi, parcă bucurîndu-se: 

— Cheamă repede poliţia. Ăştia ne omoară aici în spital. 

L-am văzut cum se întinde pe podea, abia respirînd. 


N-am mai stat pe gînduri. M-am dus la uşă. Pe coridor 
nu era nimeni. M-am întors în salon şi am închis uşa după 
mine. Am ridicat receptorul şi am cerut numărul poliţiei. 
Meunier nu era acolo. Le-am explicat ce se întîmplase. Mi 
s-a promis că va veni imediat un echipaj. Nici n-am apucat 
bine să termin, că uşa salonului s-a deschis şi a intrat... 
Meunier! 

— Eşti teafăr? mă întrebă el speriat. 

— Eu da, Giscard însă... 

I l-am arătat pe bătrin care zăcea pe duşumea. M-am 
aplecat spre el. Gemea de durere şi de undeva de la piept 
îi curgea sînge. M-am întors spre Meunier: 

— Cheamă repede un doctor! 

— Nu e nevoie, John! Vă am pe amîndoi la îndemînă. Aşa 
că... 
Nu-mi venea să-mi cred ce auzeam. Meunier ținea în 
mînă un pistol care era îndreptat spre mine. 

— Gata! Pînă aici ţi-a fost. 

Am auzit; sau mi s-a părut că aud, cum apasă pe trăgaci. 
M-am aruncat la podea, trăgind în acelaşi timp după mine 
un scaun pe care am apucat să-l împing spre picioarele lui. 

Probabil asta m-a salvat. Vrînd să vină spre mine, s-a 
împiedicat. Mi-a fost suficient momentul lui de 
dezechilibru. M-am aruncat peste el şi l-am lovit violent în 
braţul în care ţinea pistolul. Se vede treaba că venisem cu 
toată greutatea peste el, pentru că a scăpat pistolul din 
mînă. Am auzit o voce din spate. Era a lui Giscard: 

— I l-am luat eu, John. Acum vezi să nu se mai întîmple 
nimic. Mi-e foarte rău. Şi tu eşti rănit, dar oricum eşti mai 
tînăr decît mine. Vezi că ăsta e în stare de orice. 

S-a prăbuşit din nou. M-am întors brusc, tocmai cînd 
Meunier se pregătea să se arunce asupra mea. Cu un ultim 
efort, l-am lovit cu piciorul, cu toată puterea, în abdomen, 
după care i-am întors mîna la spate. Nici nu mai ştiu care. 
Stînga sau dreapta. Oricum, l-am imobilizat. 

Mă durea îngrozitor umărul şi simţeam că mi se face 
rău, că în curînd o să mă prăbuşesc. Nu mai aveam nici o 
putere. Privirea mi se întunecase şi aveam senzaţia că mă 


prăvălesc în neant. Înainte de a cădea, am văzut o siluetă 
înaltă, parcă la fel de albă ca tot ce era în salonul de spital, 
apoi mi s-a părut că se aude un foc de revolver. 

Meunier a căzut în faţa mea cu faţa la pămînt. Sîngele 
curgea pe mocheta gri. O dîră se prelungea uşor pe lîngă 
corpul lui. 

Am privit în jurul meu. Am văzut mai întîi o ţeavă de 
revolver, apoi revolverul şi în sfîrşit mîna care îl ţinea. Era 
Nicole! Imposibil! 

Am vrut s-o întreb ce caută acolo. N-am apucat. Am 
auzit doar atit: 

— Eu ţi-am spus de la început că mie nu-mi place 
Meunier. 

Era adevărat. Îmi spusese, iar eu n-o crezusem. Oare de 
ce? Probabil pentru că, la început, la Ziirich, mi se spusese 
să nu iau legătura cu poliţia locală, ca după aceea Cooper 
să-mi sugereze că totuşi pot avea încredere în el şi chiar să 
colaborez cu el. Din păcate eu nu realizasem atunci că cele 
două indicaţii se contraziceau. 

Acum trebuia si-l salvez pe Giscard, pentru că, de fapt, 
el mă salvase pe mine. Abia acum înţelegeam de ce dorise 
să mă însoţească peste tot. Şi Cooper... Doamne, numai să 
nu i se întîmple ceva lui Giscard! 

Apoi am leşinat. 


CAPITOLUL XVIII 


În momentele acelea dramatice am crezut că se poate 
muri şi din deziluzie. Mi se părea imposibil ca Meunier, de 
care mă ataşasem sufleteşte, să fie omul Mafiei. Cel mai 
mult mă afectase însă rănirea destul de de gravă a lui 
Giscard, deşi, la rîndul meu, şi eu eram rănit. 

Am încercat să trec peste toate astea ca să aflu, în 
sfîrşit, unde a fost păcăleala. Pentru că fusese aşa ceva. 
Sigur, nu-mi face nici o plăcere să recunosc că un om cu 
experienţa mea putuse fi tras în piept la o asemenea 
manieră. Aveam de la început suficiente indicii că lucrurile 


nu sînt curate. M-am încăpăţinat să cred că nu pot fi 
păcălit aşa de uşor. E drept că şi după ce mi-am dat seama 
că totul e regizat, m-am complăcut în acest joc riscant. M-a 
salvat totuşi experienţa şi intuiţia mea, care arareori dă 
greş. În asemenea situaţii funcţionează un al nu ştiu 
cîtelea simţ, cel al pericolului. Continui să cred că acest 
simţ special ne salvează pe noi, cei a căror meserie este 
riscul. 

După ce Giscard era în afara oricărui pericol, i-am spus, 
aşa, în glumă: 

— Vezi că am cîştigat iar? Cazul e ca şi rezolvat. 

A zîmbit seniorial. Mi-a cerut o ţigară, deşi nu era 
permis fumatul în salon. Şi-a aprins-o tacticos şi apoi a 
urmat o replică uluitoare: 

— Acum te duci să apuci taurul de coarne. Abia acum. 

Mai auzisem replica asta, aşa că i-am spus rizînd: 

— Taurul e în ţarc! 

— Te înşeli, băiete! 

— Cum adică? 

— El zburdă încă liber pe pajişte. 

— Nu înţeleg. 

— Dacă ţi-aş povesti biografia aventuroasă a taurului 
ăsta, n-ai mai fi atit de sigur pe tine. 

— Dragă Giscard, cînd vrei matale să fii enigmatic... 

— Nu vreau deloc să mă dau atotştiutor. Doresc numai 
să-ţi atrag din nou atenţia că de cum ai venit în Elveţia ai 
fost manipulat ca un pion într-un joc de şah în care 
partenerii fac ce vor ei, fără să le spună şi lor, pionilor. 
Mai mult decît atit, aceştia sînt sacrificați fără nici un 
scrupul în numele ideii că partida trebuie cîştigată, 
indiferent de pierderi. 

— Cred că exagerezi! 

— Bine. Tu ai un număr de telefon, de fapt mai multe, la 
care suni mereu şi raportezi ce-ai făcut? 

— Da. Sigur. Aşa a şi fost înţelegerea. 

— Ei bine, asta era să te piardă. 

— Fii mai clar, te rog! 


— Tocmai faptul că sunai mereu ca să spui ce faci şi ce 
intenţionezi să întreprinzi în continuare, îţi putea fi fatal. 

Am rămas pe gînduri. Bănuiam că aici vom ajunge pînă 
la urmă. Imi dădusem şi eu seama, la un moment dat, că 
ceva nu era în regulă. Era clar că Helene Berger lucra 
pentru ceilalţi, pentru Mafia, trădînd-o pe prietena ei 
Nicole, care îl voia scăpat pe Fanciotti. Asta era deja un 
lucru cunoscut. Uriaşa surpriză cu trădarea şi 
complicitatea lui Meunier mi se părea cea mai mare 
păcăleală. Aşa că nu mai vedeam ce surprize mi-ar mai 
putea rezerva viitorul în această afacere murdară. 

— John, ascultă-mă totuşi cu atenţie. Fă o vizită acestui 
domn al cărui telefon îl ştii. Te sfătuiesc să iei cu tine 
măcar un om înarmat. Aş zice să anunţi poliţia elveţiană. 
Pe cea reală. Nu pe alde Meunier. 

Bătrînul a ris eu poftă ca la o glumă bună. N-am prea 
gustat-o. Nu mai aveam resurse să mă amuz. 

— Eu te stimez foarte mult, Giscard. Te-am ascultat 
întotdeauna. De data asta însă, iartă-mă că-ţi spun, nu pot 
crede ce vrei să insinuezi. 

— Eu nu insinuez nimic. Vreau doar atit: să rezolvi 
integral cazul. Au mai rămas destule necunoscute: 
Fanciotti, uciderea lui Mancini, tentativele de asasinat 
comise împotriva ta. Şi toate pornite nu de la Meunier. Sau 
nu toate, pentru că de multe ori el a fost nevoit să joace cu 
tine pentru a nu fi descoperit. Ba chiar te-a ajutat uneori 
din acelaşi motiv. Deasupra lui mai există cineva - acela cu 
care el a făcut pactul cu diavolul. Şi în Mafie, ca în orice 
societate, există o ierarhie. Chiar mai rigidă ca în 
societatea noastră, să-i zicem totuşi normală, măcar aşa în 
linii mari. Dacă vrem să facem ceva, trebuie să lovim acolo 
sus, cît mai aproape de virful piramidei. Sigur, faptul că l- 
ai descoperit pe Meunier este extraordinar. Nimeni nu şi- 
ar fi putut imagina că omul acesta, aparent foarte corect, 
este vîndut cu totul mafiei. Insă îţi repet, deasupra lui mai 
este cineva. Tu ştii cine este, dar nu-ți vine a crede. 

— Şi ce să fac? 


— Repet: du-te la el. Cu orice risc. la-ţi o gardă 
personală şi ca minimă precauţie ia-ţi şi un mic aparat de 
înregistrat. Cine ştie ce mai spune omul la supărare sau, 
dimpotrivă, cînd e prea sigur pe el. Hai, riscă. Eu zic că 
merită. Aş veni şi eu cu tine, dar nu pot. 

Pînă la urmă m-am decis să mă duc. Aflasem că de fapt 
are reşedinţa la Geneva şi nu la Zurich, cum crezusem eu 
la început Dar cîte prostii nu înghiţisem eu de la venirea în 
Elveţia! Plus că unul din telefoane, de fapt acela la care 
sunam cel mai des, era din Geneva. 

Am plecat spre Geneva. Adresa o aflasem prin mijloacele 
ştiute. Din moment ce aveam telefonul! Am ajuns în oraş şi 
nu mi-a fost prea greu să găsesc strada, apoi casa. Am 
sunat. Mi-a deschis o femeie între două virste care m-a 
întrebat cine sînt şi ce doresc. l-am răspuns la întrebări 
foarte clar. Nu ştiu dacă nu era mai bine să mint. Doream 
totuşi să joc corect. Mi-a spus să aştept şi cînd a revenit, 
mi-a spus scurt: 

— Intraţi! 

Mi-am dat seama că o mai văzusem pe această femeie. 
Unde? Nu puteam să-mi amintesc. Am intrat într-un salon 
imens, căptuşit cu cărţi pînă în tavan. Era o atmosferă 
tihnită, ca într-o casă de intelectual. 

În încăpere nu era nimeni. Deodată însă i-am auzit vocea 
în spatele meu. I-o cunoşteam bine. M-am întors şi i-am 
văzut chelia strălucitoare, faţa jovială, corpul grăsuliu. 

— Ei bine? Ce vrei acum? 

Avea cu totul altă voce decît cea ştiută de mine. 

Am auzit o uşă închizîndu-se. Nu ştiu de ce, asta m-a 
neliniştit. L-am privit din nou. Parcă era un altul, nu cel pe 
care îl ştiam. Pînă la urmă m-am decis să-l întreb: 

— Nu ţi-ai dat seama că în final o să ajung la dumneata? 

— Nu te credeam în stare: 

— M-ai subapreciat şi asta te-a pierdut. 

— Ţi se pare. Pe mine nu mă poate pierde nimeni. Doar 
dacă vreau eu să mă las... 


Nu şi-a terminat fraza. Am simţit că ceva nu e în regulă 
şi că nu trebuia să procedez aşa. Ar fi fost bine să iau pe 
cineva cu mine. 

Acum era prea tirziu. Dacă intrasem în joc, trebuia să 
merg mai departe cu orice risc. 

— Şi totuşi am ajuns ia dumneata. 

A început să ridă încetişor. Parcă torcea, ca un motan 
satisfăcut. 

— Aş vrea să-ţi atrag atenţia că nu deţii nici o dovadă 
împotriva mea. Te amăgeşti dacă îţi imaginezi că eu aş 
putea fi compromis. Că te va crede cineva. Sînt o persoană 
onorabilă, respectată. Mă cunoaşte toată lumea ca 
oficialitate. Aşa că... 

Se ridică în picioare, îndreptîndu-se spre un mic bar 
care se afla în colţul încăperii. 

— Bei ceva? 

Eram foarte atent la toate gesturile şi mişcările lui. 
Totuşi nu l-am putut refuza. Simţeam nevoia să beau ceva 
tare. 

— Whisky? 

— Da, am încuviinţat eu. 

Mi-a turnat într-un pahar înalt, umplindu-l pînă la 
jumătate, şi mi l-a întins. Şi-a turnat şi lui într-un pahar şi a 
sorbit puţin. Am băut cu sete. Speram să nu fie otrăvit. Mi- 
am aprins o ţigară. Mă simţeam bine sau căutam să cred 
că totul este în ordine. Şi, desigur, nu era. l-am auzit 
întrebarea: 

— Deci, cam ce mi-ai reproşa? 

— Păi eu personal nu-ţi reproşez nimic. Eventual că mă 
crezi prea prost ca să pot fi periculos. Mă rog, asta eo 
chestiune personală, de orgoliu, şi mă cam deranjează. 

— Bine. Atunci de ce mă acuzi? Concret, dacă se poate. 

— Hm! Am o listă întreagă. 

— Şi la ce îţi foloseşte? 

— E drept, pentru moment la nimic. Dar e bună şi lista 
la ceva. 

— Fii mai clar. 

— De pildă, să zicem că aş face-o pierdută pe la un ziar. 


Cooper se încruntă o clipă. Era clar că nu-i suridea 
ideea. 

— Şi la ce ţi-ar folosi lucrul ăsta? 

— Să zicem ca să te compromit niţel. Aşa, doar puţin, cît 
să-ţi clatin reputaţia solidă pe care pretinzi că o ai. 

— Şi îţi imaginezi că ar crede cineva pe un gazetar 
oarecare că eu, cunoscutul Cooper, sînt amestecat în 
afaceri necurate cu Mafia? 

— Nu ştiu dacă l-ar crede. Oricum nişte semne de 
întrebare tot s-ar ivi. Ce-o fi şi cu ăsta? Chestia asta nu te 
pune pe gînduri? 

— Nu. 

Tipul era foarte sigur pe el. Nimic nu-i putea înfrînge 
încrederea în sine. 

— Şi ce-ai zice dacă eu aş deţine nişte dovezi irefutabile? 

— Fii serios, John! Ce, mă crezi un copii? Am avut grijă 
ca în relaţiile cu ei să nu las nici o urmă. Totul s-a aranjat 
verbal, direct, nu prin telefoane care să poată fi 
interceptate. Plus că, practic, nu m-am văzut cu ei de 
multă vreme. Eu doar furnizam informaţii. Discret, prin 
interpuşi anonimi. Niciodată direct. Aşa că nu văd ce 
dovezi ai avea. Îmi vine să şi rîd de naivităţile tale. Mi-am 
luat toate măsurile de precauţie de la bun început, de cînd 
am intrat în joc. 

— Şi totuşi... 

— Şi totuşi ce? 

— Fă un efort de imaginaţie, Cooper! 

Mă privi intrigat. Era clar că era convins că n-am de 
unde să-l apuc. 

— Eu zic să terminăm discuţia şi să ne vedem amîndoi 
de treburile noastre, fiecare mulţumit în felul său. 

— Mulţumit de ce? am întrebat eu. 

— Păi tu ai reuşit totuşi să neutralizezi reţeaua de aici. 
Plus că l-ai dat în git, cum se spune, pe Meunier. 

— Grea pierdere, nu? 

— Aici ai dreptate. Era omul nostru numărul unu înfipt 
în poliţia elveţiană. Ins cu reputaţie stabilă, aparent 


incoruptibil. Părea de neimaginat ca el să accepte 
colaborarea cu Mafia. 

— Onorabil şi incoruptibil ca tine. 

— Ei, dragă! Orice om se crede incoruptibil. Depinde de 
preţ. De la un anume nivel în sus nu mai rezistă nimeni. 

— Aşa cum nu ai rezistat nici tu. 

Începu să rîdă în hohote. 

— Vreau să am o bătrineţe liniştită. Ce, îmi strică o vilă 
pe Coasta de Azur şi un cont secret la o bancă din Geneva? 
Şi dacă vrei să ştii, îmi place şi o femeie frumoasă din 
moment ce o plătesc cu bani grei. La vîrsta mea aceste 
plăceri se cumpără. Nu le poţi obţine pe altă cale. Or, eu 
mi le doresc şi încă al dracului de mult. 

Mă gîndeam în clipa aceea dacă jucăria mea din buzunar 
funcţionează bine. Speram că da, aşa că l-am provocat în 
continuare: 

— La uite, domnule! Te invidiez. Şi eu care după atiţia 
ani de muncă am abia o căsuţă cu patru camere. 

— Dacă ai fost fraier! Ce să-ţi fac? Aveai atitea 
posibilităţi... 

— Ai dreptate! Şi zici că ai o vilă pe Coasta de Azur? 

— Ei, mai am una aici la Geneva, cam pe lîngă domeniul 
lui Charlie Chaplin. Sigur, nu aşa de mare ca a lui. In acte 
figurează nepoată-mea, ca să nu bată la ochi. Ştii că 
elveţienii ăştia sînt cam suspicioşi. 

— Şi de ce îmi spui toate astea? 

— Pentru că orice ţi-aş spune acum, chiar că am mine de 
aur în America, nu voi recunoaşte niciodată. Să 
presupunem că tu te-ai duce la autorităţi să le declari ce- 
am zis eu. Ți-ar ride în nas şi ţi-ar spune că mi-am bătut joc 
de tine. Ceea ce şi fac în clipa asta. Ei, băiete, un om cu 
reputaţie stabilă este foarte greu de doborit prin nişte 
simple vorbe aruncate la întîmplare. Plus că am avut 
precauţia să anunţ autorităţile că voi fi calomniat pentru 
tot felul de bazaconii. Aici în Elveţia eu sînt considerat un 
om sărac şi cinstit. Am în proprietate doar acest mic 
apartament de trei camere, căptuşit cu cărţi. E drept, rare, 
multe ediţii princeps, de o valoare inestimabilă. Bibliofilia 


a fost pasiunea mea din tinereţe. E singura mea avere 
declarată oficial. Agonisită într-o viaţă întreagă. Pe asta o 
pot justifica franc cu franc. Aşa că n-ai ce să dovedeşti. 

Începuse iar să rîdă. Era foarte satisfăcut. 

— Şi nu uita un lucru. Reputația mea profesională este 
inatacabilă. Am băgat la puşcărie zeci de criminali, mafioţi 
chiar, unii de primă mînă. 

— De ce? 

— Deveniseră inutili. Primejdioşi chiar, pentru că ştiau 
prea multe. 

— Ca Fanciotti? 

— Cu el e altceva. 

— Adică? 

— Voia să ne vîndă. Ceea ce nu se putea admite. 

— Şi dacă o va face acum? Este în mîinile noastre. Bine 
păzit. Ce te faci dacă vorbeşte? 

— lar eşti naiv. Ce ştie el nu priveşte persoana mea. 
Informaţiile lui sînt de mîna a doua. Sigur, vor cădea 
cîţiva. Nici unul însă nu ştie nimic despre mine. De fapt, eu 
nici nu voiam să-l lichidez. Altora li s-a făcut frică de el. 

— Bun. Şi atunci de ce toată înscenarea asta? 

— Prostii. Mai mult nu-ți spun. Îţi ajunge cîte ai aflat. 

— Sînt foarte curios ce a fost cu povestea de pe 
aeroport. Cînd te-a lovit lunganul ăla. Asta a propos de 
înscenări. 

Nu mi-a răspuns. Probabil că în toată grandomania lui, 
ezita totuşi să-mi spună adevărul. În fond care adevăr, m- 
am întrebat eu. Doar îl ştiam, nu? 

M-am decis să joc tare. I-am spus rizînd: 

— Ce ai zice dacă eu aş deţine totuşi nişte dovezi sigure 
care te pot distruge şi de care n-ai habar în clipa asta? 

Mă privi zîmbind ironic. Nu mă credea, dar un pic de 
curiozitate i-am citit în privire. Am băgat mîna în 
buzunarul de la piept şi am scos o hîrtie împăturită în 
patru. l-am fluturat-o prin faţa ochilor. 

— Dacă ai şti ce este aici, n-ai mai fi aşa sigur pe 
dumneata. 


Rămăsese pe gînduri. Mă privea într-un fel ciudat. N-aş 
zice prietenos. Dimpotrivă. Şi-a aprins o ţigară, fixîndu-mă 
în continuare. 

Clipele treceau greu. Aerul din încăpere devenise parcă 
irespirabil. Simţeam o tensiune ce creştea mereu. L-am 
auzit intr-un tirziu. Avea o voce care venea parcă de 
departe. 

— Trucul ăsta cu hiîrtia l-am mai văzut eu. Probabil că nu 
scrie nimic pe ea. Sau o fi ceva ce n-are legătură cu mine 
sau cu toată povestea asta. 

— Nici dumneata nu eşti prea convins de ce-ai spus. 

Într-adevăr glasul îi devenise destul de şovăielnic. A 
început iar să rîdă, dar şi risul îi suna fals. 

— Chiar dacă ar scrie ceva, mi-ar fi foarte uşor să-ţi iau 
hîrtia. 

A scos pe neaşteptate un pistol din sertarul biroului şi l- 
a îndreptat spre mine. 

— John, să nu faci nici o mişcare. Altfel aş fi nevoit să 
trag. 

— Te avertizez că nu ţi-ar folosi la nimic. Se ştie că sînt 
aici. 

— Cu atît mai bine. O să spun că eram în legitimă 
apărare. O să fac o mică înscenare. Tu cu pistolul în mînă. 
Ba poate o să şi trag eu un foc cu el în direcţia mea, după 
care chem poliţia. Bineînţeles pe mine o să mă creadă, că 
nici n-o să aibă pe cine altcineva. Tu o să fii deja pe lumea 
cealaltă. Aşa că ce o să spun eu va fi literă de evanghelie. 
Eu sînt totuşi cineva aici, pe cînd dumneata... 

Perspectiva nu-mi suridea deloc. Trebuia să fac ceva. 

— Ce este scris pe această hîrtie, mai e scris şi pe o alta 
care nu se află la mine. 

— la dă-o încoa deocamdată pe asta. Atenţie, fără nici o 
mişcare în plus. Arunc-o pe masă! 

Şi i-am aruncat-o! Doar că nu hiîrtia, ci scrumiera masivă 
din faţa mea. În acelaşi timp m-am aruncat şi eu sub masă. 
Glonţul a şuerat pe deasupra capului meu. Am scos 
fulgerător pistolul şi de jos am ochit spre mîna cu care 
trăsese. Se părea că nimerisem bine, pentru că am auzit 


un strigăt de durere. Pistolul îi căzuse pe duşumea. 
Trebuia însă să fiu atent în continuare. Şi într-adevăr 
cealaltă mînă cotrobăia deja în sertarul biroului. M-am 
repezit la el şi cu o lovitură în plină figură l-am făcut să se 
prăvălească în fotoliu. 

— Ai greşit, Cooper! Nu trebuia să tragi. Hirtia asta nu 
conţine mare lucru. 

Uşa din spatele meu s-a deschis. M-am întors fulgerător. 
Era femeia care îmi deschisese. Avea un pistol în mînă. N-a 
mai apucat să-l foloseasă. Cu o lovitură de picior bine 
plasată l-am făcut să zboare în celălalt colţ al încăperii. 

— Doamnă, treceţi imediat lîngă el. Să nu mişcaţi nici 
unul. 

M-am dus la telefon şi cînd mă pregăteam să formez 
numărul poliţiei am auzit zgomote la intrare. În încăpere 
apăru Giscard însoţit de trei poliţişti. 

— Ştiam eu că o să vii neînsoţit, mă dojeni el. 

— Oricum rezolvasem lucrurile. 

— Da, dar cu oarecari eforturi. 

Se întoarse spre Cooper: 

— De cînd te urmăresc eu! Pînă-aici ţi-a fost. 

— Şi ce dovezi ai împotriva mea? îi ripostă Cooper cu 
impertinenţă. 

— Multe. Nici n-ai idee cîte am adunat. Dar în principal 
una, care este aici de faţă. Dumneaei! O caut de vreo cinci 
ani şi ea era la doi paşi de mine. E drept, şi-a schimbat 
culoarea părului, coafura. Acum poartă şi ochelari. Dar tot 
Josephine Soler este şi o arestez pentru crimă. Ca să scape 
mai uşor, ea îmi va spune multe despre dumneata, Cooper. 
Deocamdată te arestez pentru tăinuirea unui asasin şi 
complicitate la crimă. Restul va urma. 

— Luaţi-i pe amindoi! 

Privind-o mai atent pe femeie, mi-am amintit unde o mai 
văzusem. La mănăstirea Saint Bemard. Era la volanul 
maşinii care demarase în viteză din parcare, cînd eu 
tocmai veneam. Era cît p-aci să ne ciocnim. Ea îl ucisese 
pe Enrico Mancini, aveam să aflu mai tîrziu. 


CAPITOLUL XIX 


Mă simţeam din ce în ce mai bine. Umărul mă mai durea 
foarte puţin. Într-un fel mă mai liniştisem. Afacerea asta 
încurcată era rezolvată. Sau aproape rezolvată. Puteam fi 
mulţumit, ba chiar satisfăcut. Deşi simţeam eu că nu 
aflasem chiar tot. Eram însă sigur că la discuţia finală pe 
care urma s-o am la Interpol se vor clarifica şi alte 
amănunte pe care deocamdată nu le ştiam. Oricum mă 
liniştisem, drept care m-am gîndit că ar merita să mai fac 
un tur al acestui superb oraş care este Geneva. Pînă una 
alta mi-am comandat o sticlă din cel mai bun whisky. Mi- 
am turnat în pahar şi am savurat licoarea asta blestemată 
căreia dacă i-ai prins gustul, nu te mai poţi dezbăra de ea. 

Tocmai mă pregăteam să-mi mai torn, cînd am auzit o 
bătaie în uşă. M-am ridicat şi, prudent, doar o mai păţisem, 
am întrebat, fără a deschide uşa: 

— Cine e? 

— Eu, Giscard. 

l-am deschis. Vizita lui îmi făcea bine. Chiar mă 
plictiseam singur. 

— Ce-i cu tine, John? Ai devenit în sfîrşit mai prudent? 

— Ei, măcar acum spre bătrineţe. După toată povestea 
asta... înţelegi... 

— Ce făceai? 

— Mă luptam cu sticla asta de whisky. 

— Se pare că eşti foarte mulţumit. 

— Da. 

— Deci lucrurile sînt rezolvate. 

— Eu aşa zic. 

— Ce vorbeşti, domnule? 

Giscard se amuza copios şi asta mă intriga foarte tare. 
Nu înţelegeam ce urmărea. 

— Am impresia că îmi ascunzi ceva. Prea te amuzi. Ce 
dracu' ai mai aflat? 

Giscard începu să ridă cu poftă. 

— Văd că tu consideri deja totul rezolvat. 


— Şi nu-i aşa? 

— În mare, dragul meu, în mare. Mai sînt nişte detalii. 

— Da, ştiu. Mă gindeam şi eu că ar mai fi cîte ceva de 
lămurit. Detalii, le numeşti tu. Eu le-aş zice amănunte. Pe 
marii rechini i-am priponit. 

— Da, e adevărat. 

— Şi-atunci care-i problema, bătrine Giscard? 

— Sînt mai multe „probleme”, cum le zici tu. 

— Dă-mi un exemplu. 

— De pildă, Fanciotti. 

— Păi nu l-am recuperat la Drans din casa familiei 
Sarazin? Adevărul e că şi eu mă îndoiam de ce spuneam. 

— Am o mică surpriză pentru tine. 

— Una în plus ce mai contează. 

— Poţi să te desparţi puţin de sticla asta de whisky? 

— E o despărţire dureroasă. 

Giscard rise iarăşi cu poftă. 

— Bună! Dar şi mai bună este vestea pe care am să ţi-o 
dau. 

— S-o aud. 

— Fanciotti ăla a fost adus aici la Geneva. 

— Bun. Mi se pare normal. 

— Normal nu prea este. 

— De ce? 

— Dacă laşi sticla şi vii cu mine la o discuţie cu acest 
individ, ai să vezi că lucrurile nu prea stau aşa cum îţi 
place ţie să crezi. 

Am oftat privind cu duioşie la sticla pătrată din faţa mea. 
Mi-am luat haina şi i-am zis scurt: 

— Hai! 

Giscard zîmbi satisfăcut, însă enigmatic. Bănuiam 
despre ce este vorba, dar speram să nu fie nevoie de 
prezenţa mea. 

Cînd am ajuns la poliţie, am fost întimpinaţi de parcă 
trebuia să fi venit de mult. Am privit spre Giscard. Se făcea 
că nu bagă de seamă. 

— Ei, John, hai să stăm de vorbă cu Fanciotti al tău. 


De ce al meu? m-am întrebat în gînd, dar am preferat să 
tac. 

Am fost conduşi într-o cameră banală, mobilată ca la 
orice poliţie din lume. După cîteva momente a fost introdus 
în încăpere individul pe care îl recuperasem în curtea 
familiei Sarazin. L-am recunoscut uşor. 

Giscard se întoarse spre mine zimbind. 

— Întrebă-l cum îl cheamă. 

M-am executat docil. 

— Cum te cheamă, domnule? 

Insul mă privi inocent şi-mi răspunse candid: 

— Domenico Soldati. 

Am rămas puţin pe gînduri. Mă aşteptam eu la unele 
noutăţi. 

— Eşti sigur că aşa te cheamă? 

— Da, domnule. Am acte în regulă. 

Scotoci prin buzunarul de la piept al hainei şi-mi întinse 
un port-act din plastic. 

L-am examinat. Da. Era Domenico Soldati. 

— Ei, bine, totul e în regulă. Aş avea totuşi o întrebare: 
Ce cauţi, domnule, în toată afacerea asta? Care e rolul pe 
care îl joci? 

Insul mă privi neîncrezător. Pînă la urmă se hotărî: 

— Eu aş spune adevărul, dar aş vrea să am nişte 
garanţii. 

Parcă mai auzisem ceva asemănător. A, da, sigur, 
Salinas ceruse şi el asigurări că dacă vorbeşte, scapă 
teafăr. 

— Domnule Soldati, mie mi-a mai zis cineva vorbele 
astea. Deci ce garanţii ceri dumneata? 

Omul stătu puţin pe gînduri, apoi vorbi clar şi răspicat: 

— Eu o să spun tot ce ştiu şi ce rol am avut pînă acum, 
cu o singură condiţie: să fiu lăsat să plec din Elveţia şi, 
dacă se poate, să mă expediaţi pînă la aeroport sub pază 
fără să ştie nimeni cînd plec şi unde am de gînd să ajung. 

Am fluierat admirativ. Gîndea bine omul. Ca şi Salinas. 

— Bine, domnule, dă-i drumul, interveni pe neaşteptate 
ofiţerul poliţiei elveţiene. O să avem grijă de dumneata. 


Soldaţi mai şovăi cîteva clipe, trecu peste toţi cu o 
privire neîncrezătoare şi începu, în sfîrşit, să vorbească: 

— Numele meu real este cel pe care vi l-am spus. Lucrez 
de ani de zile cu Enrico Fanciotti. Am fost alături de el şi la 
bine şi la rău. Despre natura afacerilor noastre nu este 
cazul să vorbesc acum. Nici nu constituie obiectul reţinerii 
mele. Niciodată statul italian nu a emis vreun mandat de 
arestare pe numele meu. Nu am fost acuzat vreodată de 
ceva ilegal. Este adevărat că Fanciotti era urmărit pentru 
nişte delicte despre care nu eu sînt cel indicat să vorbesc. 
Eu trebuie să vă spun lucruri care vă pot interesa. In 
primul rînd, ce caut eu în Elveţia. 

— Tocmai asta voiam şi eu să te întreb, l-a întrerupt 
ofiţerul iritat. Şi mai lasă divagaţiile astea despre 
legalitatea faptelor dumitale. La obiect, te rog. 

M-a privit puţin speriat. Nu se aşteptase la o asemenea 
replică şi era puţin descumpănit. Respiră adînc, aproape 
cît pentru un oftat. Se părea că îi este foarte greu să 
continue. Ceru voie să fumeze. I se acceptă. Se vedea clar 
că încă nu era pe deplin hotărît dacă să spună tot ce ştia. 

I-am făcut un semn discret ofițerului elveţian să-l lase în 
pace. În fond, omul îşi risca viaţa vorbind. De obicei, în 
asemenea situaţii trebuia să ai răbdare. Se pare că 
fusesem înţeles. Nimeni n-a mai zis nimic şi aşteptam toţi 
ca omul să se descarce, să dea tot din el. A mai oftat încă o 
dată şi a început: 

— Dacă dumneavoastră mă asiguraţi că ies teafăr din 
ţara asta, vă spun totul. Sigur, sînt partener de afaceri cu 
Fanciotti. Mai mult decît atît, sîntem şi prieteni. Dar, cum 
se zice: „Frate, frate, dar brinza-i pe bani”. Să vă spun cum 
a început încurcătura. Fanciotti a fost încolţit de ai săi. Se 
pare că lucrase pe cont propriu, fără aprobarea şefilor. Or, 
aşa ceva nu se permite. Urma, normal, să fie pedepsit 
pentru asta. În acelaşi timp poliţia italiană îi luase şi ea 
urma. Dîndu-şi seama că nu mai erau prea mari şanse de 
se salva, s-a decis să colaboreze cu poliţia italiană în 
schimbul libertăţii. Adică el le spune tot, iar ei îl fac 
scăpat. Ba, mai mult, îl şi ajută să dispară discret, urmînd 


să se stabilească unde voia el. Probabil într-o ţară la 
capătul lumii. Deocamdată însă voia să ajungă în Elveţia, 
care oricum nu prea colabora cu poliţia italiană, deci nu 
era în mare pericol aici. Mai avea însă un motiv să vină în 
Elveţia. Avea aici o prietenă care urma să-l ţină ascuns, ca 
să nu-l găsească Mafia. li era totuşi teamă să nu se afle că 
va veni aici şi atunci m-a rugat pe mine să vin înainte să 
sondez terenul. Mi-a dat un mesaj pentru doamna Nicole 
Koller şi aşa am ajuns la Drans. Am fost ascuns în subsolul 
vilei pentru a vedea dacă ascunzătoarea este sigură. Între 
timp au venit şi alţi musafiri. Unii, prieteni ai ei, invitaţi de 
ea, alţii care s-au autoinvitat. Situaţia devenise nesigură. 
După aceea au început încurcăturile pe care probabil le 
ştiţi, în afară de asta, cineva trădase sau, poate, printre 
invitaţi era unul care colabora cu Mafia, cu cei care voiau 
să-l lichideze pe Fanciotti. Lucrurile se complicau din zi în 
zi. Mi-am dat seama că şi poliţia sau Interpolul ştia ceva. 
Prezenţa dumneavoastră - s-a întors spre mine - a 
accelerat lucrurile. Apoi, după cum ştiţi, atentatele. 

A cerut un pahar cu apă. 

Ştiam. Ascultam cu răbdare. Ceva tot nu se lega. 
Povestea lui era coerentă, dar îmi dădeam seama că insul 
ori nu ştia tot, ori ascundea ceva. Trebuia lăsat să 
povestească în continuare: 

— Situaţia devenind gravă, doamna Nicole şi cîţiva 
dintre invitaţii ei au hotărît să mă mute la nişte prieteni de 
ai ei, soţii Sarazin, unde puteam să fiu mai în siguranţă. Pe 
măsură ce trecea timpul îmi dădeam seama că se întîmplă 
ceva îngrozitor: oamenii Mafiei care mişunau prin preajmă 
observaseră prezenţa mea şi mă confundau cu Fanciotti! 
Nu ştiau exact cum arată, dar aveau semnalmentele lui 
care coincideau cu ale mele: statură potrivită, păr 
castaniu, ochi căprui, aceeaşi vîrstă, plus faptul că stăteam 
ascuns la doamna Nicole Koller. Exact cum ar fi procedat 
şi Fanciotti. În ochii lor eu eram Fanciotti. Deci trebuia să 
fiu lichidat. Au reuşit să-i cumpere pe soţii Sarazin şi într-o 
noapte mi-au dat somnifer în ceai, apoi mi-au făcut o 
injecție şi m-au adormit cu totul. Noroc că aţi apărut 


dumneavoastră şi  m-aţi recuperat. Culmea, şi 
dumneavoastră aţi crezut că sînt Fanciotti. Restul îl ştiţi. 

Am dat din cap a îndoială. Ştiam şi nu ştiam totul. L-am 
întrebat: 

— Bine. Tot ce ai povestit e plauzibil. Dealtfel şi eu 
începusem să bănuiesc că dumneata nu eşti Fanciotti. Nu 
înţeleg însă ce făcea el între timp. Ţineaţi sau nu legătura? 
Cum o făceaţi? Erai la curent cu mişcările lui? Şi aşa mai 
departe. Multe aş mai putea să te întreb. 

— Da. Aveţi dreptate. Să vă explic. La început am ţinut 
legătura. Totul părea că merge bine. Doamna Nicole 
trimitea scrisorile mele la Milano, unde se ascunsese 
Fanciotti... 

Mi-am amintit că mersesem cu Nicole la poştă şi am tras 
cu ochiul la adresa de pe plic. Scria Milano. Informaţia era 
corectă. Să vedem ce urma. 

— Iar el îmi trimitea la post-restant, pe adresa doamnei 
Nicole, instrucţiuni şi informaţii. Asta pînă la un moment 
dat. Se pare că între timp Mafia aflase că el se ascunde la 
Milano, sau îl trădase cineva. A fost nevoit să dispară. 
Probabil nu ştia unde să se acundă şi atunci, cred eu, s-a 
decis să vină totuşi la Nicole. S-a deghizat, şi-a luat un 
paşaport pe alt nume. Eu nu cunosc toate detaliile, dar 
cred că dumneavoastră ştiţi mai bine cum a făcut. Am aflat 
cîte ceva după ce am fost recuperat. Poliţia însă s-a ferit 
să-mi dea informaţii exacte. Mi-au spus doar atît cît să mă 
determine să dezvălui lucrurile pe care le ştiam. Dar, după 
cîte îl cunosc eu pe Fanciotti, al naibii de inteligent şi de 
viclean, a reuşit să-i păcălească pe foştii lui complici din 
Mafie. Bănuiesc că a dat tîrcoale pe la Drans să vadă cum 
stau lucrurile. Şi probabil să mă caute ca să-i confirm că 
poate veni şi el acolo. Fiind buni prieteni, cred că era şi 
îngrijorat de soarta mea. În ultima vreme nu mai primise 
nici un mesaj de la mine. A bănuit că ceva se întîimplase. 
Aşa presupun. Mai mult nu ştiu. 

Ştiam eu în schimb ce se petrecuse după aceea: apăruse 
Matteo Salinas, sud-americanui caraghios, care vorbea 
stricat franţuzeşte - adică Fanciotti deghizat. Ce urmase 


aflasem. Deştept lucrat! Mă prinsesem de la început că 
ceva nu e în regulă cu acest tip cu sombrero şi 
mustăcioară de ghitarist mexican, dar nu aveam cum să-mi 
dau seama că Salinas e Fanciotti. 

Omul din faţa noastră ne întreba din priviri ce avem de 
gînd să facem cu el. Nu era treaba mea. Ofiţerul elveţian 
era prea mic în grad şi în funcţie ca să poată lua vreo 
decizie. Giscard, ca pensionar onorabil ce se afla, era în 
postura de colaborator voluntar, la solicitarea mea; 
acceptase şi pentru că, în sfirsit, putea să-l „dea în gît” pe 
Cooper. Decizia urma a fi luată “la vîrf’. 

Nu mai aveam ce afla de la Domenico Soldati. Ofiţerul 
elveţian îi promisese că va întreprinde tot ce va putea 
pentru a-l face scăpat. Se vedea că este oarecum jenat, 
fiind convins că nu-şi poate ţine promisiunea. În privirea 
lui Soldaţi se putea citi spaima. Tristă situaţie. Dacă nu-l 


va ajuta nimeni, va fi un om mort. 
x 


* * 


M-am dus cu Giscard să bem o cafea. Mă curpinsese 
mila pentru bietul Soldati. I-am mărturisit lui Giscard. 

— Fii serios! Toate se aranjează. Dacă Fanciotti vinde 
toate ponturile, scapă amindoi. li face scăpaţi cine ştim 
noi. 

Ştiam şi eu cine, dar n-avea importanţă. Am sorbit din 
cafea. Parcă n-avea nici un gust. Îmi pierdusem tot cheful. 
Plus că mă mai preocupau şi alte lucruri pe care nu 
puteam să i le spun lui Giscard. Riscam să mă ia iarăşi 
peste picior. Pînă la urmă am îndrăznit: 

— Ce-ar fi să mergem să vorbim cu Fanciotti? 

Giscard ridică ironic din sprîncene: 

— N-are rost! îl storc ăia ca pe o lămiie. 

— Aş vrea totuşi să-l mai văd odată. În fond a jucat 
corect, în felul lui. N-am ce să-i reproşez. 

— Da, desigur. Mai ales că-ţi datorează viaţa. 

— E prea mult spus.... 

— De ce? Dacă nu erai tu, îl lichidau mafioţii fără milă. 


Asta cam aşa era, dar n-avea rost acum să mă laud cu 
chestia asta. În fond şi el era tot un mafiot. Că jucase 
corect, asta era altă treabă. O făcuse ca să-şi salveze 
pielea. Şi totuşi, într-un fel, omul îmi devenise simpatic. 
Parcă merita să-l mai văd. Aşa ca să ne luăm la revedere. 
Parcă ghicindu-mi gîndurile, Giscard îmi spuse rizînd cu 
aerul lui de om care le ştie pe toate: 

— John, eşti un sentimental incurabil. Nu te-ai schimbat 
deloc. De ce nu vrei să recunoşti că doreşti să stai de 
vorbă cu el? 

Am izbucnit enervat: 

— Dar am spus eu că nu recunosc? 

Bătrinul senior mă privi cu blindeţea unui patriarh 
înţelept. 

— Bine. Hai înapoi la poliţie să-ţi iei la revedere de la 
complicele tău sud-american. 

Şi iar i-am auzit risul sonor, sănătos, tineresc. 

Cînd am ajuns la poliţie, el a luat-o înainte şi a intrat la 
şeful cel mare. S-a întors repede. 

— S-a tăcut. i-l aduce imediat în camera de alături. 

Trebuie să recunosc că eram emoţionat. Am intrat în 
încăpere. Peste cîteva clipe a fost introdus şi el, Fanciotti, 
fost Salinas. Cînd a dat cu ochii de mine, a tresărit. Un 
zîmbet scurt i-a luminat faţa, apoi a dispărut. Mi-am dat 
seama că într-un fel îi făcuse plăcere că mă revedea, deşi 
eram din tabere rivale. 

L-am privit. Sud-americanul caraghios dispăruse cu 
totul, parcă n-ar fi existat niciodată. Dispăruse şi tipul pe 
care îl descoperisem ulterior omul sigur pe el şi conştient 
de riscurile pe care şi le asumă propuniînd tîrgul cu poliţia 
italiană. În faţa mea stătea un ins oarecare, comun, 
neajutorat, speriat chiar, care ştia că soarta sa depinde în 
întregime de alţii pe care nu avea cum să-i influenţeze în 
nici un fel. Era la cheremul lor, iar viaţa sa nu mai conta 
sau, în orice caz, conta foarte puţin. li citeam în ochi 
tristeţea şi chiar spaima. Acum, între el şi Soldati nu mai 
era nici o diferenţă. Amîndoi erau nişte fiare hăituite. Dacă 
poliţia îi lăsa din mînă, erau doi oameni morţi. Teribilă 


situaţie! Mafia nu-i ierta pe vînzători. Cînd se încălca legea 
tăcerii, dispărea şi orice speranţă. 

S-a apropiat de mine cu paşi mici, şovăielnici. S-a oprit 
în faţa mea, foarte aproape. M-a privit în ochi. Nu ştiu de 
ce, sau ştiu şi nu vreau să recunosc, am simţit că ultima 
speranţă şi-o punea în mine. A început să vorbească cu un 
firicel de voce. Abia îl auzeam: 

— Domnule... de fapt nu ştiu cum vă numiţi... vă 
mulţumesc pentru că mi-aţi salvat viaţa. Salvaţi-mă şi 
acum, vă rog, vă implor. Abia acum sînt în mare pericol. 
Prefer să fiu condamnat la ani grei de temniţă decît să... 

Nu şi-a mai terminat fraza, temîndu-se parcă de 
continuarea ei, de sfîrşitul ei implacabil. 

Nu ştiam ce să-i răspund. li înţelegeam toată drama: 
dacă poliţia elveţiană îl făcea scăpat, îl omorau mafioţii. 
Dacă ţinea seama de delictele comise pe teritoriul ei, nu 
scăpa de o condamnare de cincisprezece -douăzeci de ani 
şi putea fi lichidat în puşcărie tot de mafioţii lui. Că doar se 
văzuseră atitea cazuri de gardieni cumpăraţi. Kilieri se 
găsesc peste tot. 

Mai exista o a treia cale? Da, exista. Numai că pentru 
asta trebuiau aprobări de foarte sus. Şi nu se şiie dacă 
astfel de aprobări se dau. În orice caz, foarte rar. De obicei 
se procedează aşa: un paşaport pe alt nume, o deghizare, 
un avion de care nu ştie nimeni, o destinaţie necunoscută, 
apoi o viaţă trăită în spaima continuă că foştii complici pe 
care i-ai trădat te vor descoperi. Dacă asta se poate numi 
viaţă! 

L-am privit şi eu în ochi. Ce puteam să-i spun? Să-l mint, 
promiţindu-i că o să-l salvez? N-avea rost. Şi-ar fi dat şi el 
seama. Era un om inteligent şi l-aş fi jignit spunîndu-i o 
minciună atît de grosolană. 

I-am întins mîna. Mi-a strîns-o puternic. Am rămas aşa o 
vreme, l-am mai privit o dată în ochi şi am părăsit 
încăperea. 


CAPITOLUL XX 


M-am întors la hotel. Am băut toată sticla de whisky, am 
mîncat ceva, apoi am comandat o sticlă de vin vechi. M-am 
îmbătat îngrozitor şi am adormit îmbrăcat. Ultimul gînd 
înainte de a mă prăbuşi în somn a fost pe măsura scenei pe 
care o trăisem. Mama dracului de viaţă! Nici nu merită să 
fie trăită! Apoi o înjurătură în cel mai pur stil anglo-saxon. 

Cînd m-am trezit dimineaţă, aveam un cap uriaş, de o 
greutate pe care gitul nu o putea suporta. Simţeam că în 
interiorul acestui cap care parcă nu era al meu, zbiîrniie o 
mie de zgomote ciudate ce mă asurzeau cu totul. Nu 
vedeam nimic în jur. M-am prăvălit sub duş, unde am 
rămas aproape o oră; aşa mi s-a părut mie. M-am frecat 
apoi zdravăn cu prosopul şi am încercat să mă îmbrac, 
ceea ce a fost destul de dificil. Mîinile nu ascultau 
comenzile. Într-un tîrziu am reuşit să pun ceva pe mine. 
Am comandat o cafea mare şi amară, apoi am luat o 
tabletă împotriva durerilor de cap. După ce am băut 
cafeaua, am ieşit în balcon. Aerul rece al dimineţii m-a 
izbit ca un pumn în plină figură. M-am clătinat puţin. M-am 
sprijinit de balustradă. Nu-mi puteam reveni. M-am întors 
în cameră şi m-am prăvălit în pat. Am rămas aşa întins pe 
spate, cu ochii pironiţi ţintă în tavan. Nu mă puteam gîndi 
la nimic. Poate doar la făptui că viaţa e o tîmpenie. Nu ştiu 
cît am rămas întins în această poziţie. Am adormit şi am 
visat cele mai îngrozitoare lucruri. Coşmar! Şi nu se mai 
termina. La un moment dat mi-am seama că visez, dar nu 
mă puteam trezi, deşi voiam. Eram conştient că visez şi că 
trebuie să mă ridic din pat. Apoi un zgomot strident care 
îmi sfirteca timpanele. Ce Dumnezeu mai era şi asta? 
Parcă mă trezisem. În sfîrşit am înţeles că era telefonul. 
Am ridicat receptorul. Întîi n-am înţeles nimic. Abia într-un 
tîrziu am recunoscut vocea lui Giscard: 

— Ce e cu tine? Eşti beat? Sau încă nu te-ai dezmeticit 
de cît ai băut aseară? 

Am mormăit ceva ininteligibil. 

— Nu înţeleg ce vrei să spui. 

Nici n-avea cum. 


— John, încearcă să mă înţelegi. Fii atent. Eşti chemat 
pentru a primi mulţumiri şi... celelalte pentru treaba bună 
pe care ai facut-o. Azi, acum dimineaţă, la ora unsprezece. 
Ai înţeles? 

Am biîiguit ceva. Giscard nu renunţa: 

— Ai înţeles, omule? La ora unsprezece, la poliţie şi pe 
urmă mergem dincolo, ştii tu unde pentru a-ţi primi... 
drepturile. 

Probabil că iar am mormăit ceva greu de priceput, 
pentru că l-am auzit rizînd: 

— Lasă că vin eu să te iau. 

Şi am adormit din nou. Nu ştiu cît am dormit. M-a trezit 
soneria de la intrare. M-am ridicat greu din pat şi m-am 
îndreptat împlelicindu-mă spre uşă. N-am avut puterea să 
întreb, din prudenţă, cine este. Am dechis. Era, 
bineînţeles, Giscard. 

— Te-ai trezit în sfîrşit? 

— Da, am mormăit eu, apoi m-am prăvălit într-un fotoliu 
şi m-am luat cu mîinile de cap. Era foarte greu în 
continuare. 

— Ştiu eu ce-ţi trebuie acum. 

— Ce? 

— Asta! 

L-am privit buimac. Abia acum am văzut că avea ceva în 
mînă. Era o sticlă de whisky. 

— Desfa-o! am strigat disperat. 

L-am auzit pe distinsul Giscard chicotind puşteşte. A 
deşurubat-o rapid şi mi-a turnat o porţie zdravănă, cam cît 
să dai la trei clienţi într-un bar serios. Am sorbit doza. M- 
am cutremurat. Parcă mi-a trecut un curent de înaltă 
tensiune prin tot corpul, de la creier pînă undeva jos prin 
intestine. Am rămas o clipă înţepenit, cu ochii holbaţi de 
parcă nu mai aveam aer. Giscard, în picioare, mă privea de 
sus cu aerul unui medic care îşi examinează pacientul 
după ce i-a făcut un tratament de şoc. 

— Ei, cum e? 


Am înghiţit îti sec. Încă nu puteam vorbi. N-aveam 
suficient aer. Aproape ca o sufocare. Abia într-un tîrziu i- 
am zis cu repiraţia întretăiată: 

— Am renăscut! 

— Aşa, băiete! Am auzit că în nu ştiu ce limbă de pe glob 
chestia asta se spune: „Cui pe cui se scoate”. 

— Nu ştiu cum s-o fi zicînd, însă e bine. 

Mi-am scuturat puţin capul, ca un cal care s-a adăpat 
după o sete prelungă şi era gata să scot şi un nechezat. 

— Aşa te vreau, John. 

— Nu ştiu cum vrei tu, dar parcă aşa mă vreau şi eu. 

— Pot să-ţi vorbesc? 

— Poţi. 

— Dar tu poţi să mă-nţelegi? 

— Sper. 

— Eşti aşteptat de oficialități. Pentru mulţumiri, felicitări 
şi tot tacîmul. Şi încă ceva, ştii tu ce. O să poţi trăi pînă la 
adînci bătrîneţi fără nici o grijă. 

— Ei, griji o să mai am. Una o am şi acum. 

Giscard mă privi nedumerit: 

— Nu te înţeleg. 

Cred însă că înţelegea, pentru că zimbea în stilul lui 
asimetric, inconfundabil. 

— Hai s-o lăsăm baltă. 

— Chiar aşa. Să plecăm, că sîntem aşteptaţi. 

Cînd am ajuns, am fost primiţi cu toate onorurile 
posibile. Imi venea să rid. Mi se spuneau tot felul de 
amabilităţi gratuite. Că ce grozav fusesem, ce deştept, ce 
curajos şi aşa mai departe. Toţi domnii ăia scrobiţi, cu 
costume elegante, manierati, îmi făceau greață. Ce ştiau ei 
prin cîte trecusem, de cîte ori văzusem moartea cu ochii. 
Şi ce frică îmi fusese cîteodată! Eroul ăla care ziceau ei că 
sînt, tremurase de teamă că ar putea muri în orice clipă. 
Insă ei habar n-aveau de asta. Erau înalţi funcţionari bine 
plătiţi care stăteau în birouri elegante păziţi de bodyguarzi 
zdraveni ca şi cum ei îşi riscau viaţa! Îmi venea iar să rîd, 
dar în acelaşi timp le-aş fi zis ceva de dulce despre ce 
înseamnă tu să stai la căldurică şi altul să-şi pună pielea pe 


băț. Dracul să-i ia! Important era să-mi dea cecul promis. Îl 
meritam cu prisosinţă. 

În toată ceremonia asta greţoasă, cu bărbaţi eleganţi şi 
cu ştaif şi-a făcut apariţia o femeie. Imbrăcată simplu într- 
un taior gri şi cu o coafură sobră, obligatorie pentru o 
funcţionară la o bancă elveţiană. Era să n-o recunosc. Sau 
ca să mă exprim altfel, mi se părea că o mai văzusem 
undeva. Măi să fie! Era Nicole Koller! Am rămas interzis. 
Ce căuta ea aici? între atitea oficialități ale Interpolului şi 
poliţiei elveţiene. 

Un tip distins făcu prezentările: 

— Ofiţer Helene... domnul John... 

Făcusem probabil o figură de timpit iremediabil, pentru 
că Nicole, pardon Helene, îmi zîmbea subţire, aşa ca să nu 
se prindă nimeni. 

— Hello, John! Ce mai faci? 

Făceam pe dracul! Eram total uluit. Ce replică puteam 
să am? La orice m-aş fi aşteptat, numai la aşa ceva nu. 
Auzi, domnule, să nu-mi dau eu seama ce rol juca prietena 
mafiotului Faneiotti? Asta le întrecea pe toate. Desigur, 
comportamentul ei mă pusese de multe ori pe gînduri, dar 
îl pusesem pe seama felului ei de a fi şi a anturajului în 
care se învîrtea. 

Am mai auzit o dată: 

— Hello, John! Ce mai feci? 

Am reuşit în sfîrşit să bîlbîi ceva de genul: 

— Bine. Eu şi cînd sînt timpit mă simt bine. 

Continua să mă privească cum numai ea ştia s-o facă şi 
în clipa aia mi-am dat seama că am pierdut-o definitiv şi, 
Doamne, ce rău îmi părea. Niciodată nu-mi plăcuse atît de 
mult o femeie. 

Au apărut cupele de şampanie, în cinstea mea probabil, 
apoi din nou felicitări pentru cum îmi dusesem la capăt 
misiunea. Nu prea eram atent la felicitări. Gîndul îmi era 
în altă parte, iar ochii la Nicole - Helene. Între timp 
apăruseră şi nişte sandvişuri. Simţeam nevoia să înghit 
ceva. Adevărul e că mi se făcuse foame. Dar nu prea 
puteam să înghit. O urmăream cu privirea ca un puştan. 


Festivitatea se prelungea, iar eu începusem să mă 
plictisesc şi să-mi pierd răbdarea. În tot acest timp ea 
discuta cu înaltele oficialități şi nu-mi prea dădea nici un 
fel de atenţie. Erau cu toţii foarte curtenitori cu ea şi 
chestia asta mă scotea din sărite. O urmăream tot timpul. 
Am văzut-o schimbînd cîteva vorbe cu Giscard. Mă 
simţeam de prisos şi nu ştiam cum să plec mai repede. 

Pînă la urmă salvarea a venit tot de la bătrînul Giscard. 
Văzind că mă perpelesc, s-a apropiat de mine şi m-a luat 
de braţ. 

— John, cred că te-ai cam plictisit. Ce-ai zice să ne 
retragem discret? 

Eram întru totul de acord, dar n-a fost chip. A trebuit să- 
mi iau la revedere de la toată lumea, cu tot ceremonialul 
de rigoare. Stringeri de miini, iar felicitări, amabilităţi 
gratuite, ipocrizii. Cînd a venit rîndul să-mi iau la revedere 
de la Nicole - Helene, ea mi-a întins mîna şi mi-a spus sec: 

— Mi-a părut bine, domnule Barker. Am colaborat 
excelent. 

Apoi mi-a întors spatele şi a început o conversaţie cu un 
bătrînel grăsuţ şi jovial. Îmi venea să urlu, nu alta. Asta era 
tot ce avea să-mi spună la despărţire? 

Am ezitat cîteva clipe. Giscard a intervenit energic: 

— Ziceai că ne retragem, John! 

Am încuviinţat şi l-am urmat spre ieşire. Cînd am ajuns 
în stradă, mi-a spus cu o voce paternă: 

— Ei, aşa-i viaţa, tinere! 

Era să-i zic ceva foarte folcloric, dar n-am vrut să-l 
jignesc. Am preferat să tac. 

— Îţi propun să luăm masa la mine. Menajera a pregătit 
astăzi nişte lucruri minunate. Am şi un vin rarisim. N-ai 
băut aşa ceva niciodată. E dintr-o captură de la 
contrabandişti. Ce zici? i 

Pe moment am vrut să-l refuz, apoi m-am răzgîndit. In 
starea în care mă aflam, nu era recomandabil să rămîn 
singur. M-aş fi apucat iar de băut. Aşa că am acceptat 
invitația lui Giscard. 


Am luat un taxi. Pe drum n-am schimbat nici o vorbă. 
Eram cu gîndul la ea. Giscard făcea eforturi disperate să 
închege o conversaţie, dar nu avea cu cine. Pînă la urmă a 
renunţat. Din cînd în cînd întorcea capul spre mine sau mă 
privea pe furiş. La un moment dat i-am surprins un zîmbet 
pe care însă şi l-a reprimat rapid. Asta m-a enervat şi mai 
tare. Era gata-gata să cer şoferului să oprească să cobor 
din maşină. Ar fi fost însă o mare mitocănie din partea 
mea. În fond, bătrînul nu avea nici o vină că pe mine mă 
durea sufletul din cauza lui Nicole - Helene. Auzi, să-mi 
spună doar atît: „Mi-a părut bine, domnule Barker. Am 
colaborat excelent!” Ca unui străin oarecare. 

În sfîrşit, am ajuns. Drumul mi se păruse interminabil. 
Cînd am intrat în eleganta sufragerie a lui Giscard, i-am 
spus scurt, aproape poruncitor: 

— Dă-mi un whisky mare, cît mai mare. 

Bătrinul mă privi într-un fel ciudat, parcă cu reproş. 

— Sigur că îţi dau. Dar eu zic s-o luăm mai uşor. După... 
ezită puţin, parcă ocolind cuvintele,... după ce ai făcut 
aseară... lartă-mă că-ţi spun, dar aş vrea să stăm de vorbă. 
Apoi... 

Iarăşi a ezitat. N-a mai continuat. Probabil nu voia să mă 
dăscălească. Da, aşa e, uneori beau prea mult, mai ales la 
necaz. l-am apreciat delicateţea, numai că eu aveam chef 
să beau. 

Pînă la urmă mi-a oferit un pahar mare cu whisky. Deşi 
mă lăudasem că o să beau mult, abia m-am atins de el. 
Menajera ne-a adus tot felul de delicatese, care mai de 
care mai gustoase. A sosit apoi şi vinul promis, cel mult 
lăudat de Giscard. Era, într-adevăr, senzaţional. 1939! Ăsta 
da vin! Nu m-am putut abţine: 

— De la contrabandişti, ai? 

Giscard schiţă un gest vag, de parcă s-ar fi desvinovăţit: 

— Ei, dragă, dacă tot i-am prins... Ne-am luat şi noi 
acolo vreo două-trei sticle. Zi şi tu dacă nu era păcat să nu 
gustăm şi noi din licoarea asta dumnezeiască. 


M-am făcut că nu înţeleg. A urmat apoi o conversaţie de 
tipul: „Zi şi tu ceva ca să nu tăcem în grup!” Dar nu 
mergea. 

Eu eram cu gindul aiurea, Giscard părea şi el preocupat 
de ceva. Din cînd în cînd se uita pe furiş la ceas. Cînd am 
văzut că gestul se repetă, m-am simţit dator să-l anunţ 
protocolar că a venit momentul să mă retrag. Giscard şi-a 
dat seama de ce o fac şi mi-a spus zîmbind larg: 

— Mă uitasem la ceas, pentru că aştept un telefon. Stai 
liniştit. Şi ca să te înviorezi puţin, am să-ţi spun un lucru 
pe care n-ai cum să-l ştii. 

Am ciulit urechile. 

— Dragă John, trebuie să afli că cel care te-a chemat aici 
pentru afacerea asta sînt de fapt eu. 

Am rămas cu paharul în mînă, tocmai cînd mă 
pregăteam să mai iau o gură din acel minunat vin. 

— Da. Văd că n-ai replică. 

N-aveam, ce-i-drept. 

— Şi să mai ştii că am avut grijă de tine tot timpul. 
Desigur, în asemenea treburi riscul este enorm. Eu am 
căutat însă pe cît posibil să-l diminuez. Gaston Duval, de 
pildă, era omul meu, pus să te păzească. 

— De ce ai făcut-o? 

— În primul rînd că în toată afacerea asta era nevoie de 
un om ca tine. 

— De un nebun ca mine, vrei să zici. 

— Mă rog, meseria noastră nu se face decît cu oameni 
care au un pic de nebunie în sînge. Dar, în afară de asta, 
aveam nevoie de un om de încredere. Erau prea multe 
scurgeri de informaţii. Era clar că cineva trăda în favoarea 
Mafiei. Începusem să suspectez pe toată lumea. Deci, încă 
o dată, aveam nevoie de un om în care să am încredere 
absolută. Apoi te-am chemat. De fapt, am sugerat să fii 
chemat tu, pentru că voiam să te mai văd. Mi-era dor de 
tine şi nu ştiam cum să te aduc. 

De data asta nu mai zîmbea ironic. Figura lui senină 
exprima o reală tandreţe, o căldură aproape paternă. 


Nu ştiam ce să-i spun. l-am pus mîna pe umăr. Ne-am 
mai privit o clipă în ochi. 

— E bine că ai rezolvat totul şi, ceea ce este mai 
important, că eşti teafăr şi nevătămat. 

A început apoi să ridă încetişor, parcă torcea ca un pisoi 
bătrin la gura sobei. 

Atmosfera tihnită din sufragerie fu însă întreruptă de 
zgomotul prelung al soneriei de la intrare. Giscard a 
tresărit bucuros şi s-a repezit spre uşă. Era clar că aştepta 
pe cineva. 

Am rămas singur în sufragerie. Eram puţin nedumerit de 
comportarea cam ciudată a bătrinului. Cînd s-a deschis 
uşa, tocmai mă pregăteam să întreb ce-i cu el. N-am mai 
apucat. Pentru că pe uşă n-a intrat Giscard, ci Nicole- 
Helene sau, mă rog, Helene-Nicole. Am rămas pironit în 
fotoliu. Nu mai era îmbrăcată sobru, cum fusese la 
ceremonie. Acum purta o rochie elegantă, scurtă, 
tinerească. Coafura, a la Gavroche, îi dădea un aer uşor 
golănesc, dar fără nici o notă de vulgaritate. Dimpotrivă. 
Era nemaipomenit de nostimă. O fetişcană. Cum, fetiţa 
asta trăgea cu pistolul drept în creştetul cuiva? Imposibil! 
O priveam uluit. Abia într-un tîrziu am sărit din fotoliu. S-a 
apropiat de mine şi mi-a spus foarte sobru: 

— Mi-a părut bine, domnule Barker. Am colaborat 
excelent! 

A izbucnit într-un ris de copil care se amuză singur de 
şotia pe care a facut-o. Şi a continuat: 

— Sper să colaborăm excelent şi în continuare! 

Cred că după aceea m-a luat în braţe şi m-a sărutat cum 
numai ea ştia s-o facă. Spun „m-a sărutat”, pentru că eu 
eram în continuare o stană de piatră, puţin surprinsă, e 
drept. Mi-am revenit desigur şi am reacţionat normal, ceva 
mai bărbăteşte. Cred că scena s-a prelungit destul de mult, 
pentru că la un moment dat am auzit pe cineva tuşind 
discret. Ne-am întors amîndoi şi l-am văzut pe Giscard în 
dreptul uşii. Ne privea puţin vinovat că ne deranjează. Ne- 
am desprins din îmbrăţişare şi ne-am îndreptat spre el. Ne 
zimbea ca un pehlivan bătrîn. Am înţeles. 


— Deci tu ai regizat toată povestea asta? 

— Nu numai eu, se desvinovăţi el. In complicitate cu 
persoana pe care o ţii acum de mînă. Singur n-aveam cum. 

Ne zimbi cum numai el ştia s-o facă. | 

— Şi acum rolul meu s-a terminat. Imi permit şi eu o 
dată să fiu nepoliticos. Ia mai căraţi-vă amîndoi de aici, că 
mă deranjaţi. La vîrsta mea trebuie să mă odihnesc după 
masă. Apoi nici nu-mi face plăcere să stingheresc doi 


nebuni tineri ca voi. 
* 


* * 


Este, cred, inutil să vă spun că un bărbat aflat la vîrsta... 
maturității, ca să mă exprim astfel, dacă întilneşte o femeie 
tinără, frumoasă, deşteaptă etc., etc. de care să se fi şi 
îndrăgostit, este un om iremediabil pierdut. 

Joi, 25 noiembrie 1993 


Toate întîimplările povestite sînt imaginare. 
Important este ca acestea să pară credibile, 
Mai ales că asemenea lucruri se petrec, 
Cu părere de rău o spunem, 
Unde vrem şi unde nu vrem în lume. 

